| আপডেট : ১৫ ডিসেম্বর ২০১৮, ২১:৩০ | প্রকাশিত : ১৫ ডিসেম্বর ২০১৮, ২১:১৬\nকুমিল্লার মেঘনা উপজেলা বিএনপির সভাপতি মো. রমিজ উদ্দিন লন্ডনীকে কুপিয়ে গুরুতর জখম করার অভিযোগ উঠেছে। আহত বিএনপি নেতাকে হোমনা উপজেলা স্বাস্থ্য কমপ্লেক্সে প্রাথমিক চিকিৎসা দিয়ে আশঙ্কাজনক অবস্থায় ঢাকায় পাঠানো হয়।\nশনিবার মেঘনা উপজেলার লক্ষ্মণখোলা গ্রামে তিনি হামলার শিকার হন। এসময় হামলাকারীরা তার ব্যবহৃত একটি মাইক্রোবাসসহ কয়েকটি প্রাইভেটকারও ভাঙচুর করার অভিযোগ উঠে।\nরমিজ উদ্দিন লন্ডনীর গাড়িতে থাকা জেলা বিএনপির সহ-সাংগঠনিক সম্পাদক শাহাবুদ্দিন জানান, দুপুরে নিজ বাড়ি মেঘনা উপজেলার মুগারচর গ্রাম থেকে মেঘনা উপজেলা সদরে বিএনপি প্রার্থীর নির্বাচনী অফিসে যাওয়ার পথে লক্ষ্মণখোলা গ্রামের উপজেলা যুবলীগের সাবেক আহবায়ক মুজিবের বাড়ির সামনে এলে মুজিবের নেতৃত্বে একদল দুর্বৃত্ত গাড়িতে হামলা করে। এ সময় হামলাকারীরা উপজেলা বিএনপির সভাপতি রমিজ উদ্দিনকে পিটিয়ে ও কুপিয়ে মৃত ভেবে রাস্তায় ফেলে যায়। এ ঘটনায় মেঘনা বিএনপি নেতা অহিদ, জাহাঙ্গীরও গুরুতর আহত হন।\nহোমনা উপজেলা স্বাস্থ্য কমপ্লেক্সের চিকিৎসক জামাল হোসেন জানান, রমিজ উদ্দিন লন্ডনীর অবস্থা আশঙ্কাজনক হওয়া তাকে প্রাথমিক চিকিৎসা দিয়ে ঢাকায় স্থানান্তর করা হয়েছে।\nএদিকে যুবলীগ নেতা মুজিবুর রহমান হামলার বিষয়টি অস্বীকার করেন। তিনি বলেন, তার নেতৃত্বে বা কোনো যুবলীগ ও আওয়ামী লীগের লোকজনই বিএনপি নেতকর্মীদের ওপর হামলা করেনি। বিএনপির দলীয় কোন্দলে যদি কিছু হয়ে থাকে সেটি আমাদের জানা নেই।\nমেঘনা থানার ওসি মো. আবদুল মজিদ বলেন, আওয়ামী লীগ ও বিএনপির সমর্থকদের মাঝে কথা কাটাকাটির এক পর্যায়ে রমিজ উদ্দিন লন্ডনীর উপর হামলা করা হয়। তবে এই ঘটনায় থানায় কোন অভিযোগ করে বিএনপি।


গাজন উৎসব - উইকিপিডিয়া\nগাজন উৎসব ভারতের পশ্চিমবঙ্গে ও বাংলাদেশে উদযাপিত একটি হিন্দুধর্মীয় লোকউৎসব। এই উৎসব শিব, নীল, মনসা ও ধর্মঠাকুরের পূজাকেন্দ্রিক উৎসব। মালদহে গাজনের নাম গম্ভীরা এবং জলপাইগুড়িতে গমীরা। চৈত্র মাসের শেষ সপ্তাহ জুড়ে সন্ন্যাসী বা ভক্তদের মাধ্যমে শিবের গাজন অনুষ্ঠিত হয়। চৈত্র সংক্রান্তিতে চড়ক পূজার সঙ্গে এই উৎসবের সমাপ্তি ঘটে। ধর্মের গাজন সাধারণত বৈশাখ, জ্যৈষ্ঠ ও আষাঢ় মাসে পালিত হয়। চৈত্রমাস ছাড়া বছরের অন্যসময় শিবের গাজন অনুষ্ঠিত হলে তাকে হুজুগে গাজন বলা হয়। গাজন সাধারণত তিনদিন ধরে চলে। এই উৎসবের একটি অবিচ্ছেদ্য অঙ্গ হল মেলা।\nগাজন উৎসব, নারনা, হাওড়া।\nগাজনের সন্ন্যাসী বা ভক্তরা নিজেদের শরীরকে বিভিন্ন উপায়ে যন্ত্রণা দিয়ে কৃচ্ছ্রসাধনের মাধ্যমে ইষ্ট দেবতাকে সন্তোষ প্রদানের চেষ্টা করেন। গাজন উপলক্ষ্যে তারা শোভাযাত্রা সহকারে দেবতার মন্দিরে যান। শিবের গাজনে দু'জন সন্ন্যাসী শিব ও গৌরী সেজে এবং অন্যান্যরা নন্দী, ভৃঙ্গী, ভূতপ্রেত, দৈত্যদানব প্রভৃতির সং সেজে নৃত্য করতে থাকেন। শিবের নানা লৌকিক ছড়া আবৃত্তি ও গান করা হয়। চৈত্রসংক্রান্তির গাজনে কালী নাচ একটি উল্লেখযোগ্য অনুষ্ঠান। ধর্মের গাজনের বিশেষ অঙ্গ হল নরমুণ্ড বা গলিত শব নিয়ে নৃত্য বা মড়াখেলা (কালিকা পাতারি নাচ)। জ্যৈষ্ঠমাসে মনসার গাজনে মহিলা সন্ন্যাসী বা ভক্ত্যারা অংশ নেয়, তারা চড়কের সন্ন্যাসীদের মতোই অনুষ্ঠান পালন করে।\n৩ নবদ্বীপে গাজন\n৪ কালীর গাজন\n৫ বাংলার অন্যান্য স্থানের গাজন\n৬ ছড়া গানে গাজন\nবাংলা গাজন শব্দটি গর্জন শব্দ থেকে ব্যুৎপন্ন হয়েছে। এই উৎসবে অংশগ্রহণকারী সন্ন্যাসীরা প্রচণ্ড গর্জন করেন বলে উৎসবের এইরূপ নামকরণ হয়। অপর মতে, গা শব্দের অর্থ গ্রাম এবং জন শব্দের অর্থ জনসাধারণ; গ্রামীণ জনসাধারণের উৎসব হওয়ায় এই উৎসবের এই রূপ নামকরণ হয়।\nলোকবিশ্বাস অনুযায়ী, গাজন উৎসবের দিনে দেবী হরকালীর সঙ্গে শিবের বিবাহ হয়। বিবাহ উৎসবে সন্ন্যাসীরা বরযাত্রী হিসেবে অংশ নেন। অন্যদিকে, ধর্মঠাকুরের গাজন হল ধর্মঠাকুর ও দেবী কামিনী-কামাখ্যার (বাঁকুড়া জেলা), দেবী মুক্তির বিবাহ উৎসব।\nরাঢ়বঙ্গের শৈব-সংস্কৃতির একটি বিশেষ অঙ্গ হচ্ছে ‘গাজন’। গাজন অর্থে (গাঁ= গ্রাম, জন= জনগণ) গ্রামের জনগণের নিজস্ব উৎসব। নবদ্বীপ মহিমার লেখক কান্তিচন্দ্র রাঢ়ি ‘গাজন’-কে ধর্মগাজনের অপভ্রংশ বলেছেন।\nগাজন বিষয়ে ভারতকোষকার জানিয়েছেন, "বাংলাদেশের লৌকিক উৎসব। ইহা নিম্নশ্রেণির লোকের মধ্যে ব্যাপকভাবে প্রচলিত। ...বাংলাদেশে ইহা নানা পৌ্রাণিক ও লৌকিক দেবতার নামের সহিত যুক্ত হইয়াছে, যেমন শিবের গাজন, ধর্মের গাজন, নীলের গাজন, আদ্যের গাজন, কিন্তু প্রকৃতপক্ষে এই উৎসবের লক্ষ্য সূর্য এবং তাহার পত্নী বলিয়া কল্পিত পৃথিবী। সূর্যের সঙ্গে পৃথিবীর বিবাহ দেওয়াই এই অনুষ্ঠানের উদ্দেশ্য। চৈত্র মাস হইতে বর্ষার প্রারম্ভ পর্যন্ত সূর্য যখন প্রচণ্ড অগ্নিময় রূপ ধারণ করে তখন সূর্যের তেজ প্রশমন ও সুবৃষ্টির আশায় কৃষিজীবী সমাজ এই অনুষ্ঠানের উদ্ভাবন করিয়াছিল। গ্রাম্য শিবমন্দিরকে কেন্দ্র করিয়া এই উৎসবের অনুষ্ঠান হয়।"\nযে শিবকে সারা বছর আগলে রাখেন ব্রাহ্মণেরা, গাজনের কদিন সেই শিব সমাজের নিম্ন কোটির মানুষের হাতে পূজা গ্রহণ করেন। এখানে কোনও ভেদাভেদ নেই, জাত নেই, কুল নেই, উচ্চবর্ণের অবজ্ঞা অবহেলা নেই। এ কদিন সবাই সমান মর্যাদায় সমাসীন। এখানেই শৈব সংস্কৃতির সঠিক উত্তরণ। গাজনের সময় শিব প্রকৃত অর্থে গণদেবতা[তথ্যসূত্র প্রয়োজন] ।\nমূল নিবন্ধ: নবদ্বীপের গাজন\nপশ্চিমবঙ্গের নদিয়া জেলার নবদ্বীপের শিবলিঙ্গগুলি বেশিরভাগই বৌদ্ধ প্রভাবিত। পাল যুগে নবদ্বীপ ছিল বৌদ্ধ ধর্মের পীঠস্থান। নবদ্বীপের পশ্চিমে একটি ঢিবি ছিল; তার পূর্ব নাম ‘পারডাঙা’, বর্তমানে ‘পাড়পুর’। নবদ্বীপের বৌদ্ধ-প্রভাবিত শিবমূর্তিগুলি পারডাঙার ধ্বংস স্তুপ থেকে প্রাপ্ত। নবদ্বীপের পূর্বে অবস্থিত ‘বল্লালসেনের ঢিবি’ খননের পর প্রাপ্ত স্থাপত্য শৈলীকে অনেকে বৌদ্ধ মন্দির বলে মনে করেছেন। পানশিলা সুবর্ণবিহার নবদ্বীপের সন্নিকটে অবস্থিত। নবদ্বীপের বুড়োশিব, যোগনাথ, বানেশ্বর, হংসবাহন, পারডাঙার শিব প্রভৃতি এই শ্রেণির বৌদ্ধ প্রভাবিত শিবলিঙ্গ। এঁদের কোন গৌরীপট্ট নেই।\nনবদ্বীপে শিবের সংখ্যা অনেকগুলি — বুড়োশিব, যোগনাথ, বানেশ্বর, দণ্ডপাণি, হংসবাহন, অলকনাথ, বালকনাথ, ভবতারণ, পোলোশ্বর। এর মধ্যে ভবতারণ ও অলোকনাথ ব্রাহ্মণ্য সংস্কৃতির চিহ্ন যুক্ত প্রতিষ্ঠিত শিব — নদিয়ার রাজারা এই দুই শিবের প্রতিষ্ঠাতা। অলকনাথ প্রতিষ্ঠা করেন মহারাজা কৃষ্ণচন্দ্র রায়; আর ভবতারণ প্রতিষ্ঠা করেন মহারাজ গিরিশচন্দ্র রায়(১৮২৫ খ্রি)। ভবতারণ শিবের গাজন হয় না। বালকনাথ শিব কুড়িয়ে পেয়ে প্রতিষ্ঠা করেছিলেন শ্যামাচরণ দাস। পোলো দিয়ে মাছ ধরতে গিয়ে যে মূর্তি পাওয়া যায়, তার নাম পোলোশ্বর শিব। হংসবাহন শিব সারাবছর হংসদার বিলে নিমজ্জিত থাকেন, গাজনের কদিন মন্দিরে অধিস্থান করেন। আদিতে এটা ছিল বৌদ্ধ মূর্তি, হংসের উপর স্থাপিত প্রস্তর নির্মিত 'পঞ্জর' চিহ্নযুক্ত শিলাটি এখন শিব রূপে পূজিত হচ্ছেন।\nগাজনের পাঁচ দিন নবদ্বীপের আপামর জনগণ মেতে ওঠেন উৎসবে। সাতগাজন, ফুল-ফল, নীল ও চড়ক — এই নিয়ে পালিত হয় গাজন।\nগাজন উৎসবে সাধারণত শৈব সংস্কৃতির অংশ হলেও বর্ধমানের মন্তেশ্বর গ্রামে গাজন উৎসবে কালীর আরাধনা করা হয়। প্রায় চারশো বছর ধরে এখানে এই ব্যতিক্রমী রীতি পালন হয়ে আসছে। ব্যাতিক্রমী দৃষ্টান্ত হিসেবে এখানে মানুষই কালীর বেশে আরাধ্য হন। এছাড়াও কালী ঠাকুরের চ্যালাচামুণ্ডা ও শিবের মুখোশ পরে নাচগান, সাধন-ভজন হয়ে থাকে।\nবাংলার অন্যান্য স্থানের গাজনসম্পাদনা\nভারতের পশ্চিমবঙ্গ চৈত্রসংক্রান্তিতে হুগলি জেলার তারকেশ্বর তারকনাথ শিব, পূর্ব বর্ধমান জেলার কুড়মুনের ঈশানেশ্বর শিব, বাঁকুড়া জেলার এক্তেশ্বর শিব ও বাংলাদেশের ফরিদপুরের কোটালিপাড়ার বুনোঠাকুর শিবের গাজন; জ্যৈষ্ঠ মাসের দশহরাতে বাঁকুড়ার বিষ্ণুপুরএ অযোধ্যাগ্রামের মনসার গাজন এবং আষাঢ়ি পূর্ণিমায় বাঁকুড়ার বেলিয়াতোড়ের ধর্মরাজ ঠাকুরের গাজন বিখ্যাত। কলকাতায় গাজন উৎসবে এককালে কাঁসারিপাড়া ও জেলেপাড়ার সঙ বিখ্যাত ছিল। বাঁকুড়ার ছাতনা থানার ঝাঁটিপাহাড়ী গ্রামে জ্যৈষ্ঠ মাসের ২৫/২৬ তারিখে শিবকেন্দ্রিক হুজুগে গাজন বিখ্যাত; এখানকার মেলায় আদিবাসী নৃত্য বিশেষ আকর্ষণ।\nবাঁকুড়ার বেলিয়াতোড়ে ধর্মরাজ ঠাকুরের গাজনে তিনটি প্রমাণ সাইজের কাঠের ঘোড়ার উপরে মহামানস, স্বরৃূপনারায়ণ ও ধর্মরাজ (যথাক্রমেঃ বুদ্ধ, সংঘ ও ধর্ম)কে চড়িয়ে অসংখ্য ভক্ত-সন্ন্যাসী ও মাথায় জ্বলন্ত ধুনোর খোলা নিয়ে ব্রতচারিণীদলের শোভাযাত্রা বেরোয়। পূর্ব বর্ধমানের কুরমুনের গাজনে সন্ন্যাসীদের মুখে রং মেখে সঙ সেজে ও শ্মশান সন্ন্যাসীদের নরমুণ্ড নিয়ে নৃত্য লক্ষ্যণীয়; কুরমুনের মেলায় মৃৎশিল্পীদের তৈরি পুতুলের কলানৈপুণ্যের প্রতিযোগিতা আকর্ষণীয়। ফরিদপুরের কোটালিপাড়ার গাজনে মৃত্তিকানির্মিত বিরাট শিবমূর্তির সামনে বলি দেওয়া এবং বলির রক্তে মূর্তিকে স্নান করানো বিশেষ বৈশিষ্ট্যময়। \nছড়া গানে গাজনসম্পাদনা\nছড়া গানেও প্রবেশ শিবের গাজন —\n‘আমরা দুটি ভাই শিবের গাজন গাই।\nঠাকমা গেছেন গয়া কাশী ডুগডুগি বাজাই।।’\n↑ ক খ বাংলার লোকসংস্কৃতির বিশ্বকোষ, দুলাল চৌধুরী, আকাদেমি অব ফোকলোর, কলকাতা: ৭০০০৯৪, প্রথম প্রকাশ:২০০৪, পৃষ্ঠা: ২৯৫-২৯৬\n↑ ক খ Mitra, Dr. Amalendu, Rarher Sanskriti O Dharmathakur, First published 1972, 2001 edition, pp. 165-169, Subarnarekha, 73 Mahatma Gandhi Road, Kolkata\n↑ Ghosh, Binoy, Paschim Banger Sanskriti, (in Bengali), part I, 1976 edition, p. 67, Prakash Bhaban\n↑ ভারতকোষ- বঙ্গীয় সাহিত্য পরিষদ প্রকাশিত ৩য় খণ্ড, পৃ. ১০০-১০১\n↑ ‘পশ্চিমবঙ্গ’ পত্রিকায় নদিয়া জেলা সংখ্যায় প্রকাশিত মোহিত রায়ের প্রবন্ধ, পৃ. ৫৩\n↑ "এ গাজন শিবের নয় কালীর - INCEP NOW"। Dailyhunt (ইংরেজি ভাষায়)। সংগ্রহের তারিখ ২০১৯-০৮-০৪।\nবাংলাপিডিয়ায় গাজন উৎসব\n'https://bn.wikipedia.org/w/index.php?title=গাজন_উৎসব&oldid=5798644' থেকে আনীত\n১৯:৫৩, ৩ এপ্রিল ২০২২ তারিখে সর্বশেষ সম্পাদিত\nএ পৃষ্ঠায় শেষ পরিবর্তন হয়েছিল ১৯:৫৩টার সময়, ৩ এপ্রিল ২০২২ তারিখে।


ভিভোর কারখানা পরিদর্শনে সন্তোষ প্রকাশ বিটিআরসি’র - TechJano\nঢাকা নারায়ণগঞ্জে অবস্থিত বহুজাতিক স্মার্টফোন নির্মাতা প্রতিষ্ঠান ভিভোর মোবাইল ফোন উৎপাদন কারখানা পরিদর্শন করেছে টেলিযোগাযোগ নিয়ন্ত্রক প্রতিষ্ঠান বিটিআরসি’র (বাংলাদেশ টেলিযোগাযোগ নিয়ন্ত্রণ কমিশন) দায়িত্বরত কর্মকর্তারা ।\nসম্প্রতি পরিদর্শন করা বিটিআরসি’র সদস্যদের নেতৃত্ব দেন প্রতিষ্ঠানটির স্পেকট্রাম বিভাগের ডিরেক্টর বিগ্রেডিয়ার জেনারেল মো. শহীদুল আলম । এ সময় বাংলাদেশের এ কারখানায় সর্বাধুনিক বৈশ্বিক প্রযুক্তির ব্যবহার দেখে সন্তোষ প্রকাশ করেন তারা ।\nভিভো’র প্রোডাক্ট ডিরেক্টর মিস্টার ডেভিড; বিটিআরসি’র সদস্যদের মোবাইল ফোন উৎপাদন কারখানাটির বিভিন্ন বিভাগ ঘুরে দেখান এবং প্রয়োজন মতো বিভিন্ন তথ্য প্রদান করেন। তখন দু’পক্ষের মধ্যে বিভিন্ন বিষয়ে আলোচনা ও মতবিনিময়ও হয় ।\nএ সময় কারখানাটির সুরক্ষা ব্যবস্থা ও পরিবেশগত দিকের প্রশংসা করেন স্পেকট্রাম বিভাগের মহাপরিচালক বিগ্রেডিয়ার জেনারেল মো. শহীদুল আলম। মো. শহীদুল আলম বলেন, ’বাংলাদেশে অবস্থিত ভিভো কারখানাটিতে বিশ্বের অত্যাধুনিক সব প্রযুক্তি ব্যবহার করা হচ্ছে। এছাড়া তারা পরিবেশ রক্ষার দিকেও নজর দিয়েছে-যা অত্যন্ত প্রশংসনীয়।


সাবান-শ্যাম্পু ব্যবহার করেন না শাহরুখ! - Part Loss\nHome / বিনোদন / সাবান-শ্যাম্পু ব্যবহার করেন না শাহরুখ!\nসাবান-শ্যাম্পু ব্যবহার করেন না শাহরুখ!\nধর্ম-কর্ম ছেড়ে দিয়ে আবারও সিনেমায় ফিরলেন আলোচিত নায়িকা হ্যাপি\nঅবাক হওয়ার মতোই কথা, হয়তো বা অনেকেই নাক কুঁচকে ফেলবেন— ‘এ কেমন কথা? সাবান, শ্যাম্পু ব্যবহার না করে থাকে কীভাবে কোনো মানুষ?’ তবে বলিউড কিং শাহরুখ খান কিন্তু এমনই একজন মানুষ। আর এই বিষয়টি বলতে মোটেও দ্বিধা নেই তাঁর!\n‘ডিয়ার জিন্দেগি’ ছবির বেশ কিছু প্রচারণামূলক ভিডিওর একটি থেকেই জানা গেল এই চমকপ্রদ তথ্য। একটি ভিডিওতে দেখা যায়, শুটিংয়ে নিজের পরিশ্রম এবং মেকআপের বিষয়ে কথা বলতে গিয়ে শাহরুখ জানান, দীর্ঘ সময় শুটিংয়ের পর একেবারেই ক্লান্ত হয়ে যান তিনি। আর এই ক্লান্তি কাটাতে প্রথমত লম্বা সময় ধরে গোসল করেন তিনি। আর হ্যাঁ, শুধুই পানি দিয়ে—কোনো সাবান বা শ্যাম্পু ব্যবহার করেন না এ সময়!\nশাহরুখ বলতে থাকেন, ‘আমি লম্বা সময় ধরে গোসল করি। স্রেফ শাওয়ারের নিচে অন্তত ঘণ্টা দুয়েক সময় কাটিয়ে দেই। শুধুই পানির নিচে থাকি, এমনকি সাবানও ব্যবহার করি না…’; এই কথায় একেবারে চমকে গিয়ে প্রশ্ন করেন আলিয়া, ‘আপনি সাবান ব্যবহার করেন না?’ এই প্রশ্নের জবাব ঝটপট দিয়ে ফেলেন শাহরুখ, ‘আমি সাবান বা শ্যাম্পু, কোনোটাই ব্যবহার করি না। সবটাই প্রাকৃতিক’—এই কথা বলে নিজের চুলের মাঝে হাত বোলান শাহরুখ।\nশাহরুখ খান এবং আলিয়া ভাট অভিনীত ‘ডিয়ার জিন্দেগি’ ছবিটি ২৩ নভেম্বর মুক্তি পাওয়ার কথা রয়েছে।\nডিভোর্সের আসল কারন জানালেন অভিনেত্রী সারিকা |\nAbout Abul Fazal Azad Previous লর্ডসের সেরা বিশে সাকিব আল হাসান\nNext স্ত্রীর সতীত্ব বা কুমারিত্ব নিয়ে সন্দেহ ? ভিডিও টি দেখলে বুঝবেন !! আয়না দিয়ে সতীত্ব পরীক্ষা !!\nযেসব নায়িকারা দেহ ব্যবসার সাথে জড়িত!\nগ্ল্যামার ওয়ার্ল্ড, যে দুনিয়ার সাফল্যের সিঁড়ি সর্পিল। অনেক চড়াই উতরাই পথে পেড়িয়ে পৌঁছাতে হয় খ্যাতির …


শমসের মবিন চৌধুরীর জন্য দলের দরজা সব সময় খোলা থাকবে - BANGLA-NEWS24\nHome / জরুরী সংবাদ / শমসের মবিন চৌধুরীর জন্য দলের দরজা সব সময় খোলা থাকবে\nঅক্টোবর ২৯, ২০১৫\tজরুরী সংবাদ, বিএনপি Leaveacomment 54 Views\nঢাকা, ২৯ অক্টোবর ২০১৫ (বাংলা-নিউজ টুয়েন্টিফোর ডটকম): রাজনীতি থেকে আকস্মিকভাবে পদত্যাগে মর্মাহত হলেও শমসের মবিন চৌধুরীর বিএনপিতে ফেরার সুযোগ থাকবে বলে জানালেন দলটির শীর্ষ নেতারা। তারা বলছেন,রাজনীতিতে শেষ কথা বলে কিছু নেই।আজ যা হয়নি কাল তা হতেও পারে।\nসহকর্মীর রাজনীতি থেকে পদত্যাগের বিষয় নিয়ে কথা বলতে বৃহস্পতিবার দুপুরে যোগাযোগ করা হয় বিএনপির স্থায়ী কমিটির সদস্য আ স ম হান্নান শাহর সঙ্গে। তিনি বলেন, “তিনি (শমসের মবিন)একজন অভিজ্ঞ কূটনীতিক। এজন্য তিনি চেয়ারপারসনকে কূটনৈতিক বিভিন্ন বিষয়ে গুরুত্বপূর্ণ মতামত দিয়ে সহযোগিতা করতেন। সেক্ষেত্রে তার পদত্যাগে কিছুটা হলেও অভাব দেখা দিবে।”\n“সরকারের অগণতান্ত্রিক আচারণ ও দমনপীড়নের কারণে তিনি হয়তো অসুস্থতার পাশাপাশি হতাশাগ্রস্ত হয়ে পড়েছেন। যে কারণে তিনি পদত্যাগ করেছেন। আমি আশা করি তিনি দ্রুত সু্স্থ হয়ে রাজনীতিতে ফিরবেন। তার জন্য দলের দরজা সব সময় খোলা থাকবে।” বলেন হান্নান শাহ।\nআর স্থায়ী কমিটির আরেক সদস্য লে. জেনারেল (অব.)মাহবুবুর রহমান মনে করেন অসুস্থতার কারণ দেখিয়ে তার পদত্যাগকে ব্যক্তিগত পর্যায়ে দেখা উচিত। তিনি বলেন, “শরীর ঠিক না থাকলে তো কিছুই ঠিক নেই। তাই কেউ যদি মনে করে শারীরিক অসুস্থতার কারণে এই মুহূর্তে তার রাজনীতির সঙ্গে সম্পৃক্ত থাকা ঠিক নয়, তবে তিনি ব্যক্তিগতভাবে সম্পর্কচ্ছেদ করতেই পারেন।”\nতবে বিএনপির স্থায়ী কমিটির সদস্য নজরুল ইসলাম খানের ভাষ্য হলো ব্যক্তিগত সিদ্ধান্ত থেকে যে কেউ পদত্যাগ করতেই পারে। তবে তিনি রাজনীতি করলেও মাঠে তার বিচরণ কম ছিল। তিনি বলেন, “কেউ ব্যক্তিগতভাবে পদত্যাগ করলে তার দলে প্রভাব পড়বে বলে মনে করি না।” সৌজন্যে ঢাকাটাইমস\nPrevious সৌদিতে গ্যাসে সিলিন্ডারে আগুন লেগে বাংলাদেশির মৃত্যু ও আহত ৫\nNext লুৎফর রহমান বাদলকে আইএফআইসির পরিচালনা পর্ষদ থেকে অপসারণ


‘ দুর্নীতিপরায়ণদের বিরুদ্ধে সক্রিয় ভূমিকা পালন করতে হবে পিপিদের’ ‘ দুর্নীতিপরায়ণদের বিরুদ্ধে সক্রিয় ভূমিকা পালন করতে হবে পিপিদের’ – দূরবীন নিউজ২৪\n‘ দুর্নীতিপরায়ণদের বিরুদ্ধে সক্রিয় ভূমিকা পালন করতে হবে পিপিদের’\nদুর্নীতি দমন কমিশনের (দুদক) কমিশনার ড. মোঃ মোজাম্মেল হক খান বলেছেন, আমরা মামলা পরিচালনার ক্ষেত্রে কোনো অবস্থাতেই নিরপেক্ষ নই। পিপিদেরকে দুদকের মামলায় দুদকের স্বার্থ অর্থাৎ রাষ্ট্রের স্বার্থ অক্ষুন্ন রাখতে সক্রিয় থাকতে হবে। তিনি বলেন, পিপিদেরকে দুর্নীতিপরায়ণদের বিরুদ্ধে সক্রিয় ভূমিকা পালন করতে হবে।\nসোমবার (৩০ ডিসেম্বর)দুদকের দুর্নীতি দমন কমিশনের প্রধান কার্যালয়ে কমিশনের পাবলিক প্রসিকিউটরদের বিশেষ প্রশিক্ষণ কর্মসূচির উদ্বোধনী অনুষ্ঠানে প্রধান অতিথির বক্তব্যে দুদক কমিশনার ড. মোঃ মোজাম্মেল হক খান এসব কথা বলেন। দুদকের ৪১জন পাবলিক প্রসিকিউটর দুইদিনব্যাপী এই প্রশিক্ষণে অংশগ্রহণ করছেন।\nদুদক সচিব মুহাম্মদ দিলোয়ার বখ্তের সভাপতিত্বে অনুষ্ঠিত উদ্বোধনী অনুষ্ঠানে অন্যান্যের মধ্যে বক্তব্য রাখেন দদুকের প্রশিক্ষণ ও আইসিটি অনুবিভাগের মহাপরিচালক এ কে এম সোহেল, পরিচালক শেখ মোঃ ফানাফিল্যা, দুদকের পিপি মোশাররফ হোসেন কাজল প্রমুখ।\nতিনি বলেন, দুদকের মামলা দায়ের থেকে বিচার প্রক্রিয়া সম্পন্ন না হওয়া পর্যন্ত, প্রতিটি ধাপে বিজ্ঞ পিপিদের গুরুত্বপূর্ণ ভূমিকা রয়েছে।\nদুদক কমিশনার পিপিদের উদ্দেশ্যে বলেন, আপনাদের অভিজ্ঞতা ও জ্ঞান বহুমাত্রিক। কিন্তু তারপরও জনমানসে কিছু নেতিবাচক কথা শোনা যায়, যা আমারা প্রত্যাশা করি না। আমরা মামলা সৃষ্টি করে তা বিচার নিশ্চিত করণের দায়িত্ব অপনাদের হাতে অর্পণ করি। এসব মামলা সফল চূড়ান্ত পরিণতির দিকে নিয়ে যাওয়া আপনাদের পরিবত্র দায়িত্ব।\nতিনি বলেন, দুদকের করা মানিলন্ডারিং মামলায় সাজার হার শতভাগ, যা নিয়ে আমরা অবশ্যই গর্ব করি। এ কৃতিত্বের অংশীদার আপনারও ।\nদুদক কমিশনার বলেন, কমিশনের যেসব সমস্য রয়েছে, সেগুলো কটিয়ে ওঠার চেষ্টা করছি। ক্রমান্বয়ে সমস্যার সমাধান করা হচ্ছে। তাই আজ অনেকেই বলছেন, অতীতের যে কোনো সময়ের চেয়ে দুদক অধিকতর সক্রিয় ও সক্ষম। কমিশনের এই সক্রিয়তা ক্রমাগত বিস্তৃত ও বিকশিত করা হবে।\nতিনি দুদকের আইনজীবীদের প্রশিক্ষণের যৌক্তিকতা তুলে ধরে বলেন, অর্জিত বিষয়ভিত্তিক শিক্ষাকে শাণিত করতে হলে সংশ্লিষ্ট বিষয়ে প্রশিক্ষণের বিকল্প নেই। তাই কমিশন কর্মকতাদের যেমন প্রশিক্ষণ দিচ্ছে তেমনি, প্রসিকিউটরদেরও প্রশিক্ষণের ব্যবস্থা করছে।\nদুদক কমিশনার বলেন, আমাদের পেশা ও শ্রেণিভেদে মানুষের মধ্যে উদারতার কিছুটা সীমাবদ্ধতা রয়েছে। তাই আমাদের পারস্পরিক শ্রদ্ধাবোধ ও অন্যের সৎ কাজের প্রতি সমর্থন, সহযোগিতা বাড়াতে হবে। আমাদের দেশের স্বার্থে সর্বস্তরের মানুষের বিশেষ করে অংশীজনদের সমন্বিত চেষ্টার মাধ্যমেই দুর্নীতির মতো অনৈতিকতার করাল গ্রাস থেকে সবাইকে রক্ষা করতে হবে।#


প্রকাশিত: ০৫:৪৩ পিএম, ১৩ এপ্রিল ২০২১\nরাজধানীর ওয়ারী থানা এলাকা থেকে দেশীয় আগ্নেয়াস্ত্রসহ গ্রেফতার ডাকাত দলের ৬ সদস্যকে কারাগারে পাঠানোর আদেশ দিয়েছেন আদালত। মঙ্গলবার (১৩ এপ্রিল) ঢাকা মহানগর হাকিম মঈনুল ইসলাম তাদের কারাগারে পাঠানোর আদেশ দেন।\nএদিন তাদের ঢাকা মহানগর হাকিম আদালতে হাজির করে পুলিশ। এ সময় ডাকাতি প্রম্তুতি মামলার সুষ্ঠু তদন্তের জন্য তাদের পাঁচ দিনের রিমান্ডে নিতে আবেদন করেন মামলার তদন্ত কর্মকর্তা।\nঅপর দিকে তাদের পক্ষে একাধিক আইনজীবী রিমান্ড বাতিল চেয়ে আবেদন করেন। বিচারক তাদের কারাগারে পাঠানোর আদেশ দিয়ে দরখাস্ত নিষ্পোত্তির জন্য ঢাকা আইনজীবী সমিতিতে পাঠান। সমিতিতে দরখাস্ত নিষ্পোতি হলে তাদের রিমান্ড শুনানি অনুষ্ঠিত হবে।\nকারাগারে যাওয়া আসামিরা হলেন- মো. মামুন বেপারী (৪০), মো. হেলাল (৩৪), মফিজুল ইসলাম সুমন (৩৮), আবু আসরারুল ইমান ওরফে আশু (৩৮), মো. আসিফ চৌধুরী (৪৮) ও ইয়ার মোহাম্মদ (৫২)।\nসোমবার ( ১২ এপ্রিল) ওয়ারী থানার ভগবতী ব্যানার্জী রোড এলাকায় ডাকাতির প্রস্তুতিকালে তাদেরকে গ্রেফতার করে ওয়ারী জোনাল টিম।\nগ্রেফতারের সময় তাদের হেফাজত থেকে ডাকাতি কাজে ব্যবহৃত একটি দেশীয় তৈরি ওয়ান শুটারগান, ০৫ রাউন্ড কার্তুজ, তিনটি ছুরি একটি চাপাতি ও ২টি মটরসাইকেল উদ্ধার করা হয়। এ ঘটনায় তাদের বিরুদ্ধে ওয়ারী থানায় একটি মামলা করা হয়।\nপুলিশ সূত্রে জানা যায়, অভিযুক্তরা পরস্পর যোগসাজসে নয়া বাজার, তাঁতী বাজার এলাকার ব্যবসায়ীদের টার্গেট করে নির্জন স্থানে আসলে তাদেরকে আগ্নেয়াস্ত্র ও দেশীয় অস্ত্রের ভয় দেখিয়ে নগদ টাকা, স্বর্ণালংকার ডাকাতি করে নিয়ে যায়।


নওগাঁর পোরশা উপজেলায় রোহিঙ্গা যুবক আটক ! নওগাঁর পোরশা উপজেলায় রোহিঙ্গা যুবক আটক ! – SongbadTV.Com\nরহমতউল্লাহ নওগাঁ, রাজশাহী প্রতিবেদক\t/ ২২\tTime View\nনওগাঁর পোরশা উপজেলায় রুবেল (২৫) নামে এক রোহিঙ্গা যুবককে আটক করে পুলিশে দিয়েছে স্থানীয়রা। ২৫ মার্চ, বৃহস্পতিবার দুপুর ১২টার দিকে উপজেলার কালাইবাড়ি বাজারে ঘুরাফেরা করার সময় তাকে আটক করে।\nরুবেল কক্সবাজারের উখিয়া রোহিঙ্গা ক্যাম্পের মৃত আব্দুর রহমানের ছেলে।\nরোহিঙ্গা যুবক রুবেল জানান, গত কয়েকদিন আগে উখিয়ার রোহিঙ্গা ক্যাম্প থেকে সে পালিয়ে এসেছে। এরপর চট্টগ্রাম থেকে ট্রেনযোগে চাঁপাইনবাবগঞ্জ জেলার রোহনপুরে নামে। সেখান থেকে একটি ট্রাকে উঠে বৃহস্পতিবার সকালে পোরশায় আসে। পোরশা থানার ভারপ্রাপ্ত কর্মকর্তা শফিউল আজম খান বলেন, রুবেলকে উপজেলার কালাইবাড়ি বাজারে ঘুরাফেরা করতে দেখে স্থানীয়রা আটক করে। পরে তাকে আটক করে থানায় আনা হয়।


১৯৩০ সালের ১২ মার্চ ডান্ডি পদযাত্রা বা লবণ সত্যাগ্রহ শুরু হয়। এই সত্যাগ্রহ ছিল ভারতের স্বাধীনতা আন্দোলনের একটি গুরুত্বপূর্ণ অংশ। লবণ পদযাত্রা ঔপনিবেশিক ভারতে ব্রিটিশদের একচেটিয়া লবণ নীতির বিরুদ্ধে একটি অহিংস করপ্রদান-বিরোধী প্রতিবাদ আন্দোলন। এই আন্দোলনের মাধ্যমেই আইন অমান্য আন্দোলনের সূচনা হয়। ১৯২০-২২ সালের অসহযোগ আন্দোলনের পর লবণ সত্যাগ্রহই ছিল সবচেয়ে গুরুত্বপূর্ণ সংগঠিত ব্রিটিশ-বিরোধী আন্দোলন। ১৯৩০ সালের ২৬ জানুয়ারি ভারতীয় জাতীয় কংগ্রেস "পূর্ণ স্বরাজ" প্রস্তাব গ্রহণ করার অব্যবহিত পরেই এই সত্যাগ্রহের সূচনা ঘটে। মহাত্মা গান্ধী আমেদাবাদের কাছে তার সবরমতী আশ্রম থেকে ডান্ডি পদযাত্রা শুরু করে ২৪ দিনে ২৪০ মাইল (৩৯০ কিলোমিটার) পথ পায়ে হেঁটে ডান্ডি গ্রামে এসে বিনা-করে সমুদ্রের জল থেকে লবণ প্রস্তুত করেন। বিরাট সংখ্যক ভারতীয় তার সঙ্গে ডান্ডিতে আসেন। ১৯৩০ সালের ৬ এপ্রিল সকাল সাড়ে ৬টার সময় গান্ধীজি লবণ আইন ভেঙে প্রথম লবণ প্রস্তুত করেছিলেন। সেই সঙ্গে তার লক্ষাধিক অনুগামীও লবণ আইন ভেঙে ভারতে আইন অমান্য আন্দোলনের সূচনা করলেন। এই আন্দোলনের ফলে ভারতের স্বাধীনতা প্রসঙ্গে ব্রিটিশদের মনোভাব অনেকটাই বদলে যায়।\n১৯৩২-১৯৩৪ সালের গান্ধি-আরউইন চুক্তির শর্তকে কেন্দ্র করে দ্বিতীয় গোলটেবিল বৈঠকের আলোচনা ব্যর্থ হলে গান্ধিজি ১৯৩১ সালের ২৮শে ডিসেম্বর ভারতে ফিরে এসে দেখলেন গান্ধি-আরউইন চুক্তি লঙ্ঘন করে ব্রিটিশ সরকার দেশজুড়ে দমনমূলক নীতি অনুসরণ করে স্বৈরাচারী শাসন চালাচ্ছেন। উত্তরপ্রদেশে খাজনা বন্ধ আন্দোলন করার সময় পুরুষোত্তমদাস ট্যান্ডন, ভজহরি মাহাতো, জওহরলাল নেহরু, আবদুল গফফর খান ও তার বড়ভাই সহ লালকোর্তা বাহিনীর বহু কর্মী এবং আরও অনেকে গ্রেফতার হন।  এই পরিস্থিতিতে ১৯৩২ সালের ৩ জানুয়ারি গান্ধিজি লবণ সত্যাগ্রহ আন্দোলনের ডাক দেন। ৪ঠা জানুয়ারি গান্ধীজিকে গ্রেফতার করে কারারুদ্ধ করা হয়। কংগ্রেসকে বেআইনি সংগঠন রূপে নিষিদ্ধ করা হয় এবং কংগ্রেসের যাবতীয় সম্পত্তি বাজেয়াপ্ত করা হয়। জনসাধারণের ওপর সরকারি নির্যাতন ও দমনমূলক আইন যথেচ্ছভাবে প্রযুক্ত হতে থাকে। সংবাদপত্র সমূহের ওপর কঠোর নিয়ন্ত্রণাদেশ বলবৎ হয়। গান্ধি-আরউইন চুক্তি আশা-আকাঙ্ক্ষা পূরণে ব্যর্থ হওয়ায় ১৯৩২ খ্রিষ্টাব্দে এই চুক্তি ভেঙ্গে দিয়ে আবার আইন অমান্য আন্দোলন শুরু হয় । এবার বাংলা, উত্তরপ্রদেশ, উত্তর-পশ্চিম সীমান্তে আন্দোলন তীব্র আকার ধারণ করে। পরবতীতে গান্ধিজি কারাগার থেকে মুক্তি পেয়ে অস্পৃশ্য মানুষের স্বার্থে হরিজন আন্দোলনের প্রতি মনোনিবেশ করেন। তিনি ১৯৩২ সালের সেপ্টেম্বর মাসে নিখিল ভারত অস্পৃশ্যতা বিরোধী লিগ গঠন করেন। ১৯৩৩ সালের জানুয়ারি মাসে হরিজন পত্রিকা প্রকাশিত গান্ধিজির এক বক্তব্যেব কারণে ক্ষুব্ধ বর্ণহিন্দুরা পুনায় গান্ধিজির বাড়ি লক্ষ করে বোমা নিক্ষেপ করে। ভেস্তে যায় ১৯৩৪ খ্রিষ্টাব্দের আইনসভার মন্দিরে প্রবেশ সংক্রান্ত বিল। অনেকে গান্ধিজির আইন অমান্য আন্দোলন ছেড়ে সরকারপক্ষে যোগ দেয়। \n↑ গঙ্গোপাধ্যায়, সৌরেন্দ্রমোহন. রাজনীতির অভিধান, আনন্দ পাবলিশার্স প্রা.লি. কলকাতা, তৃতীয় মুদ্রণ, জুলাই ২০১৩, পৃষ্ঠা নং-২৮\n'https://bn.wikipedia.org/w/index.php?title=লবণ_সত্যাগ্রহ&oldid=5480165' থেকে আনীত\n১৫:৩৩, ২০ অক্টোবর ২০২১ তারিখে সর্বশেষ সম্পাদিত


ইমরান খানের ফোন হ্যাক করেছে ভারত! এবার পেগাসাস মামলায় নাক গলাল পাকিস্তান- Bangla News\nHome/টাইমলাইন/ইমরান খানের ফোন হ্যাক করেছে ভারত! এবার পেগাসাস মামলায় নাক গলাল পাকিস্তান\nইমরান খানের ফোন হ্যাক করেছে ভারত! এবার পেগাসাস মামলায় নাক গলাল পাকিস্তান\nKoushik Dutta2 weeks agoLast Updated: July 20, 2021\nবাংলা হান্ট ডেস্কঃ পেগাসাগ (Pegasus) আড়ি পাতার কাণ্ড নিয়ে বর্তমানে ভারতের (India) সংসদের তুমুল হাঙ্গামার সৃষ্টি হয়েছে। ভারতে ইজরায়েলি সাইবার সুরক্ষা কোম্পানি NSO-এর স্পাইওয়ার পেগাসাসের মধ্যমে অনেক সাংবাদিক, মন্ত্রী আর নেতাদের ফোন ট্যাপ করার দাবি করা হচ্ছে।\nআর এরই মধ্যে পাকিস্তানও এবার এই কাণ্ডে নাক গলানো শুরু করেছে। পাকিস্তান (Pakistan) অভিযোগ করে বলেছে যে, পাকিস্তানের প্রধানমন্ত্রী ইমরান খানের (Imran Khan) ফোনও হ্যাক করেছে ভারত। পাশাপাশি তাঁরা এই ইস্যুটিকে আন্তর্জাতিক মঞ্চে তোলার হুঁশিয়ারি দিয়েছে।\nপাকিস্তানের প্রধানমন্ত্রী ইমরান খানের ফোনটিকেও ইজরায়েলি স্পাইওয়ার পেগাসাসের মাধ্যমে হ্যাক করার দাবি উঠেছে। পাকিস্তান নিজদের ব্যর্থতা ঢাকতে সরাসরি ভারতের বিরুদ্ধে আঙুল তুলেছে। পাকিস্তানের সূচনা মন্ত্রী ফাওয়াদ চৌধুরী পাকিস্তানি সংবাদমাধ্যম ডনের সঙ্গে কথা বলার সময় বলেন, ‘ভারত আমাদের প্রধানমন্ত্রীর ফোন ট্যাপ করেছে। আমরা ভারত দ্বারা করা এই হ্যাকিংয়ের তথ্যের অপেক্ষায় রয়েছি। একবার সম্পূর্ণ তথ্য পাওয়ার পর আমরা এই ইস্যু সঠিক জায়গায় তুলে ধরব।”\nপাকিস্তানের সূচনা এবং সম্প্রচার মন্ত্রী একটি টুইট করে চিন্তা ব্যক্ত করেন। তিনি টুইটে লেখেন, ‘এটা খুবই চিন্তার বিষয়। ভারত সরকার সাংবাদিক আর রাজনৈতিক বিরোধীদের উপর গোয়েন্দাগিরি চালাতে ইজরায়েলের স্পাইওয়ার পেগাসাসের ব্যবহার করেছে। মোদী সরকারের অনৈতিক নীতি ভারতকে বিপদের মুখে ঠেলে দিচ্ছে।”\nলকডাউন ৪.০-এ নিয়ম মেনে চালু হবে কলকাতা মেট্রো


‘বাজে ফিল্ডিংই আমাদের ডুবিয়েছে’ || খেলা || জনকন্ঠ\n‘বাজে ফিল্ডিংই আমাদের ডুবিয়েছে’\nস্পোর্টস রিপোর্টার ॥ শুরুটা দারুণভাবে হয়েছে এবার বিশ্বকাপে। প্রথম ম্যাচেই আফগান জুজুকে ধুলোয় মিশিয়ে দিয়ে দারুণ এক জয় তুলে নেয় বাংলাদেশ ক্রিকেট দল। এভাবেই যাত্রা শুরু হয়েছিল ২০০৭ বিশ্বকাপেও। এখন পর্যন্ত বাংলাদেশের পূর্বের খেলা চার বিশ্বকাপের মধ্যে সফলতম আসর ছিল সেটিই। সেবারই প্রথম নিজেদের শুরুটা হয়েছিল জয় দিয়ে। আর ‘শুভস্য শীঘ্রম’; যত দ্রুত শুভ ঘটনা ঘটে ততই ভাল। প্রথম ম্যাচেই জেতার সাফল্যটা বাংলাদেশ দলকে প্রথমবার উত্তীর্ণ করেছিল গ্রুপ পর্ব থেকে সুপার এইটে। আবার কী ফিরে আসবে ২০০৭? এবারও শুরুটা আফগানদের ১০৫ রানে হারিয়ে শুরু করায় মাশরাফি বিন মর্তুজা শিবিরের ওপর প্রত্যাশা বেড়ে হয়েছে কোয়ার্টার ফাইনাল খেলার। সে স্বপ্নটা বড় ভিত পেয়ে যায় অস্ট্রেলিয়ার বিরুদ্ধে ম্যাচ পরিত্যক্ত হওয়ায় এক পয়েন্ট লাভের মাধ্যমে। তবে লঙ্কানদের কাছে ৯২ রানের বড় ব্যবধানে হেরে কিছুটা ধাক্কাই খেয়েছেন মাশরাফিরা। এরপর অধিনায়ক মাশরাফি ঘোষণা দিয়েছেন পরবর্তী ম্যাচেই ঘুরে দাঁড়ানোর। পরবর্তী ম্যাচের প্রতিপক্ষ স্কটল্যান্ড ছোট দল হলেও হেরে গেলে শেষ আটে ওঠার স্বপ্নটা বিবর্ণ হয়ে যাবে। তাই অবশ্যই ঘুরে দাঁড়াতে চান মাশরাফি।\nদেশ ত্যাগ করার আগেই বাংলাদেশের কোচ চান্দিকা হাতুরাসিংহে ও অধিনায়ক মাশরাফি প্রত্যয় জানিয়েছিলেন কোয়ার্টার ফাইনালে খেলার। কিন্তু এ দুই পথিকৃতের প্রত্যয়ের পরও বাংলাদেশের ক্রিকেটপ্রেমী মানুষ শঙ্কা ত্যাগ করতে পারেননি। বরং আফগানভীতি একেবারে জেঁকে বসেছিল। প্রথম ম্যাচেই ভয়ঙ্কর লড়াকু দল আফগানিস্তানের বিরুদ্ধে লড়াইটা রীতিমতো আতঙ্কই তৈরি করেছিল। ভয়টা আরও বেড়েছিল আয়ারল্যান্ড আগেভাগেই যে উদাহরণ সৃষ্টি করেছিল সেটার কারণে। সমকক্ষ একটি দলকে দেখে আরেক দলকে উজ্জীবিত, অনুপ্রাণিত এবং দারুণ কিছু করার জন্য বাড়তি একটা স্ফুরণ হিসেবে কার্যকর ভূমিকা রাখে। আয়ারল্যান্ড বিশ্বকাপের শুরুতেই নিজেদের চেয়ে অনেক শক্তিধর ওয়েস্ট ইন্ডিজকে হারিয়ে দেয়ার দু’দিন পরই ছিল বাংলাদেশের আফগানযুদ্ধ! তবে শেষ পর্যন্ত ওইসব ভীতিকে জয় করে ফেলে বাংলাদেশ দল। ভয়ের হীমস্রোত বয়ে যাওয়ার মূল কারণ গত বছর এশিয়া কাপে স্বাগতিক বাংলাদেশকে হারিয়ে দিয়েছিল আফগানরা। বিস্ময়কর বিষয় বার বার ঘটে না এবং ওই পরাজয়টা ছিল পুরোপুরিই অঘটন সেটা প্রমাণ করে বাংলাদেশ এবার বিশ্বকাপে নিজেদের প্রথম ম্যাচে আফগানদের ১০৫ রানের বড় ব্যবধানে বিধ্বস্ত করে। ভীতিকে জয় করে ব্রিসবেনে পরবর্তী ম্যাচটা আর শক্তিশালী অস্ট্রেলিয়ার সঙ্গে খেলতে পারেনি বাংলাদেশ। বৃষ্টির কারণে পরিত্যক্ত ম্যাচ থেকে অবশ্য মহামূল্যবান একটি পয়েন্ট নিয়ে বেশ ভাল অবস্থানে চলে যায় মাশরাফিরা। মেলবোর্নে প্রথমবার আরেক ক্রিকেট পরাশক্তি শ্রীলঙ্কার বিরুদ্ধে বেশ বাজে নৈপুণ্য দেখিয়েছে বাংলাদেশ দল। মারাত্মক বাজে রকম ফিল্ডিংয়ের জন্য লঙ্কানরা বিশাল সংগ্রহ গড়ে যা আর তাড়া করা সম্ভব হয়নি। ৯২ রানে হেরে এখন ৩ ম্যাচে ৩ পয়েন্ট নিয়ে কিছুটা ব্যাকফুটেই চলে গেছে দল। পচা শামুকে পা কাটার অভ্যেসটা পুরনো। হল্যান্ড, কানাডা ও আয়ারল্যান্ডের মতো সহযোগী সদস্য দেশগুলোর কাছে হারের লজ্জাবরণ করতে হয়েছে। বাংলাদেশের পরবর্তী প্রতিপক্ষ স্কটল্যান্ড। যদিও অফিসিয়াল কোন ম্যাচে এখন পর্যন্ত স্কটিশদের বিরুদ্ধে হারের কোন কষ্ট সঙ্গী হয়নি বাংলাদেশের। ৩ বার মুখোমুখি হয়ে প্রতিবারই জয় ছিনিয়ে এনেছে বাংলাদেশই। এখন পরিস্থিতি যা দাঁড়িয়েছে তাতে করে স্কটিশদের বিরুদ্ধে অবশ্যই জিততে হবে। না হলে পরের দুই ম্যাচে ইংল্যান্ড ও নিউজিল্যান্ডের মতো কঠিন দুই প্রতিপক্ষের বিরুদ্ধেই জিততে হবে কোয়ার্টার ফাইনালে উঠতে হলে। এ বিষয়ে শ্রীলঙ্কার বিরুদ্ধে ম্যাচ শেষে অধিনায়ক মাশরাফি বলেন, ‘এ ম্যাচে বাজে ফিল্ডিংই আমাদের ডুবিয়েছে। আর বোলাররাও ঠিক ছন্দে ছিলেন না। পরবর্তী ম্যাচে আমরা ভাল কিছু বিষয় করে দেখাতে চাই। আশা করব এটাই যেন এ টুর্নামেন্টে আমাদের সবচেয়ে বাজে ম্যাচ হিসেবে থাকে। জয় ছাড়া অন্য কিছু ভাবাই উচিত নয়।’ তবে এখনও বাংলাদেশের খুব ভাল সুযোগ রয়েছে কোয়ার্টার ফাইনালে ওঠার। আগামী তিন ম্যাচের দুটিতে জিতলেই সেটা নিশ্চিতভাবে সম্ভব হবে। এ বিষয়ে মাশরাফি বলেন, ‘আমাদের এখনও এ বিশ্বকাপে দারুণ সুযোগ আছে। আমাদের তিন ম্যাচ বাকি আছে। আশা করছি আগামী ম্যাচে আমরা ভাল কিছু করতে পারব।’ অস্ট্রেলিয়া পর্বে আপাতত বিরতি। এবার নিউজিল্যান্ডে খেলতে যাবে বাংলাদেশ দল। নেলসনে স্কটল্যান্ডের বিরুদ্ধে জয়ের বিকল্প নেই। সে জন্য পুরো সপ্তাহই পাচ্ছে বাংলাদেশ দল নিজেদের প্রস্তুত করতে। লঙ্কানদের বিরুদ্ধে ভুলগুলো শুধরে নিজেদের পুরোপুরি ছন্দে ফেরাতে বদ্ধপরিকর মাশরাফিরা। তাহলেই গ্রুপ পর্বের শেষ দুই ম্যাচে ইংল্যান্ড ও নিউজিল্যান্ডের বিরুদ্ধে ভাল কিছু করা সম্ভব হবে।


আগুন-তুলি : এক অনন্য উপস্থাপনা | Mrinal & Udvas\n← মুখরিত মুখ\nরথীন্দ্রনাথ : বহুবর্ণিল শিল্পীসত্ত্বা →\nবিগত কয়েকমাস ধরে একজন আশ্চর্য মানুষের কথা বিজ্ঞাপিত হচ্ছিল উদ্ভাসের ওয়েবসাইটে ও কিছু বিশেষজনের হোয়াটসঅ্যাপ নম্বরে। মানুষটি একজন চিত্রশিল্পী। তাঁর নাম দেবব্রত মুখোপাধ্যায়। যাঁর দুর্ধর্ষ জীবন হার মানাবে উপন্যাস কিংবা চলচ্চিত্রকেও। তিনি বাল‍্যকালেই প্রত‍্যক্ষ করেছিলেন বন্দুক, কৈশোরে করেছিলেন স্বদেশী আন্দোলনের জন্য ডাকাতি। আর যৌবনে একক উদ‍্যমে রুখে দিয়েছিলেন জাতিদাঙ্গা। এই মানুষই প্রৌঢ়বয়সে বাংলাদেশের মুক্তিযুদ্ধ দেখবেন বলে লুকিয়ে সীমান্ত পেরিয়েছিলেন। শুধু তাই নয়, যুদ্ধক্ষেত্রে বসে তিনি স্কেচ করেছেন যুদ্ধের দৃশ‍্য, মুক্তিযোদ্ধাদের শিখিয়েছেন বোমাছোঁড়ার কৌশল। তিনি ছিলেন এমন একজন শিল্পী যাঁর কাঁধের ব‍্যাগে একই সঙ্গে থাকতো কাগজ, তুলি ও বোমা। মানবিকতায় তিনি ছিলেন অনন‍্য, প্রতিবাদে ছিলেন অগ্নিপুরুষ এবং সংসারে ছিলেন সন্ন‍্যাসী। শিল্পকে জানার জন্য তিনি প্রায় সমগ্র ভারত ঘুরেছেন। ভারতের যেকোনো সংগ্রামের ছবি তিনি এঁকেছেন অনায়াস দৃপ্ততায়। তাঁর তুলির টান ছিল বীর ধনুর্ধরের জ‍্যা-মুক্ত তীরের মতো। তাঁর আঁকা রেখাচিত্রের কাছে হার মেনে যেত ক‍্যামেরার গতি। এত দ্রুত ছবি আঁকতেন তিনি।\nআগামীবছর সেই মহান শিল্পীর জন্মশতবর্ষ। তারই প্রাক্কালে তাঁর জীবন ও কাজ নিয়ে সৃষ্টি হয়েছে আগুন-তুলি নামে একটি গ্রন্থ, যার মধ্যে সংকলিত হয়েছে শতাধিক ছবি। লেখক এযুগেরই আর এক চিত্রশিল্পী কৃষ্ণজিৎ সেনগুপ্ত। এ বইয়ের প্রকাশনাতেও নতুন দৃষ্টিভঙ্গি। উদ্ভাস প্রকাশিত এই বইটি কোনো বইয়ের দোকানে পাওয়া যাবে না। সরাসরি যোগাযোগের মাধ্যমে আগ্রহী পাঠকেরা এই বই হাতে পাবেন। এরজন্য যোগাযোগ নম্বর: 9332066285, 9732030216\nThis entry was posted in Cultural journey and tagged Aagun Tuli, Advertisement, আগুন তুলি, কৃষ্ণজিৎ সেনগুপ্ত, দেবব্রত মুখোপাধ্যায়, বিজ্ঞাপন, Debabrata Mukhopadhyay, Krishnajit Sengupta. Bookmark the permalink.\n1 Response to আগুন-তুলি : এক অনন্য উপস্থাপনা\nজুন 24, 2017; 3:49 অপরাহ্ন এ\nএকই অঙ্গে এত রুপ.পড়ার ইচ্ছে রইল.’উদ্ভাস ‘ কে ধন্যবাদ জানালে ছোট করা হবে জেনেও বলছি এমন একটি ওয়েবসাইটের প্রয়োজন ছিল যা শিল্পসংক্রান্ত অনেক অজানা দিকের উপর আলোকপাত করছে, আমাদের শিল্পের সেই বৈভবের সন্ধান দিচ্ছে.প্রতিদিনই শিখছি, জানতে পারছি শিল্পের অনেক নেপথ্য কারিগরকে.এমন শৈল্পিক প্রচেষ্টাকে কুর্ণিশ.


LCN > লাইভ টেলিভিশন. অনলাইন টেলিভিশন. লাইভ টিভি দেখুন. অনলাইন টিভি. টিভি লাইভ.\nলাইভ টেলিভিশন > টিভি চ্যানেল > কানাডা > LCN\nLCN সরাসরি সম্প্রচার\nLCN 2/5 -4ভোট\nLCN সামাজিক নেটওয়ার্ক:


ফেলে দেয়া শ্যাম্পুর বোতল থেকে জীবনরক্ষাকারী যন্ত্র\nআমাদের দেশে একটা সময় বিভিন্ন রোগে মৃত্যুর হার ছিল অনেক বেশি । আমাদের বিভিন্ন সাহিত্য কিংবা ইতিহাস ঘাটলেও আমরা দেখতে পাই কলেরার মত রোগ মহামারী আকারে ছড়িয়ে পড়ত। গ্রামের পর গ্রাম মহামারীতে জনশূন্য হয়ে যেত। অতীতের মত মহামারীতে এখন আর গ্রামের পর গ্রাম নিশ্চিহ্ন হয়ে যায় না। কলেরার মত রোগে মৃত্যুর হার এখন প্রায় শূণ্যের কোঠায়। তবে এখনো\nশিশুমৃত্যুর কারণ হিসেবে নিউমোনিয়ার সম্পূর্ন আরোগ্য হয়নি। ২০১৬ সালে হওয়া নিউমোনিয়া আক্রান্ত শিশুদের ওপর একটি জরিপে ডা. শম্পা সাহা, ডা.মোহাম্মদ হাসান এবং ডা. সমীর সাহা দেখেন ৩৬৩৯ জন নিউমোনিয়া আক্রান্ত শিশুর মধ্যে ৬১% মারাত্মক অসুস্থ ছিল এবং ২% মৃত্যুবরণ করে। বিশেষত ৫ বছর বা কম বয়সী শিশুদের জন্য নিউমোনিয়া এখনো আতংকের নাম। দক্ষিণ এশিয়া এবং সাহারা অঞ্চলে প্রতি বছর প্রায় ৯,২০,০০০ শিশু মারা যায়। এক থেকে পাঁচ বছর বয়সের মধ্যে মারা যাওয়া শতকরা ১৬ ভাগ শিশুর মৃত্যুর জন্য দায়ী এই নিউমোনিয়া।\nনিউমোনিয়া রোগ আক্রমণ করে ফুসফুসকে। স্ট্রেপটোকক্কাস নামক ব্যকটেরিয়ার আক্রমণে নিউমোনিয়া আক্রান্ত শিশুর ফুসফুসে প্রদাহের সৃষ্টি হয়। ফুসফুস তরল পদার্থ ও পুঁজে ভরে যায়। এর ফলে কমে যায় অক্সিজেন গ্রহণ করে শ্বাস নেওয়ার ক্ষমতা। স্বাভাবিক শ্বাস নিতে ফুসফুসকে যথেষ্ট প্রচেষ্টা করতে হয়। শিশুর ফুসফুস স্বাভাবিকভাবেই এই অতিরিক্ত কাজটি করতে পারেনা যার ফলে প্রয়োজনীয় অক্সিজেনের অভাবে আক্রান্ত শিশুটি মারা যায়।\nনিউমোনিয়া আক্রান্ত শিশু যেন স্বাভাবিকভাবেই শ্বাস নিতে পারে তার জন্য উন্নত দেশগুলোতে ভেন্টিলেটর যন্ত্রের সাহায্য নেয়া হয়। তবে এই যন্ত্রগুলো অত্যন্ত ব্যয়বহুল। এক একটি ভেন্টিলেটর যন্ত্রের দাম গড়ে প্রায় ১৫ হাজার ডলার। যন্ত্রটি অপারেট করার জন্য বিশেষভাবে প্রশিক্ষিত অপারেটর প্রয়োজন। সবমিলিয়ে বেশ খরচসাপেক্ষ একটি ব্যাপার। বাংলাদেশের মত উন্নয়নশীল দেশগুলোর জন্য ব্যপারটা বিলাসিতার মত।\nবাংলাদেশের চিকিৎসক ড. মোহাম্মদ জোবায়ের চিশতি সম্প্রতি নিউমোনিয়ার চিকিৎসার জন্য স্বল্প খরচের একটি পদ্ধতি উদ্ভাবন করেছেন। প্রায় দুই যুগ আগে সিলেট ওসমানী মেডিকেল কলেজ হাসপাতালে দায়িত্ব পালনকালে একরাতেই নিওমোনিয়া আক্রান্ত তিন শিশুর মৃত্যু তাকে গভীরভাবে নাড়া দেয়। অস্ট্রেলিয়ার মেলবোর্নে কাজ করার সময় তিনি হাসপাতালে বাবল তৈরির সিপিএপি (কন্টিনিউয়াস পজিটিভ এয়ারওয়ে প্রেশার) যন্ত্র দেখেছিলেন। এই যন্ত্রের সাহায্যে নিউমোনিয়া আক্রান্ত শিশুর ফুসফুসে যথেষ্ট চাপ তৈরি করা হয় যাতে শ্বাসক্রিয়া বন্ধ না হয়ে যায়। আইসিডিডিআরবিতে কাজ করার সময় তিনি এরকম সহজলভ্য যন্ত্রের জন্য গবেষণা শুরু করেন। প্রায় দুই যুগ বিভিন্ন পদ্ধতিতে গবেষণা ও জরিপের পর তারা এমন একটি যন্ত্র তৈরী করেছেন যা পরিত্যক্ত শ্যাম্পুর বোতল ব্যবহার করেই বাবল তৈরির সিপিএপি যন্ত্রের মত কাজ করে।\nএই যন্ত্রে রোগীর শ্বাস নেয়া এবং খাদ্যগ্রহণের জন্য টিউব যুক্ত করা হয়। রোগীর নিঃশ্বাস ছাড়ার টিউবের সাথে শ্যাম্পুর বোতলের জলাধার যুক্ত থাকে। নিঃশ্বাসের মাধ্যমে যখন বাতাস ছেড়ে দেয়া হয় এই বাতাসের কারণে জলাধারে তখন বুদবুদ সৃষ্টি হয়। এই বুদবুদ থেকে সৃষ্ট চাপই ফুসফুসের বায়ুথলিগুলোকে চুপসে যাওয়া থেকে বাধা দেয়। ফলে বায়ুথলি স্বাভাবিক থেকে শ্বাসপ্রশ্বাস চালিয়ে যেতে সাহায্য করে। ডাক্তার চিশতি ও তার সহকর্মীদের উদ্ভাবিত এই যন্ত্র তৈরি করতে গড়ে মাত্র ১.২৫ ডলারের মত খরচ হয়। পরীক্ষার মাধ্যমে এই পদ্ধতির ভাল ফলাফলও পাওয়া গেছে। ইতোমধ্যে দেশে প্রায় ৬০০ নিউমোনিয়া আক্রান্ত শিশুর ওপর এই চিকিৎসা পদ্ধতি প্রয়োগ করা হয়েছে। মাত্র দেড় ডলারের এই যন্ত্রটি মৃত্যুর হার ৭৫ শতাংশ কমাতে সক্ষম হয়েছে। এই যন্ত্রের ব্যবহার নিউমেনিয়া আক্রান্ত শিশুর চিকিৎসা ব্যয় শতকরা নব্বই ভাগ কমিয়ে দিবে। ড. চিশতি আশা করেন একদিন নিউমোনিয়া আক্রান্ত মৃত্যুর সংখ্যাও শূন্যের কোঠায় নেমে আসবে। বাংলাদেশের মত পৃথিবীর উন্নয়নশীল দেশগুলোয় যেখানে চিকিৎসা বা স্বাস্যসেবা সবার হাতের নাগালে না সেসব দেশগুলোর হাসপাতালগুলোতে এই সহজলভ্য যন্ত্রের সাহায্যে কম খরচেই নিউমোনিয়া আক্রান্ত শিশুর চিকিৎসা করা সম্ভব। দক্ষিণ এশিয়া এবং আফ্রিকান দেশগুলোতে খুব সহজেই এই স্বল্পমূল্যের যন্ত্রের সাহায্যে নিউমোনিয়ায় শিশুমৃত্যুর হার অনেক কমিয়ে ফেলা সম্ভব।\nঅর্থনীতি বোঝার চেষ্টা করছি........


সন্তানের বাবা যশ পরিচয় দিলো নুসরাত! – Boalkhali News\nসন্তানের বাবা যশ পরিচয় দিলো নুসরাত!\nসেপ্টেম্বর ৪, ২০২১ সেপ্টেম্বর ৪, ২০২১ .Comments Off on সন্তানের বাবা যশ পরিচয় দিলো নুসরাত!\nসন্তান জন্ম দিয়ে আলোচনা উস্কে দিয়েছিলেন নায়িকা নুসরাত। তার সন্তানের বাবা কে? এমন প্রশ্নে সরব নেটিজেনরা। অবশেষে মিলেছে উত্তর! সন্তানের পিতা হিসেবে যশকে পরোক্ষভাবে স্বীকার করে নিলেন নুসরাত! ইনস্টাগ্রাম স্টোরিতে একটি ভিডিও শেয়ারের মাধ্যমেই বিষয়টি পরিষ্কার করেছেন অভিনেত্রী।\nনুসরাতের ভক্তরা তাকে ভালোবেসে ইনস্টাগ্রামে একটি ফ্যানপেজ পরিচালনা করেন। সেটার নাম ‘নুসরাত জাহান ফ্যান ফরএভার’। সন্তানের মা হওয়ার পর অভিনেত্রীকে শুভেচ্ছা জানিয়ে ওই পেজ থেকে একটি ভিডিও শেয়ার করা হয়। সেই ভিডিওতে নুসরাত ও যশের বিভিন্ন ছবি ব্যবহার করা হয়েছে। ক্যাপশনে লেখা হয়েছে, ‘ঈশানের জন্য যশরাতকে অনেক শুভেছা।’ অর্থাৎ নবজাতকের জন্য নুসরাত এবং যশ দু’জনকেই শুভেচ্ছা জানানো হয়েছে।\nওই ভিডিওটি নিজের ইনস্টাগ্রাম স্টোরিতে শেয়ার করেছেন নুসরাত। এর মাধ্যমে তিনি যেন স্বীকার করেই নিয়েছেন, তার সন্তানের পিতা যশ।\nকলকাতার বিভিন্ন গণমাধ্যমের সূত্র মতে, নুসরাত ও যশ একসঙ্গেই বসবাস করেন। বৃহস্পতিবার একটি ছবি শেয়ার করে নুসরাত লেখেন, ‘যাদের পরামর্শ নেবে না, তাদের কাছ থেকে সমালোচনাও শুনো না।’ হ্যাশট্যাগে লিখেছিলেন, ‘নতুন ভূমিকা’ ‘নতুন মায়ের জীবনযাত্রা’, ‘নতুন মা’। তারই নীচে চিত্রগ্রাহক হিসেবে উল্লেখ করেছিলেন সন্তানের বাবার কথা। লিখেছিলেন, ‘ড্যাডি’, অর্থাৎ বাবা। এ থেকেও কিছুটা পরিষ্কার হয়ে যায় যে, সন্তানের পিতা মূলত যশ।\nপ্রসঙ্গত, ২০১৯ সালে ভালোবেসে ব্যবসায়ী নিখিল জৈনকে বিয়ে করেছিলেন নুসরাত জাহান। তবে গত বছর সংসার ছেড়ে আলাদা হয়ে যান অভিনেত্রী। তখনই তার সম্পর্ক গড়ে ওঠে যশের সঙ্গে। যখন নুসরাতের অন্তঃসত্ত্বা হওয়ার খবর প্রকাশ্যে আসে, তখন নিখিল সাফ জানিয়ে দেন, তিনি এই সন্তানের পিতা নন। এরপর থেকেই গুঞ্জন ছড়ায়, যশের সন্তানই নিজের গর্ভে লালন করেছেন নুসরাত।\nনভেম্বর ৪, ২০২০ নভেম্বর ৪, ২০২০ .\n(Last Updated On: নভেম্বর ৪, ২০২০) প্রাণঘাতী করোনাভাইরাসে আক্রান্ত হয়েছেন দেশের জনপ্রিয় অভিনেতা জিয়াউল ফারুক অপূর্ব। শারীরিক অবস্থার অবনতি হওয়ায় তাকে রাজধানীর একটি বেসরকারি হাসপাতালের আইসিইউতে চিকিৎসা দেয়া হচ্ছে। বুধবার (৪ নভেম্বর) নির্মাতা মিজানুর রহমান আরিয়ান খবরটি গণমাধ্যমকে নিশ্চিত করেছেন। তিনি জানান, পাঁচদিন আগে অপূর্বর শরীরের জ্বর আসে। জ্বর না কমায় তার করোনার নমুনা পরীক্ষা […]\nজুন ২৬, ২০২০ জুন ২৬, ২০২০ .\n(Last Updated On: জুন ২৬, ২০২০) বলিউড তারকা সুশান্ত সিং রাজপুতের আত্মহত্যা রেশ কাটতে না কাটতে ভারতের বিনোদন দুনিয়ায় আবারো আত্মহত্যার ঘটনা ঘটলো। এবার আত্মহত্যা করেছেন দেশটির জনপ্রিয় টিকটক তারকা ও নৃত্যশিল্পী সিয়া কক্কর। মাত্র ১৬ বছর বয়সেই তার জীবন প্রদীপ নিভে গেল। বুধবার (২৪ জুন) রাতে দিল্লির প্রীত বিহারে নিজ বাড়িতে গলায় ফাঁস দিয়ে […]\nফেব্রুয়ারি ২২, ২০২০ ফেব্রুয়ারি ২২, ২০২০ .\n(Last Updated On: ফেব্রুয়ারি ২২, ২০২০) হিমাংশ কোহলির সঙ্গে বিচ্ছেদের পর থেকেই সাবেক বন্ধুকে নিয়ে একের পর এক বিস্ফোরণ করছেন নেহা কক্কর। কখনও সম্পর্কে থাকাকালীন হিমাংশ তাকে সময় দেননি বলে অভিযোগ করেন আবার কখনও আত্মহত্যা করবেন বলেও মনে চিন্তাভাবনা এসেছিল বলে জানান গায়িকা। বিচ্ছেদ নিয়ে বলিউডের জনপ্রিয় গায়িকার একের পর এক বিস্ফোরণের পর সম্প্রতি মুখ […]\nওবাদুল কাদেরের ‘অনুসারী’ ৩ ভাগ্নের পা ভাঙার হুমকি কাদের মির্জার\nশেহনাজের কোলেই শেষ নিঃশ্বাস সিদ্ধার্থের!


বাংলাদেশ আ. স্বেচ্ছাসেবক লীগ এর আলোচনা সভা বাংলাদেশ আ. স্বেচ্ছাসেবক লীগ এর আলোচনা সভা – বাংলাদেশ তথ্য ও যোগাযোগ প্রযুক্তি লীগ ictlbd\nমঙ্গলবার, ২৪ মে ২০২২, ১০:৫০ অপরাহ্ন\nপ্রেস রিলিজ (নোটিশ), সারাদেশ, স্বেচ্ছাসেবক লীগ\nবাংলাদেশ আ. স্বেচ্ছাসেবক লীগ এর আলোচনা সভা\nমাননীয় প্রধানমন্ত্রী বঙ্গবন্ধুকন্যা দেশরত্ন শেখ হাসিনা’র ৭৫তম জন্মদিন উপলক্ষে বাংলাদেশ আওয়ামী স্বেচ্ছাসেবক লীগ কর্তৃক আজ ৩০ সেপ্টেম্বর ২০২১ ইং, (বৃহস্পতিবার) সকাল ১১টায় ইনস্টিটিউশন অব ডিপ্লোমা ইঞ্জিনিয়ার্স বাংলাদেশ (আইডিইবি ভবন), কাকরাইল-এ আলোচনা সভার আয়োজন করেছে।\nআলোচনা সভায় প্রধান অতিথি হিসেবে উপস্থিত ছিলেন বাংলাদেশ আওয়ামী লীগের সাধারণ সম্পাদক এবং মাননীয় সড়ক পরিবহন ও সেতুমন্ত্রী জননেতা ওবায়দুল কাদের এমপি।\nঅনুষ্ঠানের বিশেষ অতিথি হিসেবে উপস্থিতি ছিলেন বাংলাদেশ আওয়ামী লীগ-এর যুগ্ম সাধারণ সম্পাদক ও আওয়ামী স্বেচ্ছাসেবক লীগ-এর প্রতিষ্ঠাতা সভাপতি জননেতা কৃষিবিদ আ ফ ম বাহাউদ্দিন নাছিম। সভায় সভাপতিত্ব করেন বাংলাদেশ আওয়ামী স্বেচ্ছাসেবক লীগের সংগ্রামী সভাপতি মানবতার ফেরিওয়ালা জননেতা নির্মল রঞ্জন গুহ ।\nএছাড়াও অনুষ্ঠান সঞ্চালনা করেন বাংলাদেশ আওয়ামী স্বেচ্ছাসেবক লীগের সাধারণ সম্পাদক আফজালুর রহমান বাবু। এসময় উপস্থিত ছিলেন কেন্দ্রীয় আওয়ামী স্বেচ্ছাসেবক লীগ ও ঢাকা মহানগর উওর,দক্ষিণ,ও ঢাকা জেলা দক্ষিণ আওয়ামী স্বেচ্ছাসেবক লীগের নেতৃবৃন্দসহ অন্যান্য।


কানাডার অনিন্দ্যসুন্দর হ্রদমালা\nপ্রকৃতির মনোহারিণী রুপের এক অনন্য নিদর্শন লেক বা হ্রদ। চারিদিকে স্থলবেষ্টিত সুগভীর বা অগভীর এই জলাধারের মোহময়ী সৌন্দর্যে মুগ্ধ না হয়ে পারা যায় না। সবুজ বনানীর উদারতার আশ্রয়ে বা সুউচ্চ পর্বতের মমতাময়ী কোলে অবস্থিত কোনো হ্রদ এক নিমেষে আপনাকে নিয়ে যেতে পারে রুক্ষ বাস্তবতা থেকে স্বপ্নময় কোনো ভূবনে।\nসারা পৃথিবীতেই ছড়িয়ে ছিটিয়ে আছে নানা রং, আকার, প্রকার ও গভীরতার অসংখ্য লেক। তবে লেকের স্বর্গরাজ্য কানাডার লেকগুলোর রয়েছে অন্যরকম এক আবেদন। বিশেষ করে পশ্চিম কানাডার রাজ্য ব্রিটিশ কলাম্বিয়া এবং আলবার্টার লেকগুলোর সৌন্দর্য আপনার চোখ ধাঁধিয়ে দিবে। কানাডার বেশিরভাগ হ্রদই পাহাড়ী। তুষারের টোপর পরা পর্বতশৃঙ্গে ঘেরা এই লেকগুলোর স্বচ্ছ সবুজ বা নীল জলরাশি হৃদয় ছুঁয়ে যায়। অতুলনীয় সৌন্দর্যের আধার কানাডার এমনই কিছু হ্রদ সম্পর্কেই আজ জানা যাক।\nলেক সুপিরিয়র; Source:Lamerge\nলেক সুপিরিয়র পৃথিবীর সর্ববৃহৎ সুপেয় পানির হ্রদ। আগ্নেয়গিরির অগ্নিস্ফুরণের ফলে সৃষ্ট সুবিশাল এই লেকটিতে তিনশটিরও বেশি নদীর স্রোত এসে মিলিত হয়েছে। লেক সুপিরিয়রে রয়েছে ছোট-বড় প্রায় চারশটি দ্বীপ। মায়াবী এই লেকের প্রাণীবৈচিত্র্যের বিস্তৃতিও ব্যাপক। লেকের জলে নানারকম মাছের পাশাপাশি লেকের পাশ্ববর্তী জঙ্গলে রয়েছে দুর্লভ অনেক অর্কিড। লেকটির ২৭ কি.মি. পর্যন্ত গভীরতায় দৃষ্টি চলে যায়, যা আপনাকে লেকের বৈচিত্র্যময় জলজীবন দর্শনের সুযোগ করে দেবে।\nপাহাড়ঘেরা লেক সুপিরিয়রের নীল জলরাশি; source: Lake Superior Magazine\nএছাড়া লেকটিকে ঘিরে রয়েছে হাইকিং ট্রেইল, দর্শনীয় জলপ্রপাত, সুসজ্জিত রেস্তোরাঁ। অপূর্ব সুন্দর এই লেকটি বিপজ্জনকও বটে! লেকের যে অংশ কানাডা ও যুক্তরাষ্ট্রকে বিভক্ত করেছে সেই অংশ জাহাজডুবির জন্য কুখ্যাত।\nকানাডার আলবার্টা প্রদেশের বানফ ন্যাশনাল পার্কে অবস্থিত লেক লুইস যেন অরণ্যের সবুজের বুকে এক টুকরো চকচকে হীরকখণ্ড! ভূপৃষ্ঠ থেকে ১,৭৩২ মিটার উচ্চতায় অবস্থিত এই লেকটির সৌন্দর্যের তুলনা নেই। উজ্বল রঙের জল, লেকের পাড়ের সবুজ বন আর তুষারে মোড়া পর্বত মিলিয়ে লেক লুইসে প্রকৃতির সাজ অনন্য। পান্নার মতো সবুজ রঙা পানি আর তুষারঢাকা সুউচ্চ পর্বতে ঘেরা লেকটির নামকরণ করা হয়েছিল রানী ভিক্টোরিয়ার কন্যা লুইস ক্যারোলিনের নামানুসারে। লেকের স্ফটিকস্বচ্ছ জলের উৎস ভিক্টোরিয়া হিমবাহ।\nঅপরুপ লেক লুইস; source: Expedia\nগ্রীষ্মকালে লেকের রঙ সবচেয়ে উজ্জ্বল হয়। গ্রীষ্মের প্রখর সূর্যালোকে লেকের পাথুরে তলদেশের প্রতিফলিত আলো আর হিমবাহের বরফগলা পানির প্রাচুর্য্যে লেকের রঙ হয় গাঢ় নীল থেকে পান্না সবুজ। নয়নাভিরাম লেকের সাথে এখানে রয়েছে অসাধারণ কিছু হাইকিং ট্রেইল। শীতকালে পুরো লেকটাই জমে বরফ হয়ে যায় । তখন স্কিয়িং করা যায় লেকে।\nরুপসী মোরাইন লেক;source: World for Travel\nবিখ্যাত মোরাইন লেক হতে পারে নিঃসন্দেহে আপনার দেখা অন্যতম সেরা লেক। ব্যানফ ন্যাশনাল পার্কের দশ পর্বতের উপত্যকায় (Valley of Ten Peaks) এই লেকটি অবস্থিত। মোরাইন লেক স্বচ্ছ নীল জল আর চিত্তাকর্ষক পারিপার্শ্বিক পরিবেশের কারণে বিখ্যাত। হিমবাহ থেকে গড়িয়ে আসা জলেরা লেক মোরাইনে খুঁজে নেয় নিবিড় আশ্রয় আর সেই কাকচক্ষু জলের ছোঁয়ায় প্রকৃতি হয়ে ওঠে অদ্ভুত শান্ত। শান্ত সমাহিত আর আশ্চর্য সুন্দর সেই প্রকৃতির সান্নিধ্যে গভীর ভাললাগার আবেশে ভরে ওঠে মন, প্রশান্ত হয় অন্তর।\nউজ্জ্বল পেইতো লেক; source: emmanuelcoupe.com\nসবুজ পাহাড়ের পটভূমিতে ঘন নীল রঙের লেক। লেকের রং এতটাই মোহনীয় যে, আপনি অপার বিস্ময়ে তাকিয়ে থাকতে বাধ্য হবেন। এই হচ্ছে লেক পেইতো। লেক পেইতো মূলত এর আকর্ষণীয় রঙের জন্যই বিখ্যাত। ব্যানফ ন্যাশনাল পার্কের এই দীর্ঘ লেকটি সবচেয়ে সুন্দর দেখায় আলবার্টার আইসফিল্ডস পার্কসওয়ের বো পয়েন্ট থেকে। ১,৮৬০ মিটার উচ্চতায় অবস্থিত এই লেকটি তিনটি পর্বত দ্বারা বেষ্টিত। লেকের উজ্জ্বল পানি আসে হিমবাহ থেকে। অনিন্দ্যসুন্দর এই লেকটি ফটোগ্রাফারদের কাছে দারুণ জনপ্রিয়।\nএমারেল্ড লেকের পান্না সবুজ পানি; source: reddit.com\nকানাডিয়ান রকি পর্বতমালার এমারেল্ড লেকে এর নামের স্বার্থক প্রতিফলন লক্ষ্য করা যায়। লেকটি দেখলে মনে হয়, এমারেল্ড পাথর তথা পান্না থেকে সবুজ রং শুষে নিয়ে তার পুরোটুকুই যেন ঢেলে দেয়া হয়েছে এই লেকে, যেন লেকে ছড়িয়ে দেওয়া আছে অসংখ্য এমারেল্ড পাথর! পান্না না থাকলেও লেকের জলে আছে চুনাপাথরের গুঁড়া! আর এ থেকেই লেকটি পেয়েছে তার মনোলোভা রং। এমারেল্ড লেক দেখার শ্রেষ্ঠ সময় জুলাই মাস। কারণ জুলাইয়ের আগ পর্যন্ত লেকটি বরফাচ্ছাদিত থাকে। জুলাইয়ে বরফ গলতে শুরু করলেই দেখা মেলে চোখ ঝলসানো সুন্দর এমারেল্ড লেকের!\nগহীন পর্বতের কোলে অবস্থিত অ্যাজিউর লেক; source: flickr.com\nঅজিলভি পর্বতমালার গহীনে অবস্থিত অ্যাজিউর লোকের নামকরণ করা হয়েছে এর উজ্জ্বল নীল রঙের কারণে। অন্যান্য লেকের মতো এই লেকটি হিমবাহ থেকে উৎপন্ন হয়নি। বরং এটি অ্যাজিউর নদীর বর্ধিত অংশ। ওয়েলস গ্রে ন্যাশনাল পার্কে অবস্থিত এই লেকটি খোদিত হয়েছে সুউচ্চ পর্বতের মাঝখানে। অপরুপ সুন্দর প্রাকৃতিক দৃশ্য, হাইকিং ট্রেইল প্রভৃতির কারণে লেকটি একটি জনপ্রিয় পর্যটন আকর্ষণ।\nমিথেন বাবল ভর্তি আব্রাহাম লেক; source: canadiangeographic.com\nলেক আব্রাহাম ব্যতিক্রমধর্মী অনন্যসাধারণ লেক। এই কৃত্রিম লেকটি দেখার আদর্শ সময় শীতকালে। শীতকালে লেকটি অসাধারণ রুপ ধারণ করে। শীতকালে এখানে তাপমাত্রা নেমে যায় মাইনাস ত্রিশ ডিগ্রি সেলসিয়াসে, যা আস্ত লেকটিকে বরফে পরিণত করে ফেলে। ভাবছেন, এই হাড় কাঁপানো শীতে বরফঢাকা একটি লেকের কীসের এত মাহাত্ম্য? আসলে অন্যান্য লেকের মতো আব্রাহাম লেক এর পানির রঙের জন্য বিখ্যাত নয়, এটি বিখ্যাত এর জলের তলায় তৈরি হওয়া অদ্ভুত সুন্দর মিথেন বাবলের কারণে!\nলেকে উদ্ভিদের পচনের ফলে তৈরি হয় দাহ্য মিথেন গ্যাস। শীতকালে এই মিথেন গ্যাস ভর্তি বুদবুদগুলো জমে গিয়ে বরফে পরিণত হয়। লেকের জলে জমে যাওয়া বরফের বুদবুদ নজরকাড়া নকশা তৈরি করে, যার ফলে লেকটি নবসৌন্দর্যে উদ্ভাসিত হয়ে ওঠে।\nমায়াবী গ্যারিবল্ডি লেক; source: wordpress.com\nকানাডার ব্রিটিশ কলাম্বিয়া প্রদেশের গ্যারিবল্ডি লেক ভ্যানকুভার শহর থেকে মাত্র ৯০ কি.মি. দুরত্বে অবস্থিত। তুষারে ছাওয়া সুদীর্ঘ পর্বত আর বনবাদাড়ের সান্নিধ্য পেয়ে লেকটি হয়ে উঠেছে সৌন্দর্য্যের দুর্লভ তীর্থ। লেকটি দেখতে হলে আপনাকে ১৮ কি.মি. পাহাড়ি পথ ডিঙোতে হবে। সময় লাগতে পারে পাঁচ-ছয় ঘণ্টা। পর্যটকরা রাতের লেকের মনোরম দৃশ্য দেখার জন্য ক্যাম্প করে থেকেও যান এখানে।\nলেক অন্টারিওর তীরে বিখ্যাত নগরী টরেন্টো; source: wallpaperscraft.com\nঅন্টারিও প্রদেশে অবস্থিত এই লেকটি বেশি বড় নয়। তবে সৌন্দর্য আর ভৌগলিক অবস্থানের গুরুত্ব দিয়ে ঠিকই বিশ্বজোড়া খ্যাতি অর্জন করেছে এটি। পৃথিবীর সর্ববৃহৎ জলপ্রপাত নায়াগ্রা ফলসের নিচে অবস্থিত এই লেকটি প্রথমে সেইন্ট লরেন্স নদীতে মিলিত হয়েছে। তারপর পড়েছে আটলান্টিক মহাসাগরে। লেকের তীরে সগর্বে দাঁড়িয়ে আছে বাতিঘর। লেকের পাড়ে কানাডার বিখ্যাত শহর টরেন্টো অবস্থিত। লেক অন্টারিও থেকে একইসাথে শহুরে এবং প্রাকৃতিক দৃশ্যের দেখা মেলে।\nমেঘ আর পাহাড়ের ছায়ায় জফরি লেক; source: Beginners Hiking\nজফরি লেক পাহাড়ের উচ্চ, মধ্য, নিম্ন- এই তিন স্তরে অবস্থিত। হিমবাহের বিগলিত বরফ পানি হয়ে গড়িয়ে এসে আস্তানা গাড়ে লেকের গর্ভে। সবুজরঙা স্বচ্ছ পানির এই লেকটি শান্ত-সুন্দর প্রকৃতির প্রতিনিধিত্ব করে।\nকারুকার্যময় স্পটেড লেক; source: Strange Sounds\n‘লেকের গায়ে আবার কোন কলঙ্কের ছাপ আঁকা রয়েছে!’ নামটা শুনে মুখ বাঁকিয়ে এমনটা ভাবতেই পারেন অনেকে। এই লেকের পানি হচ্ছে নানারকম খনিজ লবণের আখড়া। গ্রীষ্মকালে লেকের পানি যখন খররোদে বাষ্প হতে শুরু করে, তখন খনিজ লবণগুলো পানিতে রঙ ছড়িয়ে আল্পনা আঁকে। তার ফলেই লেকে নানা রঙের বড় বড় ফুটকি দেখা যায়। এবার বুঝতেই পারছেন স্পটেড নাম হওয়ার যথার্থতা। গ্রীষ্মকালই খনিজ লবণের নকশা দেখার শ্রেষ্ঠ সময়।\nচোখজুড়ানো সৌন্দর্যের পসরা সাজিয়ে ভূপৃষ্ঠে অবস্থান করা এই লেকগুলো প্রকৃতির অপরূপ রূপসুষমার অত্যন্ত গুরুত্বপূর্ণ অংশ। লেকগুলোর বিস্ময়কর সৌন্দর্যে বিমোহিত হতে আপনিও ঘুরে আসতে পারেন কানাডা থেকে!\nফিচার ইমেজ- Wallpaperstock


আমি যীশুকে খুঁজতে গিয়ে খুঁজে পেয়েছি মুহাম্মাদ (সা.) কে : লরেন বুথ – Welcome to The Runner News USA\n২০১০ সালে ইসলাম গ্রহণ করেন লন্ডনের প্রখ্যাত লেখক ও সাংবাদিক ধর্মান্তরিত মুসলিম লরেন বুথ। তিনি বলেন, আমি সেখানে যীশুকে খুঁজতে গিয়েছি কিন্তু মানুষের আচরণের মধ্যে আমি মোহাম্মদ স. কে খুঁজে পেয়েছি। তিনি তার জীবনের বিভিন্ন বিষয় তুলে ধরেছেন তার আ’ত্মজীবনী ভিত্তিক বই ‘ফাইন্ডিং পিস ইন দ্য হলি ল্যান্ড’ এ । বিভিন্ন প্রশ্ন উত্থাপন এবং তার উত্তর ও দিয়েছেন।\nতিনি আরো বলেন, গাজা উপত্যকায় মানুষের চরম সমস্যার জীবনযাপন সম্পূর্ণভাবে ইসরাইল কর্তৃক কৃত্রিমভাবে তৈরি। যা স্পষ্টতই যু’দ্ধা’পরাধ। ২০১৮ সালের রমজান মাসে গাজা সফরের সময় তিনি সেখানে এক অনাবিল শা’ন্তি অনুভব করেন বলে জানান । সে সম্পর্কে তিনি বলেন, যদি এটি বিশ্বাস হয় তবে আমি তাতে প্রবেশ করতে চাই। ১৯৯৭ সালে থেকে সাংবাদিকতা করে আসা লরেন বুথ সংবাদ সংস্থা সিএনএন, আল জাজিরা, ডেইলি মেইলসহ বিভিন্ন জনপ্রিয় গণমাধ্যমে লেখালেখি করেন।


দেশকে উন্নত বিশ্বের কাতারে নিয়ে যেতে রেলে অ?নেক প্রকল্প হাতে নেওয়া হয়েছে বলে জানিয়েছেন রেলমন্ত্রী মো. নুরুল ইসলাম সুজন।\nশনিবার দুপুরে রেল ভবনের সম্মেলনকক্ষে রেলওয়ে স্টেশন মাস্টার ও স্টেশন স্টাফদের সঙ্গে মতবিনিময় সভায় এ কথা জানান মন্ত্রী।\nনুরুল ইসলাম সুজন বলেন, একসময় রেলওয়েতে হতাশা সৃষ্টি হয়েছিল। পাশের দেশ অনেক এগিয়ে গেছে। কিন্তু আমাদের উন্নয়ন তো হয়নি বরং ব্রিটিশ, পাকিস্তান আমলের অবস্থা থেকে লোকবলের ক্ষেত্রে আরও খারাপ অবস্থায় চলে গেছে। ব্রিটিশ আমলে লোকবল ছিল ৬৮ হাজার, কিন্তু বর্তমানে তা নেমেছে ২৭ হাজারে। বন্ধ হয়ে আছে ১০৪টি স্টেশন।\nতিনি আরও বলেন, 'প্রধানমন্ত্রী ভারসাম্যপূর্ণ যোগাযোগ ব্যবস্থার কথা বলেছেন। একটি ভারসাম্যপূর্ণ যোগাযোগ ব্যবস্থা গড়ে তোলার লক্ষ্যে আলাদা মন্ত্রণালয় গঠন করে দিয়েছেন।'\nমন্ত্রী বলেন, পদ্মা রেল সংযোগ প্রকল্প, খুলনা-মোংলা রেল সংযোগ, বগুড়া সিরাজগঞ্জ রেললাইন নির্মাণ, যমুনা নদীর ওপর সেতু নির্মাণ, বিদ্যমান সিঙ্গেল লাইনকে ডুয়েল গেজ ডাবল লাইনে রূপান্তর, ইলেকট্রিক ট্রাকশনে রূপান্তর, হাইস্পিড ট্রেন ঢাকা চট্টগ্রাম হয়ে কক্সবাজার পর্যন্ত নির্মাণসহ অনেক প্রকল্পের কাজ চলমান।\nতিনি বলেন, বিভিন্ন দপ্তরের সমস্যাগুলো সমাধান করতে পারলে আমরা পূর্ণভাবে রেলের উন্নয়নে কাজ করতে পারব।\nনিম্নপদের কর্মকর্তা-কর্মচারীদের বিদেশে প্রশিক্ষণের ব্যবস্থা নেওয়া হবে জানিয়ে রেলমন্ত্রী বলেন, প্রশিক্ষণ ছাড়া ভালো কিছু আশা করা যায় না।\nতিনি এ সময় স্টেশন মাস্টারসহ অন্যদের সমস্যাগুলো শুনে তাদের অভিযোগ লিপিবদ্ধ করে ভবিষ্যতে সমস্যাগুলো সমাধান করার আশ্বাস দেন।\nমতবিনিময় সভায় রেলপথ মন্ত্রণালয়ের সচিব মো. মোফাজ্জেল হোসেন, বাংলাদেশ রেলওয়ের মহাপরিচালক মো. শামসুজ্জামানসহ রেলওয়ের ঊর্ধ্বতন কর্মকর্তারা উপস্থিত ছিলেন।


সকল শিল্প কারখানায় বর্জ্য যুক্ত পানি তুরাগ নদীতে মিশে নদীর পানি দূষিত করছে। দূষিত হওয়ার কারণে মানুষ তাদের প্রয়োজনে নদী পানি ব্যবহার করতে পারছে না। শিল্পবর্জ্য যেখানে বিষাক্ত পানির কারণে নদীর মাছসহ সকল প্রচার জলজপ্রাণী মরে যাচ্ছে। এতে নদী তীরবর্তীসহ আশপাশের মানুষ তাদের প্রয়োজনীয় পুষ্টির চাহিদা মিটাতে পারছে না। মানুষের শরীরে দেখা দিচ্ছে নানা রকম চর্মরোগ। এমনকি নদীর পচা পানির দুর্গন্ধ তীরবর্তী এলাকা দিয়ে লোকজন হেঁটে পর্যন্ত যেতে পারছে না। নদীর তীরবর্তী জনগণ তাদের নিত্য ব্যবহারের প্রয়োজনীয় পানির অভাবে পড়ছে। যমুনা নদীর পানি যে ধলেশ্বরী নদী হয়ে তুরাগ নদীতে আসত, সে নদীর মুখে তারাকান্দি নামক স্থানে বাঁধ নির্মাণ করার ফলে এখন আর এ নদীতে পূর্বের ন্যায় পানি প্রবাহিত হয় না। ফলে তুরাগ নদীতে চর পড়ে নদীর অস্তিত্ব হারাতে চলেছে।\nনদী ভরাট হওয়ার ফলে কার্তিক অগ্রহায়নে নদীর অনেকাংশে পানি থাকে না। ফলে এ অঞ্চলের কৃষক সেচের অভাবে তাদের কৃষি কাজে চাহিদা মোতাবেক পরিচালনা ও ফসল উৎপাদন করতে পারছে না। এতে দেশের কৃষক সমাজ দিন দিন হতদরিদ্র হয়ে পড়ছে বলেও নদীর পার্শ্ববর্তী বসবাসরত মানুষ দাবি করেন। এছাড়া নদী ভরাটের অন্যতম কারণ হয়ে দাঁড়িয়েছে দেশে বেড়ে ওঠা ভূমি দস্যুদের প্রভাব। ভূমি দস্যুদের ক্ষমতার দাপটে নদী ভরাট করে নদীর কিনারে স্থাপন করা হচ্ছে শিল্প কারখানা। এ তুরাগ নদীর উৎস স্থল হতে বুড়িগঙ্গা পর্যন্ত শতশত শিল্প কারখানা গড়ে উঠেছে। এভাবে নদী ভরাট করে শিল্প স্থাপনা করা হলে এদেশের সকল ছোট বড় নদী নিশ্চিহ্ন হয়ে যাবে বলে সাধারণ মানবগোষ্ঠীর বিশ্বাস। অসৎ সরকারি কর্মচারীদের যোগসাজশে এককালের প্রমত্তা তুরাগ নদী এখন অনেকস্থানে খালে পরিণত হয়ে গেছে। সরকারি ও বেসরকারি সংগঠনের পক্ষ থেকে বিভিন্ন সময় তুরাগ নদীকে রক্ষার জন্যে অনেক আন্দোলন হলেও তুরাগ দখল থেমে থাকে নি। বিভিন্ন রাজনৈতিক আশ্রয়ে থাকা ভূমি দস্যুদের বিরুদ্ধে তুরাগ নদীর চিহ্ন বাংলাদেশের মানচিত্র হতে মুছে যাবে।\nদূষণ-দখলে বিলুপ্তির পথে সাভারের কর্ণপাড়া খাল : দূষণ আর দখলের কবলে পড়ে ঢাকার সাভারের কর্ণপাড়া খালের অস্তিত্ব এখন বিলুপ্তির পথে। হাজার হাজার লিটার তরল বর্জ্য ও আবর্জনার কারণে খালের পানি কালো আর দুর্গন্ধময়। আর দখলের কারণে আকারও ছোট হয়ে আসছে। কর্ণপাড়া খালটির উৎস সাভারের বংশী নদী থেকে। মিশেছে তুরাগ নদের মিরপুর এলাকায় গিয়ে। এক সময় খালটিতে পর্যাপ্ত পানি ছিল, ছিল প্রচুর মাছ। এখনকার লোকজন গৃহস্থালিসহ গোসলের কাজ সারত এই খালে। কিন্তু এখন এটিকে আর খালের মতো মনে হয় না। পানিতে নামলে শরীরে ঘা হয়ে যায়। কর্ণপাড়া খালের সাভার পৌরসভার বড়াই গ্রাম ও কর্ণপাড়া মৌজার ঢাকা আরিচা মহাসড়কের উভয় পাশে প্রায় ১ কি.মি. এলাকা জুড়ে চলছে ভরাট ও দখলের প্রতিযোগিতা, কোথাও মাটি, কোথাও আবর্জনা ফেলে ভরাট করা হচ্ছে। অনুসন্ধানে দেখা যায়। বড়াইগ্রাম জামে মসজিদের পাশে খালের মাঝে বাঁশ পুঁতে দখল করা বেশ কিছু অংশ আবর্জনা ফেলে ভরাট করা হচ্ছে পৌরসভার পক্ষ থেকে। এছাড়া মাটির নীচ দিয়ে স্থাপন করা একাধিক পাইপের মাধ্যমে বর্জ্য মিশ্রিত তরল খালে এসে পড়তে দেখা যায়। এসব পাইপের কোন উৎস খুঁজে পাওয়া যায়নি।\nদূষণ আর দখলে বিপর্যস্ত গুলশান লেক : দূষণের পর এবার দখলের কবলে পড়েছে রাজধানীর গুলশান লেক। অব্যাহত এ দখলে হয়তো অচিরেই হারিয়ে যাবে মহাখালী গাউসুল আজম মসিজদ সংলগ্ন লেকের প্রায় পাঁচ বিঘা জমি। অভিযোগ উঠেছে, এটি দখল করে বহুতল ভবন নির্মাণের কাজ শুরু হয়েছে মাদ্রাসা শিক্ষকদের সংগঠন। লেকের জমি ভরাট করে কেন বহুতল নির্মাণ করা হচ্ছে জানতে চাইলে একজন কর্মচারী বলেন, আমাগো মালিক অনেক শক্তিশালী, রাজউকের লোকেরা অনেকবার আইছে। ভরাট বন্ধ করতে পারে নাই। লেকের দায়িত্ব প্রাপ্ত রাজউকের কর্মকর্তা বললেন, ভরাট করে ফেলেছে, এখন আর কী করার আছে? রাজউকের দায়িত্বহীনতার অভাবে লেকটি দখল হয়ে যাচ্ছে। গুলশান লেক বনানী, অভিজাত এলাকা বসবাসের অযোগ্য হয়ে পড়বে।\nধলেশ্বরীর বুকে রাস্তা : প্রায় সারা বছর নৌকা চলাচলের মতো পানির থাকলেও শুকনো মৌসুমে মাস তিনেক মানিকগঞ্জের ঘিওর উপজেলার জাজরা বাজারের কাছে ধলেশ্বরী নদী সরু একটা ধারায় প্রবাহিত হয়। কিন্তু সেই সরু ধারাটি এখন রুদ্ধ মাটি ব্যবসায়ীদের কারণে। তাঁরা ট্রাক চলাচলের জন্যে নদীর এপাড় থেকে ওপাড় পর্যন্ত বানিয়েছে মাটির রাস্তা। সেই রাস্তায় গত ২০ দিন ধরে ঘড়ঘড় শব্দে চলছে ট্রাক। এখানে নদীর বুকে বাঁধ দিয়ে রাস্তা বানানো শাস্তিযোগ্য অপরাধ- বলেছেন পানি উন্নয়নবোর্ডের কর্মকর্তারা। সরেজমিনে গিয়ে দেখা গেছে সাতফুট উঁচু প্রায় ১৬ ফুট চওড়া করে নদীর বুকে রাস্তা বানানো হয়েছে। নদীর দুই পাড়কে সংযুক্ত করতে রাস্তাটির উত্তর পাড়ে ফসলি জমিতে যন্ত্র বসিয়ে মাটি কাটা হচ্ছে। আর ট্রাকে সেই মাটি পার হচ্ছে নদীর ওপর বানানো রাস্তা দিয়ে।\nঅস্তিত্ব সংকটে নদী খাল : পদ্মা ও যমুনার মতো বড় দুটো নদীর তীরে গড়ে ওঠা মানিকগঞ্জ জেলার ভেতর দিয়ে এক সময় প্রবাহিত হতো ৯টি শাখা নদী। এছাড়াও সারা জেলায় সাপের মতো ছড়িয়ে ছিল অসংখ্য খাল আর বড় বড় বিল। এর মাঝে বেশ কয়েকটি নদী অস্তিÍত্ব হারিয়েছে। শুকিয়ে গেছে অর্ধেকের বেশি খাল-বিল। সেগুলো টিকে আছে তাতেও বছরের অর্ধেক সময় পানি থাকে না। আবার বর্ষা মৌসুমে এই মরা নদীগুলোই হয়ে ওঠে ভয়ংকর। নাব্যতা হারিয়ে ফেলায় নদী ও খালবিলেগুলো বর্ষায় পানি ধারণ করতে পারে না। ফলে পানি ঢুকে পড়ে লোকালয়ে। ভাঙনের শিকার হয় বাড়িঘর, জনপথ আর ফসলি জমি। অস্তিÍত্ব সংকটে পড়া জেলার নদী খাল আর বিল দখল করে নিচ্ছে ভূমি দস্যুরা। অনিয়ন্ত্রিতভাবে তোলা হচ্ছে বালু। কেটে নেয়া হচ্ছে মাটি। চলছে কারখানার বর্জ্য আগ্রসন। দূষণ ঘটছে পানিতে। দূষিত হচ্ছে সার্বিক পরিবেশ প্রকৃতি। বছরের অর্ধেক সময় নদী ও খালবিলে থাকেনা। তাই মাছও নেই। জেলে সম্প্রদায়ের মানুষগুলো বাঁচার তাগিদে বাপ বাদার পেশা ছেড়ে যেতে বাধ্য হচ্ছে। মানিকগঞ্জ জেলার অন্যতম নদীগুলো হচ্ছে পদ্মা, যমুনা, ইছামতি, কালীগঙ্গা, কান্তাতী, ঘনলোকহানী, গাজীখালী, ক্ষারাই, মন্দা, ভুবনেশ্বর ও ধলেশ্বরী।\nশিবালয় উপজেলার দক্ষিণ ও হরিরামপুর উপজেলার পশ্চিম সীমান্ত ঘেঁষে বইছে পদ্মা নদী। এই নদীর প্রবাহ মানিকগঞ্জকে বিচ্ছিন্ন করে রেখেছে ফরিদপুর জেলা থেকে। বিগত ৩০ বছরে পদ্মার ভাঙ্গনে হরিরামপুর উপজেলার পাটগ্রাম, লেছড়াগঞ্জ, সুতাপরী, হারুকান্দী, আজিমনগর ও বয়রা ইউনিয়নের অধিকাংশ আবাদি জমি বিলীন হয়ে গেছে। বর্তমানে পদ্মা হরিরামপুরের কাছে তিনটি ধারায় প্রবাহিত হচ্ছে। পদ্মার বুকে মানিকগঞ্জের সীমানায় বেশ কয়েকটি বড় বড় চর জেগে উঠেছে। সেখানে ইতিমধ্যে বসতিও গড়ে উঠেছে। আবার নদীর দিক পরিবর্তনের সঙ্গে সঙ্গে চরগুলো ভাঙ্গনের কবলে পড়ে নদী ভাঙ্গন এই উপজেলার অর্ধেক মানুষ সরাসরি ক্ষতিগ্রস্ত হয়েছে। ভাঙ্গনের শিকার বাস্তুচ্যূত পরিবারগুলো ছড়িয়ে পড়েছে বিভিন্ন এলাকায় দৌলতপুর উপজেলার, পশ্চিম সীমান্ত ঘেষে প্রবাহিত হয়েদ শিবালয় উপজেলায় যমুনা নদী, আরিচা ঘাটের অদূরে পদ্মায় মিশেছে। এক সময় যমুনার ভাঙ্গনে বিলিন হওয়া দৌলতপুর উপজেলা চরকারি, বাঁচামারা, রাঘুটিয়া ও রিয়েলপুর ইউনিয়নের অনেক গ্রাম গত ১০ বছরে আবার জেগে উঠেছে। শিবালয় উপজেলার শিলবালয় ও তেউতা ইউনিয়ণসহ দৌলতপুরের এ ৪টি ইউনিয়নের অধিকাংশ ভূখন্ডই এখন যমুনার চর।\nযোগাযোগ বিচ্ছিন্ন এসব বিশাল বশিাল চরের শিক্ষা ও স্বাস্থ্য বঞ্চিত মানুষগুলো মানবেতর জীবন কাটাচ্ছে। পদ্মার শাখা নদী ইছামতী ও হরিরামপুর উপজেলার ভেতর দিয়ে প্রবাহিত হয়ে ফের পদ্মায় মিশেছে। ভাঙ্গন ঠেকাতে বছর পনের আগে যাত্রাপুরের কাছে বাঁধ দেওয়া হয়। বর্তমানে এটি মৃত প্রায়। কেবল বর্ষামৌসুমে একটা ধারা প্রবাহিত হয়। দৌলতপুরের কাছে যমুনা থেকে কালিগঙ্গা নদীর উৎপত্তি। এর নদীটি ঘিওর উপজেলার জাবরা গ্রাম হয়ে তরা ব্রিজের নীচ দিয়ে মানিকগঞ্জ সদরের বেওয়া ঘাট হয়ে সিংগাইর উপজেলার চারিগ্রাম হয়ে ধলেশ্বরী নদীর সঙ্গে মিশেছে। বর্তমান এই নদীর অধিকাংশ স্থানে শুকনো মৌসুমে নৌকা চলার মত পানিও থাকেনা। কোথাও কোথাও একেবারেই শুকিয়ে যায়। টাঙ্গাইলের নাগরপুর উপজেলার যমুনা নদী থেকে ধলেশ্বরী নদীর উৎপত্তি। সেখান থেকে এই নদী মানিকগঞ্জের সাটুরিয়া উপজেলার মাঝ দিয়ে প্রবাহিত হয়েছে। নদীটি সিংগাইর হয়ে বুড়িঙ্গায় মিশেছে। এই নদীটিও মৃত প্রায়। বর্ষা মৌসুম ছাড়া বছরের অধিকাংশ সময়। নৌকা চলচলের মত পানি থাকে না। ধলেশ্বরী শাখা কান্তাবতী, মনলোহানী, খিরাই, মন্দা ও ভুবনেশ্বর নদীর এখন আর অস্তিত্ব নেই। বয়স্ক মানুষগুলোর মুখেই এ নদীগুলোর নাম শুনা যায়। ধলেশ্বরীর আর একটি শাখা নদী গাজীখালী একসময় স্রোতশীনী থাকলেও আজ মৃত প্রায়। বর্ষা মৌসুমে কয়েক মাস ছাড়া এই নদীর বুক জুড়ে কেবল ধু ধু বালুচর।\nবালু নদ : তুরাগের মত অবৈধ দখলের কারণে বিপন্ন হতে চলছে বালু নদ। প্রায় ২৬ কিলোমিটার দীর্ঘ নদীর তীরবর্তী বেশীর ভাগ এলাকা এখন অবৈধ দখলদারের কবলে। স্থানীয় প্রভাবশালী মহলের কারণেই দেশের মানচিত্র থেকে হারিয়ে যেতে বসেছে নদটি। ভূঁইয়াপাড়া, টেকপাড়া, মেরাদিয়া, ত্রিমোহনী, নাসিরাবাদ, ডুমনি, মান্ডা, দক্ষিণগাঁও, কাজলা, পুলারটেক ও মানিকনগর এলাকাগুলোর বেশিরভাগ তীর ভূমি অবৈধ দখলে চলে গেছে। যেখানে গড়ে তোলা হয়েছে বহুতল ভবন, অবৈধ স্থাপনা ও ব্যবসাকেন্দ্র। বিভিন্ন রাজনৈতিক দলের ১৭ নেতা-কর্মীর অবৈধ দখলে বালু, যেখানে মাসে আদায় হবে ৫০ লাখ টাকা। এই নেতাদের নির্দিষ্ট কোন রাজনৈতিক পরিচয় নেই। যখন যে দল ক্ষমতায় থাকে তারা সে দলের সমর্থক বলে যাবে। তাদের বর্তমান পরিচয় ক্ষমতাসীন দলের সমর্থক। একইভাবে দখল বাণিজ্যের কারণে টঙ্গী রেলসেতু ও সুলতানা কামাল সেতু এখন ঝুঁকির মুখে। যেকোনো সময় বন্ধ হয়ে যেতে পারে রাজধানী ঢাকার সঙ্গে কয়েকটি গুরুত্বপূর্ণ জেলার সড়ক যোগাযোগ।\nঢাকার চারপাশের নদীগুলোর পানি প্রবাহ ও বিষাক্ত পানি : শিল্প বর্জ্যসহ বিষাক্ত তরল দূষক পদার্থ প্রতিনিয়ত নদীর পানির সাথে মিশে ঢাকার চারপাশের নদী সমূহের পানি প্রবাহের পানি দূষিত করে ফেলেছে। বিদ্যমান ঢাকার চারপাশের সবগুলো নদীই এখন বিষের প্রবাহে পরিণত হয়েছে বলে পরিবেশবিদরা জানিয়েছেন। সরেজমিন অভিজ্ঞতায় দেখা গেছে যে, রাজধানী ঢাকার চারপাশের বুড়িগঙ্গা, শীতলক্ষ্যা, তুরাগ, বালু নদী ছাড়াও মুন্সীগঞ্জের ধলেশ্বরী, খুলনার রূপসা, চট্টগ্রামের কর্ণফূলীসহ দেশের উল্লেখ্যযোগ্য নদীসমূহের পানি মারাত্মকভাবে দূষিত হয়ে পড়েছে।\nজানা গেছে, শিল্প কারখানার কঠিন ও তরল বর্জ্য, রাসায়নিক বর্জ্যই নদীর পানি দূষিত হবার প্রধান কারণ। তবে কৃষি জমিতে কয়েক দশক ধরে এক নাগাড়ে রাসায়নিক সারের ব্যাপক ব্যবহার এবং ফসল গাছ-গাছালিতে ঢালাওভাবে বিষাক্ত কীটনাশক ব্যবহারের ফলে আমাদের নদীপ্রবাহ বিষের প্রহরে পরিণত হয়েছে। নাগরিক সচেতনতার অভাব এবং সরকারের পরিবেশ বান্ধব নীতি না থাকায় এ বিপর্যয় হয়েছে। তবে এটা এমন এক বিশাল বিপর্যয় যা কাটিয়ে ওঠা সহজ হবে না। প্রকৃতি অকৃপণভাবে মানুষকে যা দিয়েছে তার সদব্যবহার না করা এবং প্রকৃতি ও পরিবেশের তার সদব্যবহার না করা এবং প্রকৃতি ও পরিবেশের ওপর অন্ধ বলৎকারে প্রাকৃতির ভারসাম্য ক্রমশ মানব বসতির বসবাসের অনুপযোগী হয়ে উঠছে। দেশের ২৭৭টি চামড়া শিল্প থেকে প্রতিদিন ৮.৪৭ মিলিয়ন লিটার তরল বর্জ্য নির্গত হয়। এর শতকরা ৯০ ভাগই ঢাকার হাজারীবাগে অবস্থিত। এসব বর্জ্য বুড়িগঙ্গার পানিতে মিশছে। বিশেষজ্ঞরা নিশ্চিত হয়েছেন ক্রোমিয়াম মিশ্রিত তরল বর্জ্য মাছের প্রজনন ক্ষমতা হ্রাস করে। ডায়িং কারখানা থেকে নির্গত বিষাক্ত বর্জ্য প্রাণীকূলের নানা রকম রোগ বৃদ্ধিসহ খাদ্যচক্রের বিষক্রিয়ার প্রভাব বৃদ্ধি করছে। নদী দূষণের অন্যান্য কারণের মাঝে রয়েছে কীটনাশক ও রাসায়নিক সার, নৌযানের ময়লাবর্জ্য ও তেল, শহরের বর্জ্য, পলিথিন ব্যাগ, প্লাষ্টিক দ্রব্যাদি, হাসপাতাল বর্জ্য। মানুষ্য ও পশু পাখির বিষ্ঠা, মৃতদেহ, গাছ-গাছালির পচাঁ পাতা ইত্যাদি নদীর পানিকে নিয়মিত দূষিত করছে। পরিবেশবিদ ও বিশেষষ্ণরা বলেছেন। দূষণ কবলিত নদীসমূহের পার্শ্ববর্তী মাটি, বাতাস, পানি, তাপমাত্রা, গাছপালা, তৃণগুল্ম মাছ, জলেজ সম্পদ, পশুপাখি, মানুষ, তথা সামাজিক পরিবেশ সংকটপন্ন। বিশেষজ্ঞদের মতে ঢাকার চারপাশের নান্দনিক সৌন্দর্য, জনমানুষের জীবন জীবিকা ও জাতীয় অর্থনীতির স্বার্থেই আমাদের নদীসমূহকে রক্ষা করতে হবে। নদী বাঁচলে মানুষ ও পরিবেশ বাঁচবে। নদী দূষণ বন্ধ হলে মানুষের রোগব্যাধি কমে যাবে। স্বাস্থ্যখাতের খরচও কমে যাবে। আমাদের এসকল নদীসমূহের পানি ব্যবহারের অযোগ্য অনুপযোগী হয়ে পড়েছে। নদী দূষণ প্রতিরোধে নদীর নাব্যতা ফিরিয়ে আনার এ কাজটিকে দায়সারাভাবে করলে চলবে না। এ কাজে সর্বোচ্চ নীতি নির্ধারক পর্যায় থেকে জাতীয় পর্যায়ে একটি নীতিমালা তৈরি করা জরুরি হয়ে পড়েছে।\nপ্রয়োজনীয় সুপারিশমালা : ঢাকার চারপাশের নদীগুলো অবস্থা আজ কত করুণ ও ভয়াবহ তা আমরা আলোচ্য প্রবন্ধে তুলে ধরার চেষ্টা করেছি। এক্ষেত্রে আমাদের অনতিবিলম্বে কিছু কায্যকর পদক্ষেপ নিতে হবে। যেমন-\n(১) চারপাশের নদীগুলোতে যাতে সারা বৎসর সুষ্ঠু ও সুন্দরভাবে পানি প্রবাহে স্বাভাবিক থাকে সেজন্যে নদীসমূহের দ্রুত নাব্যতা ফিরিয়ে আনতে হবে।\n(২) নদীদখল ও নদী ভরাটের হাত থেকে নদীগুলোকে রক্ষা করার জন্যে প্রয়োজনীয় ব্যবস্থা দ্রুত নিতে হবে। এক্ষেত্রে নদীগুলোর সীমানা পিলার স্থাপন করা উচিত।\n(৩) নদীগুলোকে দূষণের হাত থেকে বাঁচাতে হবে। এক্ষেত্রে নদীপাড়ে অবস্থিত বিভিন্ন শিল্প কারখানায় বর্জ্য যাতে নদীর পানির সাথে না মিশে সে ব্যবস্থা দ্রুত করা প্রয়োজন।\n(৪) বাস্তবতার নিরিখে সুষ্ঠু ও সুনিশ্চিত দূরদর্শী অভ্যন্তরীণ পানি ব্যবস্থাপনা গড়ে তোলা প্রয়োজন।\n(৫) বছরে অন্তত একবার নদীগুলোতে ড্রেজিং করা প্রয়োজন।\n(৬) কার্যকর ড্রেজিং ব্যবস্থা গড়ে তোলার পাশাপাশি বর্ষার পানি ধরে রাখার জন্যে জলাধার নির্মাণের পদক্ষেপ নিতে হবে।\n(৭) অবৈধ দখলদারদের হাত থেকে নদীরক্ষায় কোর্টের আদেশসমূহকে দ্রুত বাস্তবায়ন করতে হবে।\n(৮) বুড়িগঙ্গা, শীতলক্ষা, ধলেশ্বরী, তুরাগ, বালু প্রভৃতি নদীসমূহের বিষাক্ত বর্জ্য যা মানুষ ও অন্যান্য জলজ প্রাণীর জন্যে অত্যন্ত ক্ষতিকর তা বিকল্প কোন পাথে ধ্বংস করে দিতে হবে।\n(৯) প্রয়োজন হলে নদীর তীর হতে সকল ধরণের শিল্প কারখানা সরিয়ে নেয়া যায় কিনা তা ভেবে দেখতে হবে।\n(১০) নদীর পানিতে দ্রুত দ্রবীভূত হয় এমন সব বর্জ্য এবং বিষাক্ত রাসায়নিক বিকল্প কোন উপায়ে নিশ্চিহ্নে করা যায় কিনা সে উপায় বের করা প্রয়োজন।\n(১১) ঢাকার চারপাশ দিয়ে যে শহর রক্ষা বাঁধ দেয়া হয়েছে সেখানে প্রয়োজনীয় বৃক্ষ লাগিয়ে সেখানে কোন রাস্তা তৈরি না করে শুধুই বাঁধ এলাকা যাতে শুধু মানুষ চলাচল করবে কিন্তু কোন বর্জ্য/ ময়লা নদীতে ফেলা না হয় এমন ব্যবস্থা করার কথা চিন্তা করা যেতে পারে।\n(১২) ঢাকার চারপাশের নদীসমূহের রক্ষায় একটি টাস্কফোর্স গঠন করা যেতে পারে। এর মাধ্যমে নদীগুলো রক্ষায় প্রয়োজনীয় আইন প্রণয়ন এবং এর যথাযথ বাস্তবায়নের মাধ্যমে নদীগুলোকে ধ্বংসের হাত থেকে রক্ষা করা সম্ভব।\nউপসংহার : মহানগরী ঢাকাকে ঘিরে রেখেছে চারটি নদী। বুড়িগঙ্গা, তুরাগ, বালু ও শীতলক্ষ্যা নদীকে বলা হয় নগরীর প্রাণ। বিগত কয়েক বছর ধরে এই চারটি নদীই মারাত্মকভাবে দূষিত। রাজধানীর বর্জ্য ও আবর্জনার বেশিরভাগই এ নদীতে ফেলা হয়। সেই সঙ্গে অব্যাহতভাবে নদী দখলের প্রচেষ্টা এই চারটি নদীকেই যেন গলাটিপে মেরেছে। এ ব্যাপারে বিশেষজ্ঞরা বেশ কয়েকটি প্রস্তাব রেখেছেন। ধারণা করা যায়। এসব প্রস্তাব বাস্তবায়িত হলে চারটি নদীই আবার প্রাণ ফিরে পাবে। তবে এসব প্রস্তাব বাস্তবায়নের পক্ষে বহু বাঁধা রয়েছে। অন্যদিকে মানুষের অসতর্কতার কারণে ঢাকার চারটি নদীর পানিই এখন ব্যবহার অনুপযোগী। এসব নদীর পানি বিষাক্ত, কালো রং। বিশেষ করে বুড়িগঙ্গা নদীর অবস্থা সবচেয়ে খারাপ। যন্ত্রচালিত নৌযান থেকে নি:কৃত তেল, কারখানার বর্জ্য পানিতে ফেলার কারণে তা নদী তীরবর্তী জনজীবনের জন্যে হুমকি হয়ে দাঁড়িয়েছে। বিশেষজ্ঞরা মনে করেন, পরিকল্পিত পদক্ষেপ নিলে ঢাকার চারপাশের নদীগুলোকে বাঁচানো সম্ভব।\nঅতীতে ইংল্যান্ডের টেমস নদীর পানি মারাত্মকভাবে দূষিত হয়েছিল। বিশেষ ব্যবস্থা গ্রহণের মাধ্যমে এ নদীর পানিকে পরিপূর্ণভাবে দূষণ মুক্ত করা সম্ভব হয়। বিশেষজ্ঞদের অভিমত টেমস নদীর এই শোধন ক্রিয়ার উদাহরণ নি:সন্দেহে ঢাকার বুড়িগঙ্গারসহ চারটি নদীর ক্ষেত্রেই প্রযোজ্য হতে পারে। প্রথমেই দূষণ প্রক্রিয়া বন্ধের লক্ষ্যে সম্ভাব্য সব ব্যবস্থাই নিতে হবে। নদীকে দূষণমুক্ত করতে হলে ধাপে ধাপে সমন্বিত প্রকল্প গ্রহণের কোন বিকল্প নেই। একই সঙ্গে সুয়্যারেজ লাইনের মাধ্যমে নগরীর যে বর্জ্য প্রতিদিন নদীতে ফেলা হচ্ছে তা বন্ধে কার্য্যকর ব্যবস্থা নিতে হবে। সবাই চাই ঢাকার চারপাশের নদী রক্ষার্থে এ ধরনের প্রকল্প অবিলম্বে বন্ধ বাস্তবায়ন করা হোক। সেই সঙ্গে ঢাকার চারপাশের নদীগুলোকে সার্বক্ষণিকভাবে দখলম্কুত রাখতে হলে নদীরক্ষা বাহিনী বা রিভার গার্ডের কোন বিকল্প নেই। উচ্ছেদের পর যাতে নদী আবার দখল না হয় সেই লক্ষ্যে সার্বক্ষণিক নজরদারির প্রয়োজন। (সমাপ্ত)\n* লেখক : সহযোগী অধ্যাপক, ভূগোল ও পরিবেশ বিভাগ, সাভার কলেজ, সাভার, ঢাকা।\nআলী, ড. শেখ মাকমুদ; ২০০৫ বাংলাদেশ জেলা গেজেটিয়ার, বৃহত্তর ঢাকা, ঢাকা।\nআব্বাস, বি এম, এ টি; ১৯৮৪, ফারাক্কা বেরেজ ও বাংলাদেশ, ঢাকা।\nমামুন, মুনতাসীর; ২০০৮, ঢাকা: স্মৃতি-বিস্মৃতির নগরী, অন্য প্রকাশন, ঢাকা।\nবাংলাপিডিয়া, প্রথম-নবম খন্ড; ২০১০, এশিয়াটিক সোসাইটি অব বাংলাদেশ, ঢাকা।\nহোসেন, মোকারম; ২০০৫, বাংলাদেশের নদী, ঢাকা।\nKhan, Dr. F.H; 1975, Geology of Bangladesh, Dhaka.\nWadia, D. N. 1974, Gelogy of India.\nদৈনিক ইত্তেফাক, ৩০/৬/২০০১ ইং, ঢাকা।\nদৈনিক যুগান্তর ১০/১০/২০০৩ইং, ঢাকা।\nদৈনিক প্রথম আলো ২১/১১/২০০৩ ইং, ঢাকা।\nদৈনিক সংবাদ, ২৮/৫/২০০৫ ইং, ঢাকা।\nদৈনিক সংগ্রাম, ০১/০১/২০০৬ ইং, ঢাকা।\nদৈনিক জনতা, ০৫/২/২০০৬ ইং, ঢাকা।\nদৈনিক ইত্তেফাক, ১২/১১/২০১২ ইং, ঢাকা।\nবাংলাদেশ প্রতিদিন, ০৮/০৫/২০১৩ ইং, ঢাকা।\nরহমান, মোহাম্মদ খলিলুর; ২০০৫, নদী বাঁচাও-দেশ বাঁচাও, ধানসিঁড়ি প্রকাশন, ঢাকা।\nওয়াজেদ, আব্দুর, ২০১১, বাংলাদেশের নদী-মালা, পালব পাবলিশার্স, ঢাকা।


ইসরাইলকে হামাসের নতুন হুমকি! - আনন্দ\nইসরাইলকে হামাসের নতুন হুমকি!\nসম্প্রতি আবারও ইস’রায়ে’লকে হুঁশায়ারি দিয়েছে ফি’লিস্তিনের ইসলামি প্রতিরোধ আ’ন্দোলন হামাস। হামাসের পক্ষ থেকে জানানো হয়েছে, গা’জায় যদি তাদের আ’গ্রাসন অ’ব্যাহত থাকে তাহলে আবার যু’দ্ধ শুরু হবে বলে জানিয়েছে। এ নিয়ে এক সাক্ষাৎকারে হামাসের অন্যতম মুখপাত্র সামি আবু জুহরি বলেন,\nইস’রা’য়েলি আ’গ্রাসন অ’ব্যাহত থাকলে আবার যু’দ্ধ শুরু হবে ইহু’দিবাদী ই’সরা’য়েল চুক্তির প্রতি সম্মান দেখাচ্ছে না এবং দৈনিক ভিত্তিতে পশ্চিম তীরের শহরগুলোতে আ’গ্রা’সন চালাচ্ছে। এছাড়া, পবিত্র জেরু’জা’লেম আল-কু’দস শ’হরের লোক’জনকে ঘর’হারা ক’রার পরি’কল্পনা করছে তারা।\nসে ক্ষেত্রে এসব ঘ’টনা যদি অব্যা’হত থাকে তাহলে ই’সরা’ইলের বিরু’দ্ধে নতুন করে যু’দ্ধ শু’রু করতে পারে হা’মাস। হামা’সের মুখপাত্র জোর দিয়ে বলেন, দুই পক্ষ যে যু’দ্ধ’বি’রতি চু’ক্তিতে পৌঁছেছে তা একটি পরিপূর্ণ যু’দ্ধ’বির’তি নয়। দ’খলদার ইস’রাই’লের র’ক্তপি’পা’সু ও অ’পরাধ’মূলক তৎপ’রতার কারণে এই অ’স্ত্র’বিরতি চু’ক্তি অনেকটাই ভ’ঙ্গুর।\nতার ভাষ্যমতে, ইস’রায়ে’ল যত’ক্ষণ পর্যন্ত এই যু’দ্ধ’বি’রতি চুক্তি মেনে চলবে হা’মাসও ততক্ষণ পর্যন্ত তা মানবে। কিন্তু ইস’রাই’ল যদি যু’দ্ধবি’রতি মেনে চলতে সহযোগিতা না করে তাহলে স্বাভাবিকভাবেই আমাদের সাথে সং’ঘ’র্ষ শুরু হবে।


ধর্ষণ: কে দায়ী, কী দায়ী? - Sylhet Today 24\nআজ সোমবার, ২৫ অক্টোবর, ২০২১ ইং\nধর্ষণ: কে দায়ী, কী দায়ী?\nরতন কুমার সমাদ্দার | ০৮ এপ্রিল, ২০১৮\nধর্ষণ বিষয়ে আমাদের সমাজে প্রচলিত ধারণাগুলো প্রায়শই ভুল এবং অতিকথনে ভরা। যদিও নারী শিক্ষা, নারী আন্দোলন ও এসংশ্লিষ্ট অন্যান্য কার্যক্রমের ফলে ধর্ষণ বিষয়ে আগের চেয়ে অনেক বেশি খোলামেলা কথা বলা হচ্ছে, তবে সেগুলোর বেশিরভাগই আবেগতাড়িত। আশার কথা হলো, ধর্ষণ বিষয়ে মানুষের মাঝে সচেতনতা বেড়েছে; গণমাধ্যম ও সামাজিক যোগাযোগের মাধ্যমে ধর্ষণ বিষয়ে আগের চেয়ে অনেক বেশি আলোচনা হয়; এমনকি আইনও পরিবর্তন করা হয়েছে। কিন্তু এতকিছুর পরেও ধর্ষণ রয়ে গিয়েছে পৃথিবীর সবচেয়ে কম রিপোর্টিং হওয়া অপরাধের শীর্ষের দিকে।\nযুক্তরাষ্ট্রের ব্যুরো অব স্ট্যাটিস্টিকস-এর ২০১৪ সালের রিপোর্ট অনুযায়ী সেখানে মাত্র ৩৪.৮ শতাংশ ধর্ষণের রিপোর্ট হয়।(১)\nবাংলাদেশে ধর্ষণের কোন সরকারি পরিসংখ্যান নেই। কিন্তু এটা নিশ্চিত করে বলা যায় যে, আমাদের মতো তৃতীয় বিশ্বের দেশগুলোতে, যেখানে ধর্ষণের সাথে ভয়াবহ ভিকটিম শেইমিং (shaming) জড়িত, সেখানে এ ধরণের অপরাধে না-হওয়া রিপোর্টের হার অনেক বেশি।\nসরকারি পরিসংখ্যান না থাকলেও কোন কোন এনজিও বা আন্তর্জাতিক সংস্থা বাংলাদেশে সংঘটিত যৌন অপরাধের ওপর কিছু জরিপ করে থাকে। জাতিসংঘের Multi-country Study on Men and Violence-এর ২০১৩ সালে প্রকাশিত যৌন অপরাধ পরিসংখ্যান অনুযায়ী বাংলাদেশি যৌন অপরাধীদের ৪৭.৪% পুরুষ একবারের বেশি ধর্ষণ করেছে এবং ৬১.২% মনেই করে না যে তারা অপরাধ করেছে। ৮৯% অপরাধী মনে করে নারী যদি ধর্ষণের সময়ে প্রতিরোধ করার চেষ্টা (fight back) না করে, তবে তা ধর্ষণ বলে বিবেচিত হওয়া উচিত না।(২)\nএই পরিসংখ্যান আমাদেরকে যে ভয়াবহ চিত্র দেয়, তাতে মনে হয় আমরা যেন একটি ধর্ষণপ্রিয় জাতিতে পরিণত হয়েছি।\nধর্ষণের কারণ ও ধর্ষকের মনঃস্তত্ব বিষয়ে আমাদের বেশিরভাগ মানুষের চিন্তা-চেতনা এখনও কিছু বাঁধাধরা (stereotyped) ধারণায়ই সীমাবদ্ধ। এর জন্য কিছুটা হলেও দায়ী ধর্ষকের আচরণজনিত গবেষণার অপ্রাচুর্যতা। উন্নত বিশ্বে এ বিষয়ে কিছু গবেষণা হলেও তা ছিল অসম্পূর্ণ, কারণ গবেষকরা কেবল সেই সব অপরাধীর কাছেই পৌঁছাতে পারতেন যারা বিচারে দোষী সাব্যস্ত হয়েছে। ক্যালিফোর্নিয়া বিশ্ববিদ্যালয়ের অধ্যাপক নেইল মালামুথ (Neil Malamuth) এ বিষয়ে বলেন, “যাদের সাজা হয়েছে, তারা আসলে ‘জেনারেলিস্ট’। যারা অপরাধ করেও পার পেয়ে গিয়েছে, তারা এ বিষয়ে ‘স্পেশালিস্ট’।" সম্প্রতি দু’একটি গবেষণায় গবেষকরা বেনামী সার্ভের মাধ্যমে এসব ‘স্পেশালিস্টদের’ কাছে পৌঁছেছেন এবং তাদের কাছ থেকে গুরুত্বপূর্ণ তথ্য নিয়েছেন।\nপশ্চিমা বিশ্বের সমাজ ও সমাজব্যবস্থার সাথে আমাদের সমাজের রয়েছে বিস্তর পার্থক্য, তাই সেখানকার অপরাধ-প্যাটার্ন ও অপরাধী-মনঃস্তত্ব আমাদের সাথে খুব কমই মিলবে। কিন্তু তাদের গবেষণার অনেকাংশ সব সমাজের ও সব দেশের জন্যই প্রযোজ্য। এই প্রবন্ধের আলোচ্য বিষয় ধর্ষণ সম্পর্কে প্রচলিত ভুল ধারণা, অপরাধীর মনঃস্তত্ব বিষয়ে গবেষণালব্ধ জ্ঞান ও বাংলাদেশ প্রেক্ষাপট।\nএকজন পুরুষ একজন নারীর যৌনতায় তিনভাবে অভিগমন লাভ করতে পারে: সম্মতি, চাপ প্রয়োগ ও শক্তি প্রয়োগ। সম্মতিসূচক যৌনতায় উভয়ে আলোচনার মাধ্যমে সাগ্রহে অংশগ্রহণ করে থাকে। চাপ প্রয়োগের ক্ষেত্রে যিনি চাপ প্রয়োগ করছেন তিনি অনিচ্ছুক ব্যক্তির অসহায়ত্ব বা অরক্ষিত অবস্থাকে কাজে লাগান—এক্ষেত্রে যাকে চাপ প্রয়োগ করা হচ্ছে যৌনকার্যে তার অসম্মতি সামাজিক, আর্থিক বা পেশাগত গুরুতর ক্ষতির কারণ হতে পারে। শক্তি প্রয়োগের ক্ষেত্রে ভিকটিম-এর রাজি হওয়ার প্রশ্ন নেই, রয়েছে তার শারীরিক ও মানসিকভাবে ক্ষতি হওয়ার সম্ভাবনা, এমনকি জীবননাশের হুমকিও।\nধর্ষণের সংজ্ঞা-সূচক হল অসম্মতি। অসম্মতিসূচক যৌনমিলন– সে চাপ প্রয়োগে হোক আর শক্তি প্রয়োগেই হোক, ভিকটিম-এর শারীরিক ক্ষতি হোক বা না হোক, যার অসম্মতিতে যৌনকার্য করা হচ্ছে সে বিবাহিত স্ত্রী হোক কী অন্য কোন নারী হোক – শারীরিক আক্রমণ (physical assault) বলে বিবেচিত এবং তা ধর্ষণ।\nধর্ষণের আইনি সংজ্ঞা স্থানভেদে ভিন্ন ভিন্ন হয়ে থাকে। যেমন, শিশুদের সাথে সম্মতিসূচক যৌনতা ধর্ষণ বলে বিবেচিত হলেও সম্মতির বয়সসীমা একেক দেশে একেক রকম। বাংলাদেশে এটা ১৬; ইউরোপের বেশিরভাগ দেশে ১৪-১৬ হলেও কিছু দেশে ১৮। কোন কোন দেশের আইনে সঙ্গীর বয়স যা-ই হোক এবং সম্মতিও থাকা সত্ত্বেও তা ধর্ষণ বলে বিবেচিত হবে যদি ভিকটিম অপরাধীর জিম্মায় থাকে। যেমন, বাবা-মা, আত্মীয়, পরিবারের সদস্য, শিক্ষক, চাকুরীদাতা, ইত্যাদি। আবার অসচেতন, ঘুমন্ত, শারীরিকভাবে অক্ষম বা মানসিকভাবে অসুস্থ ব্যক্তির সাথে যৌনকার্যও ধর্ষণ বলে বিবেচিত।\nধর্ষণ: একটি ছদ্মযৌন কর্ম (Pseudosexual act)\nধর্ষক সম্পর্কে বেশিরভাগ মানুষের একটি সাধারণ ধারণা যে ধর্ষক একজন কামুক পুরুষ যে ভিকটিমের উত্তেজক অঙ্গভঙ্গি বা সাজ-পোশাকে উত্তেজিত হয়ে ধর্ষণের মতো অপরাধ করে থাকে, অথবা সে একজন হতাশ পুরুষ ধর্ষণের মাধ্যমে যার অবদমিত কাম প্রকাশিত হয়, অথবা সে একজন বিকৃত মানসিকতার (perverted) কামোন্মত্ত পুরুষ যে স্বাভাবিক যৌনতায় সন্তুষ্ট নয়। উপরোক্ত সবগুলো দৃষ্টিভঙ্গিতেই ধর্ষকের আচরণ সম্পর্কে যে সাধারণ ভুলটি করা হয় তা হল- ধর্ষক ‘যৌনতাড়িত’ হয়ে ধর্ষণ করে এবং ধর্ষণের মাধ্যমে সে তার ‘যৌন চাহিদা’ পূরণ করে। কিন্তু ধর্ষণ সম্পর্কিত ক্লিনিক্যাল স্টাডি বলে যে, ধর্ষণের সাথে আর যা-ই থাকুক, যৌনতা তার প্রাথমিক বা প্রধান লক্ষ্য নয়। ধর্ষণ হলো শক্তি ও ক্রোধের যৌন বহিঃপ্রকাশ।\nজবরদস্তিমূলক যৌনকার্যের প্ররোচনা কোনভাবেই যৌন চাহিদা থেকে আসে না, এটা আসে প্রতিশোধ ও প্রতিহিংসা থেকে। ধর্ষণকে যৌনকামনার প্রকাশ হিসেবে দেখা কেবল অসঠিকই নয়, এটা এক প্রকার প্রতারণাও, কারণ বেশিরভাগ ক্ষেত্রেই ধর্ষণের দায় ধর্ষিতার ওপরে ঠেলে দেয়ার চেষ্টা হয়।\nধর্ষণের সাথে যে যৌনতার প্রাথমিক কোন সম্পর্ক নেই, সেটা আরও স্পষ্ট হয় ভিকটিমকে শারীরিকভাবে ক্ষত-বিক্ষত করা কিংবা হত্যা থেকে। অনেকে বিবর্তনীয় মনোবিজ্ঞানের আলোকে ধর্ষণের সাথে যৌনতার সম্পর্ক খুঁজে পান, কারণ এর মাধ্যমে পুরুষটি পরবর্তী প্রজন্মে তার জিন রেখে যেতে পারে। কিন্তু সেটা তখনই সম্ভব যখন ঐ প্রজাতির স্ত্রী প্রাণিটি ধর্ষণের ফলে গর্ভবতী হয়। যেসব প্রাণির পুরুষগুলো এভাবে পরবর্তী প্রজন্মে তার জিনের প্রবাহ রাখতে চায়, তারা কেবল মাত্র তখনই স্ত্রী প্রাণিটির সাথে মিলিত হয় বা ধর্ষণ করে যখন স্ত্রী প্রাণিটি প্রজননের জন্য একেবারেই তৈরি এবং তাদের যৌনমিলন স্ত্রীটিকে গর্ভবতী করবে। এখানে যে বিষয়টি খুব গুরুত্বের সাথে বিবেচনা করা উচিত তা হলো, ঐ প্রাণিগুলো স্ত্রী প্রাণিটিকে মেরে ফেলে না, বা তাকে ক্ষত-বিক্ষত করে না। পুরুষটির এই বিবেচনাবোধ থাকে যে, স্ত্রী প্রাণিটি তার সন্তানকে ধারণ করতে যাচ্ছে। মানুষ প্রজাতির পুরুষটির চিন্তায় আদৌ সেরকম কিছু থাকে না বলেই সে যার সাথে যৌনকর্ম করেছে, তাকে ক্ষত-বিক্ষত কিংবা হত্যা করতেও পিছপা হয় না। দ্বিতীয়ত, পশু প্রজাতির পুরুষটির মতো মানুষ প্রজাতির পুরুষটি জানে না যে, নারীটি তার ঋতুচক্রের পরিক্রমায় তখনই সন্তান ধারণ করতে সক্ষম কিনা। তৃতীয়ত, সভ্যতা মানুষকে আজ এমন এক পর্যায়ে নিয়ে গিয়েছে যে, ধর্ষণের মাধ্যমে পরবর্তী প্রজন্মে জিন-প্রবাহের সম্ভাব্যতা প্রায় শূন্য। যুদ্ধকালীন ধর্ষণ এবং বিশেষ দু’একটি জরুরি অবস্থা ছাড়া কোন নারী ধর্ষণে গর্ভবতী হলে, গর্ভপাতের মাধ্যমে তিনি অথবা তাঁর পরিবার ভ্রূণটিকে নষ্ট করে দিবেন, এটাই স্বাভাবিক।\nধর্ষণ যৌন উত্তেজনার ফল এবং যার ভিত্তি হতাশা অথবা অবদমিত কাম– এই জনপ্রিয় কিন্তু ভুল বিশ্বাস ধর্ষণ, ধর্ষক এবং ভিকটিম– এই সম্পর্কিত সকল বিষয়গুলোতেই ভুল ধারণার জন্ম দিয়েছে এবং তা যুগ যুগ ধরে চলে আসছে।\nভিকটিম সম্পর্কিত ভুল ধারণা ও ভিকটিম দোষারোপ (Misconceptions and Victim Blaming)\nধর্ষণ সম্পর্কে সবচেয়ে প্রচলিত ভুল ধারণা হলো ভিকটিমের ধর্ষককে প্ররোচিত করা। ভাবটা এমন যে, নারীটি ইচ্ছাকৃত বা অনিচ্ছাকৃতভাবে তার অঙ্গভঙ্গি বা এরকম কিছুর মাধ্যমে পুরুষটির যৌনতাকে জাগিয়ে তুলেছিল বলেই পুরুষটি ধর্ষণ করতে বাধ্য হয়েছে।\nধর্ষণের ক্ষেত্রে প্রলোভন (seduction) বা প্ররোচনা (provocation) খুবই হাস্যকর, কারণ ধর্ষকের শিকারের তালিকায় কেবল নারী থাকে না, থাকে বালক এবং শিশু থেকে বৃদ্ধ সব বয়সের নারী। গত কয়েক মাসে বাংলাদেশের পত্রিকাগুলোতে যে সকল শিশু ধর্ষণের খবর এসেছে, তাদের মধ্যে বেশ উল্লেখযোগ্য সংখ্যক ছিল বালক। আর সর্বনিম্ন বালিকাটির বয়স ছিল দেড় বছর। শিশু ধর্ষণের খবর আজকাল এতোই নিয়মিত যে, এগুলো এখন আর মানুষের নজর কাড়ে না। এ প্রসঙ্গে পশ্চিমবঙ্গের আলোচিত নান ধর্ষণ কেসটি উল্লেখ করার দাবি রাখে। রানাঘাটের সেই হতভাগ্য নানের বয়স ছিল ৭২ বছর। একটি দেড় বছরের শিশু কিংবা একজন ৭২ বছরের বৃদ্ধাকে দেখে কোন পুরুষ যৌন উত্তেজনা লাভ করতে পারে, এটা কেবল একজন উন্মাদের পক্ষেই ভাবা সম্ভব।\nপশ্চিমা বা শহুরে সভ্যতায় এরকম দু’একটা কেস হতে পারে যে, নারীটি সত্যিই প্রলোভনমূলক (seductive) আচরণ করেছিলো। কিন্তু সেক্ষেত্রেও ভিকটিমকে দোষারোপ করার কোন জায়গা নেই। নারীটি যদি প্রলোভনমূলক আচরণ করেও থাকে, এমনকি পুরুষটিকে যৌনকার্যে আহ্বানও করে থাকে, তবুও যে কোন মুহূর্তে তার ‘না’ বলার অধিকার রয়েছে এবং তার ‘না’-কে অগ্রাহ্য করা আইনের দৃষ্টিতে অপরাধ।\nতৃতীয় বিশ্বের দেশগুলোতে নারীদের পোশাককেও ধর্ষণের জন্য দায়ী করা হয়। বাংলাদেশে যারা পোশাকের নামে ধর্ষণের দায় ভিকটিমের ওপর চাপাতে চায়, তারা ইদানিং এক নতুন এজেন্ডা নিয়ে এসেছে—বোরকা/হিজাব পরলে নারীটি ধর্ষণের শিকার হতো না। নব্য ধর্মান্ধ এইসব পুরুষেরা বাংলাদেশের ইতিহাস ঐতিহ্য সম্পর্কে কিছুই জানে না। তারা জানে না মাত্র পনের বছর পূর্বেও বাংলাদেশের শহরগুলোর রাস্তায় কালে-ভদ্রে দু’একটা বোরকার দেখা মিলতো, আর হিজাব বলতে যে কিছু আছে তা বাংলাদেশের মানুষ জানতোই না। তখন পত্রিকার পাতায় আমরা এতোটা ধর্ষণের খবর দেখতাম না। শিশু ধর্ষণ, বালক ধর্ষণ বলতে কিছু আছে, তা মানুষ জানতোই না। যারা ধর্ষণের জন্য পোশাকের দোহাই দেয়, তাদেরকে তাহলে বলতে হয় যে, ধর্ষণের জন্য হিজাব/বোরকাই দায়ী। আমি তা বলতে চাই না, কারণ সেটা যেমন সত্য নয়, তারা যেটা বলে সেটাও সত্য নয়।\nসম্প্রতি চ্যানেল ২৪-এর একটি অনুষ্ঠানে নারীদের পোশাক নিয়ে টেলিভিশন তারকা মোশাররফ করিম বেশ স্পষ্ট কিছু কথা বলেছেন। তিনি বলেন, “একটা মেয়ে তার পছন্দমতো পোশাক পরবে না? পোশাক পরলেই যদি সমস্যা হয়, তাহলে ওই সাত বছরের মেয়েটির ক্ষেত্রে কী যুক্তি দেব আমরা? যিনি বোরকা পরেছিলেন তার ক্ষেত্রেই বা কী যুক্তি দেব? আপনার মনের মধ্যেই সাপ, সেই সাপকে থামান না!“ দুর্ভাগ্যের বিষয়, মোশাররফ করিমকে এই সাধারণ সত্য বাক্যগুলোর জন্যও ক্ষমা চাইতে হয়েছে।\nমোশাররফ করিম ঠিকই বলেছেন- ধর্ষণের জন্য দায়ী ‘মনের মধ্যে থাকা সাপ’। তবে সেই সাপটা কী, সে সম্পর্কে গভীর বিশ্লেষণের দাবি রাখে। আমাদের প্রচলিত ধারণা হলো ঐ ‘সাপ’টা যৌনতা। কিন্তু সত্যিকারার্থে ধর্ষণ আদৌ যৌনতার প্রকাশ নয়। ধর্ষণের মাধ্যমে ধর্ষক যৌনতৃপ্তি পায় না, কারণ যৌনতৃপ্তির জন্য দুজন সঙ্গিরই সক্রিয় অংশগ্রহণ প্রয়োজন, ধর্ষণের ক্ষেত্রে যা অকল্পনীয়।\nযুক্তরাষ্ট্রের এক পরিসংখ্যানে দেখা গেছে, ধর্ষণজনিত অপরাধীদের তিন ভাগের এক ভাগ বিবাহিত এবং যৌনসক্রিয়। বাকিদের অধিকাংশই অপরাধকালীন সময়ে কোন না কোন যৌন সম্পর্কে জড়িত। যেখানে পুরুষটি চাইলেই সঙ্গীর সাথে সম্মতিসূচক ও অংশগ্রহণমূলক যৌনতায় অংশগ্রহণ করতে পারছে, সেখানে জোরপূর্বক যৌনতা যে আদৌ যৌনতৃপ্তির লক্ষ্যে নয়, তা বলার অপেক্ষা রাখে না। ধর্ষণের মাধ্যমে ধর্ষক পায় এক প্রকারের শান্তি- শক্তি প্রদর্শনের বিকৃত শান্তি, যার বীজ লুকিয়ে আছে ধর্ষকের অশিক্ষায় অথবা তার বিকৃত মস্তিষ্কে।\nআরেকটি উদ্ভট অথচ জনপ্রিয় কথা প্রায়শই শোনা যায়, ‘খোলা পাত্রে মিষ্টি রাখলে মাছি বসবেই’। নারী কোন দ্রব্য নয়; নারী একজন মানুষ। যে পুরুষটি এমন কথা বলছে, তার মাকেও কি সে দ্রব্য মনে করছে? তাঁকেও কি সে মিষ্টি মনে করছে? তার মায়ের শরীরের মিষ্টিত্বও কি তার চেখে দেখতে ইচ্ছে করছে? নারী মিষ্টি না হলেও যে পুরুষ এমন তুলনা দিচ্ছে, সে সত্যিই মাছি। অত্যন্ত তার মস্তিষ্কের চিন্তা-ক্ষমতা মাছির মতোই ক্ষুদ্র। হয় তার মস্তিষ্ক বিকশিত হয়নি, অথবা তা এমন বিকৃত যে এর বাইরে সে চিন্তা করতে পারছে না।\nহ্যাঁ, যারা ধর্ষণের জন্য নারীর সাজ-পোশাক, অঙ্গভঙ্গি বা চলাফেরাকে দায়ী করেন, তারাও ধর্ষকের মতোই অশিক্ষিত এবং বিকৃত-মস্তিষ্ক। তারাও তাদের অভ্যন্তরে ধর্ষকের মতোই ‘সাপ’ বহন করে চলেন এবং সুযোগ পেলে তারাও ছোবল মারবেন। আমরা পরবর্তীতে দেখবো যে, মনোবৈজ্ঞানিক গবেষণায় দেখা গেছে, সত্যিকারার্থেই প্রতিটি ধর্ষক এক প্রকার মানসিক অস্বাভাবিকতা (mental dysfunction) নিয়ে চলে। যারা ধর্ষণের জন্য নারীকে দোষারোপ করে, ধর্ষকদের সাথে তাদেরও মানসিক চিকিৎসা প্রয়োজন, কারণ তারা প্রত্যেকেই একেকজন সম্ভাব্য ধর্ষক (sexually dangerous person).\nঅনেকে এটা মনে করেন যে, নারীরা যদি সত্যিই চায়, তাহলে ধর্ষিত হওয়ার হাত থেকে নিজেকে রক্ষা করতে পারে। যারা এমনটা বলেন, তারা এটা ভেবে দেখেন না যে বেশিরভাগ ক্ষেত্রেই ধর্ষণ করা হয় অস্ত্রের মুখে ভীতি প্রদর্শন করে, শারীরিক ক্ষতির হুমকি দিয়ে অথবা দানবিক শক্তি ব্যবহার করে। এক্ষেত্রে আক্রমণকারীকে প্রতিহত করতে চাওয়া তাকে আরও আক্রমণাত্মক করতে তুলতে পারে। ভিকটিমের প্রতিরোধ হয় তো দু’একজনকে ফিরাতে পারে, কিন্তু বিপরীতটা হওয়ার সম্ভাবনাই বেশি। তার চিৎকারে একজন হয় তো পালাবে, কিন্তু অন্যজন যে তার গলায় ছুরি বসাবে না এমন নিশ্চয়তা নেই।\nকলঙ্ক বা ভিকটিম শেমিং (Victim Shaming)\nযৌন অপরাধের সবচেয়ে খারাপ দিক হলো ধর্ষণ-পরবর্তী কলঙ্ক বা শেমিং-এর ভয়। ধর্ষণের পরে ভিকটিম এক ভয়ংকর শারীরিক ও মানসিক আঘাত (trauma) পান। এই ট্রমা আরও বাড়িয়ে দেয় শেমিং-এর ভয়। ভিকটিমের জন্য যখন প্রয়োজন সহানুভূতি ও সহমর্মিতা, তখন মানুষ কলঙ্কের বোঝা চাপিয়ে তাঁর কষ্টকে আরও বাড়িয়ে তোলে। ভিকটিম শেমিং কেবল বাইরের মানুষদের থেকে আসে না, নিজ পরিবার এবং আত্মীয়-স্বজনও এতে সমানতালে অংশগ্রহণ করে। ভিকটিম যদি বিবাহিত হন কিংবা বাগদত্তা হন, তবে ভয় থাকে স্বামী কর্তৃক পরিত্যাগ বা বিয়ে ভেঙে যাওয়ার। আর অবিবাহিত হলে অনিশ্চিত হয়ে পড়ে ভবিষ্যতে ভাল কোথাও বিয়ে হওয়া। এবং ভিকটিম যদি পারিবারের সদস্য বা নিকট আত্মীয়দের দ্বারা যৌন নিগ্রহের শিকার হন, তবে শেমিং-এর ভয়ে মুখ খুলতেই সাহস পান না।\nযুক্তরাষ্ট্রে পারিবারিক যৌন নিগ্রহের শিকার হওয়াদের নিয়ে কাজ করে এমন একটি সংস্থার নাম Laura’s House. লরা’স হাউজের সিইও ও নির্বাহী পরিচালক মার্গারেট বেস্টন (Margaret Bayston) বলেন, “ভিকটিম শেমিং এর একমাত্র কারণ অজ্ঞতা। আর এর সবচেয়ে ভয়াবহ দিক হলো, ভিকটিম মনে করে যে, কেউ তাকে বিশ্বাস করবে না। তাই সে কাউকে জানায় না। আর পরবর্তীতে এই না-জানানোর জন্যও তাকে দোষ দেয়া হয়।"(৩)\nভিকটিম শেমিং-এ একটি বহুল ব্যবহৃত শব্দ ‘পতিতা বা বেশ্যা’—নারীটি পতিতার মতো আচরণ করেছেন বলেই যৌন নিগ্রহের শিকার হয়েছেন। পতিতা-কলঙ্কের ভয়ে বাংলাদেশের মতো তৃতীয় বিশ্বের দেশগুলোতে ঘটা অধিকাংশ যৌন অপরাধই অপ্রকাশিত থেকে যায়। ধর্ষণের অপরাধীরা ঠিক এই সুযোগটাই নেয় এবং তাদের অপকর্ম চালিয়ে যায়। বেশিরভাগ অপরাধীকে বিচারের কাঠগড়ায় নিতে না পারার কারণও এটি। আর যে সকল ঘটনা প্রকাশিত হয়ে যায়, কলঙ্কের হাত থেকে বাঁচতে তাদের মধ্যে অনেকই বেছে নেন আত্মহত্যার পথ।\nভিকটিম শেমিং-এর ভয়াবহ রূপ দেখা যায় আদালতেও। বিপক্ষ উকিলের প্রচেষ্টা থাকে নারীটিকে ‘দুশ্চরিত্রা’ প্রমাণ করানোর, যেন ভিকটিমকে বহুগামী প্রমাণ করতে পারলেই অপরাধীটি ধর্ষণের অপরাধ থেকে মুক্ত হয়ে যাবে। ধর্ষণ বিষয়ক বাস্তবতা এমন নয়। নারীটি বহুগামী হোক কী পতিতা হোক, তাতে ধর্ষকের অপরাধ একটুও কমে না, কারণ পতিতারাও ধর্ষণের শিকার হন।\nযুক্তরাষ্ট্রের গবেষকরা দেখেছেন যে, ধর্ষণ প্রতিরোধে কেবল অপরাধ-বিচার ব্যবস্থা (criminal conviction system)-এর ওপর নির্ভরশীলতা, মানে অপরাধীকে কারাগারে প্রেরণ, যথেষ্ট নয়। সাথে প্রয়োজন রয়েছে অপরাধীর মনঃস্তত্বকে বোঝা ও সে-অনুযায়ী প্রয়োজনীয় ব্যবস্থা গ্রহণ। যুক্তরাষ্ট্রের সাইকোলজি অব ভায়োলেন্স সাময়িকীর সম্পাদক প্রফেসর শেরি হ্যামবি (Sherry Hamby) এ ব্যাপারে বলেন, “তুমি যদি অপরাধীকে না বুঝতে পার, তবে যৌন হিংস্রতাকে কখনোই বুঝতে পারবে না।"(৪)\nএটা আয়রনিক যে সম্মতিসূচক যৌনাচরণ বিষয়ে প্রচুর গবেষণা হলেও ধর্ষণের মতো একটি জঘন্য অপরাধ নিয়ে মনোবৈজ্ঞানিক গবেষণা খুবই কম। অপরাধীর মনঃস্তত্ব বোঝার চেয়ে ধর্ষণকে প্রায়শই পরিস্থিতি-ফ্যাক্টর হিসেবে দেখা হয় এবং বেশিরভাগ ক্ষেত্রেই বিচারব্যবস্থার মাধ্যমে নিষ্পত্তি করা হয়। ফলে এটি একদিকে যেমন মানসিক চিকিৎসকের নজর কাড়েনি, তেমনি মানসিক চিকিৎসকগণও এ বিষয়ে প্রশিক্ষণ বা দক্ষতা কোনটাই অর্জন করেননি।\nসৌভাগ্যক্রমে সম্প্রতি উন্নত বিশ্বে এ বিষয়ে কিছুটা পরিবর্তন ঘটেছে। যুক্তরাষ্ট্রে বর্তমানে ২০টি বিভিন্ন কর্মসূচী চালু আছে, যেগুলোতে অপরাধীর মনঃস্তত্ব নিয়ে গবেষণা করা হয় ও তাদের মানসিক পুনর্বাসন দেয়া হয়। মানসিক স্বাস্থ্য বিশেষজ্ঞরা সেখানে পরীক্ষা করে দেখেন যে, অপরাধী মুক্তি পেয়ে ফিরে গেলে সে তার সমাজের জন্য কতটা ঝুঁকিপূর্ণ, অর্থাৎ তার দ্বারা একই অপরাধ পুনরায় সংঘটিত করার সম্ভাবনা কতটুকু।\nঅনেকে ধর্ষককে অতিকামী (oversexed) মনে করেন, যা কেবল অতি-সরলীকরণই নয়, অ-সঠিকও। ধর্ষণের কেস স্টাডি থেকে দেখা গেছে, সত্যিকারার্থে ধর্ষকের খুব মারাত্মক রকমের মানসিক সমস্যা রয়েছে যার কারণে সে নারীকে সহজ-দৃষ্টিতে দেখতে পারে না। তাদের অনেকেই অন্য মানুষদের সাথে ভালবাসা, বিশ্বাস, সহানুভূতি বা সমবেদনা পাওয়ার মতো কোন সম্পর্ক গড়ে তুলতে পারে না। যদি কোন সম্পর্ক থাকেও, সে সম্পর্কের মধ্যে পারস্পরিক আদান-প্রদান বা আন্তরিক ভাগাভাগি (genuine sense of sharing) থাকে না। এক কথায়, প্রতিটা অপরাধীই এক প্রকার মানসিক অস্বাভাবিকতার (mental dysfunction) মধ্য দিয়ে যায়, যা কখনও সাময়িক, কখনও দীর্ঘস্থায়ী এবং পুনরাবৃত্তিমূলক।\nযদিও ধর্ষক তার মানসিক বিশৃঙ্খলার (psychiatric disorder) বিভিন্ন স্তরে অপরাধ সংঘটিত করে থাকে, বেশিরভাগ ক্ষেত্রেই সে উন্মাদ (insane) নয়। উন্মাদেরা অন্যায় কাজ করার জন্য সুযোগের অপেক্ষায় থাকে না, কিন্তু ধর্ষকেরা সময় ও সুযোগের অপেক্ষায় থাকে। অনেকক্ষেত্রেই কে তার শিকার হবে, সেটি সে নির্দিষ্ট করে নেয় এবং অপরাধটি (ধর্ষণ) করার জন্য মরিয়া হয়ে ওঠে। সে এটা ভেবে দেখে না যে, সে যা করতে যাচ্ছে তার ফল কী হবে। অপরাধ পরবর্তী শাস্তি, তার নিজ পরিবারের অসম্মান, ভিকটিমের শারীরিক আঘাত, ইত্যাদি কিছুই তার মাথায় থাকে না। Men Who Rape: The Psychology of the Offender বইয়ের একটি সাক্ষাৎকারে একজন অপরাধীর বক্তব্য এমন: “আমার মনে হয়েছিল আমাকে বাইরে যেতেই হবে এবং এটা করতেই হবে। আমি বুঝতে পারছিলাম যে একদিন না একদিন আমি ধরা পড়বোই। আমি এটাও বুঝতে পারছিলাম যে, এর ফলে আমার বিয়ে, আমার চাকুরী, আমার স্বাধীনতা, সবকিছু নষ্ট হবে। তবুও আমাকে বেরুতেই হলো, যেন এক অদম্য শক্তি আমাকে নিয়ন্ত্রণ করছিল তখন।"(৫)\nএতক্ষণ আমি যে গবেষণাগুলোর উল্লেখ করলাম সেগুলোর প্রায় সবই করা হয়েছিলো বিচারে দোষী সাব্যস্ত হওয়া অপরাধীদের ওপরে। সম্প্রতি ধর্ষণ করেও পার পেয়ে যাওয়া ‘স্পেশালিস্টদের’ ওপরে গবেষণা করেন ওয়েন (Wayne) স্টেট বিশ্ববিদ্যালয়ের সামাজিক মনোবিজ্ঞানী Antonia Abbey। তিনি দেখেছেন, যারা ধর্ষণ করে, তারা প্রথম যৌবন থেকেই দু’একটা যৌন অপরাধ (sexual assault) করতে শুরু করে, বিশেষ করে হাইস্কুল (বাংলাদেশের ক্ষেত্রে কলেজ) অথবা কলেজের (বাংলাদেশের ক্ষেত্রে বিশ্ববিদ্যালয়) প্রথম দুই-এক বছরের মধ্যে, এবং তারা এটা শুরু করে পরিচিত কারো সাথে কিছুটা সীমা অতিক্রম (line crossing)-এর মাধ্যমে। এদের মধ্যে কিছুসংখ্যক একটা দু’টো অপরাধ করেই থেমে যায়। কিন্তু বাকিদের (কত শতাংশ তা জানা নেই) আচরণে হয় কোন পরিবর্তন ঘটে না, অথবা অপরাধ করার হার বেড়ে যায়।\nউপরোক্ত গবেষণায় Antonia Abbey একটি গুরুত্বপূর্ণ বিষয় পর্যবেক্ষণ করেছেন, যে সকল পুরুষ প্রথমবার যৌন অপরাধ করার পরে অনুতপ্ত হয়েছে, তারা এটা বন্ধ করে দিতে পেরেছে। কিন্তু যারা উল্টো ভিকটিমকে দোষারোপ করেছে, তারা বন্ধ করতে পারেনি। পুনরায় অপরাধ করা এরকম একজনের উক্তি: “আমার মনে হয়েছে আমাকে যৌন উত্তেজিত করার শোধ তুলছি।“\nAntonia Abbey-এর গবেষণা থেকে প্রাপ্ত ফল বাংলাদেশে ধর্ষণ বৃদ্ধির কারণটাকে খুব স্পষ্ট করে তোলে। যারা ধর্ষণের দায় ভিকটিমের ওপর চাপাচ্ছে, তারা খুব সহজেই, কোন রকম অনুতাপ বা ভিকটিমের প্রতি সহানুভূতি ব্যতীত, ধর্ষণ করতে পারে। যেহেতু আমাদের সমাজে ভিকটিমের ওপর দোষ-চাপানো মানুষের সংখ্যা বাড়ছে, তাই ধর্ষকও বাড়ছে। এ ব্যাপারে আগেই বলেছি, এ ধরণের দোষারোপকারী প্রত্যেকেই একেকজন সম্ভাব্য ধর্ষক।\nধর্ষণ প্রতিরোধ সম্পর্কিত ভুল ধারণা ও করণীয়\nযেহেতু ধর্ষণ সম্পর্কে প্রচলিত ধারণা যৌনতার সাথে সম্পর্কিত, এর প্রতিরোধে যে সকল ব্যবস্থা সুপারিশ করা হয় তার বেশিরভাগই যৌনতাকে ঘিরে। অনেকে পতিতালয় বাড়ানোর কথা বলেন। বেশিরভাগ দেশেই পতিতালয় আছে, কিন্তু এটা কোন সমাধান দিচ্ছে না, কারণ আক্রমণকারী যৌন সন্তুষ্টির জন্য ধর্ষণ করছে না। অনেকসময় পতিতারাও ধর্ষণের শিকার হচ্ছেন।\nধর্ষণের সাথে পর্নোগ্রাফির সহজলভ্যতাকেও দায়ী করা হয়। ধর্ষণের পিছনে রয়েছে ক্রোধ ও প্রতিহিংসা। পর্নোগ্রাফি যৌন উত্তেজক হতে পারে, কিন্তু নিশ্চয়ই তা ক্রোধ উত্তেজক নয়। গবেষণায় দেখা গেছে, ধর্ষকরা স্বাভাবিক পুরুষদের চেয়ে কম পর্নোগ্রাফি দেখে থাকে। (অবশ্য পর্নোগ্রাফিকেও উৎসাহ দেয়া উচিত না। সাংস্কৃতিক দৃষ্টিতে পর্নোগ্রাফি কেবল নারীর জন্য অপমানজনকই নয়, এটা পুরুষের সেক্সিস্ট দৃষ্টিভঙ্গিরও প্রমাণ।)\nধর্ষণ সম্পর্কে ভুল ধারণাগুলো ধর্ষণের দায়কে ধর্ষক থেকে অন্যদিকে সরিয়ে দেয়। ধর্ষকও আসলে তাই চায়। সে নিজের দোষকে ঢাকতে মদ, মাদক, পোশাক, পর্নোগ্রাফি এবং ভিকটিমের আচরণের ওপর দোষ চাপিয়ে দেয়। সে স্বীকার করতে চায় না যে তার নিজের খুব বড় ধরণের মানসিক সমস্যা আছে।\nধর্ষণের প্রতিকার হিসেবে ধর্ষকের কারাবাসও কোন ভাল ফল দিচ্ছে না। কারাবাসের একটি নির্দিষ্ট মেয়াদ আছে। ধর্ষণের সাথে হত্যা জড়িত না থাকলে অপরাধীকে সাধারণত আজীবন কারাবাস দেয়া হয় না। আর আজীবন কারাবাস হলেও তারা যে আমৃত্যু কারাগারে থাকে, এমন না; একটা নির্দিষ্ট মেয়াদের পরে আবেদনের মাধ্যমে সাজা মওকুফ পেয়ে বেরিয়ে আসে। বাংলাদেশের কারাগারগুলো কোন সংশোধনাগার নয়, বরং ওখানেই অপরাধীরা নতুন নতুন অপরাধে জড়িয়ে পড়ে। তাই কারাগার থেকে বের হয়ে তারা যে আবার এ ধরণের অপরাধ করবে না, এমন নিশ্চয়তা নেই।\nআমেরিকার কিছু প্রদেশে এ ধরণের অপরাধীদের কারামুক্তির পরেও মানসিক স্বাস্থ্য বিষয়ক কনসালটেশন দেয়া হয়, যেখানে তারা যতদিন ইচ্ছে পরামর্শ নিতে পারে। এই প্রোগ্রামগুলোতে যদি কোন অপরাধীকে ঝুঁকিপূর্ণ বিবেচনা করা হয়, তবে তাকে হাসপাতালে ভর্তি করা হয় এবং যতদিন পর্যন্ত সে সমাজের জন্য নিরাপদ বিবেচিত না হচ্ছে, ততদিন ওখানে রাখা হয়। দুর্ভাগ্যক্রমে আমাদের দেশে তেমন কোন ব্যবস্থাই নেই। বেশিরভাগ অপরাধী সাজাই পায় না, আর যারা পায় তারাও আইনের ফাঁক-ফোকর দিয়ে বেরিয়ে আসে এবং পরবর্তীতে আবার এ ধরণের অপরাধ করে।\nধর্ষণ প্রতিরোধে প্রথম ও প্রধান কাজ বলে বিবেচিত হওয়া উচিত ভিকটিম দোষারোপ ও ভিকটিম শেমিং বন্ধ করা। আমাদের দেশে ধর্ষণসহ অন্যান্য যৌন অপরাধ বৃদ্ধির অন্যতম কারণ বিচারহীনতা। জাতিসংঘের Multi-country Study on Men and Violence এর ২০১৩ সালে প্রকাশিত পরিসংখ্যান অনুযায়ী বাংলাদেশে ধর্ষণ সংক্রান্ত অপরাধের ৯৫.১ শতাংশেরই কোন বিচার হয় না। বিচারহীনতার প্রধান কারণ অপরাধ প্রকাশ্যে না আসা। আর অপরাধ অপ্রকাশ্য থাকার প্রথম কারণ যে ভিকটিম দোষারোপ ও ভিকটিম শেমিং তা বলার অপেক্ষা রাখে না।\nভিকটিম দোষারোপ ও ভিকটিম শেমিং বন্ধ করতে এ জাতীয় প্রচার বন্ধ করতে হবে। মোশাররফ করিমের অনুষ্ঠানটির পরপরই আমরা অনলাইনে আরেকটি ভিডিও দেখতে পাচ্ছি, যেখানে এক ইসলামী বক্তা ওয়াজ মাহফিলে মোশাররফ করিমের উল্লেখিত সাত বছরের শিশু ধর্ষণের সাফাই গাইছে এই বলে যে, ঐ ধর্ষক অন্য নারীদের দেখে যৌন উত্তেজিত হয়ে তা দমন করতে না পেরে শিশু ধর্ষণ করেছে। এ ধরণের ইসলামী বক্তা একজন দু’জন নয়, হাজার হাজার। আর তাদের কথা তাদের অনুসারীরা অক্ষরে অক্ষরে মানে। আইন করে হলেও এ ধরণের অপপ্রচার থামাতে হবে। এ ধরণের অডিও, ভিডিও, লেখালেখি নিষিদ্ধ করতে হবে এবং অনলাইন ও অফলাইন থেকে তা সরিয়ে ফেলতে হবে। ইউটিউব ও অন্যান্য সাইটের সাথে যোগাযোগ করে যাতে এ জাতীয় প্রচারের ভিডিওগুলো বাংলাদেশে প্রদর্শন না হয়, তার ব্যবস্থা করতে হবে। টেলিভিশনে এ ধরণের কোন বক্তব্য প্রচার আইন করে বন্ধ করতে হবে। আমরা এর আগে দেখেছি জঙ্গিবাদের প্রচারক হিসেবে জাকির নায়েকের প্রচার বন্ধ করা হয়েছে। ধর্ষণের প্রচারও জঙ্গিবাদের মতো শক্ত হাতে মোকাবিলা করতে হবে।\nবিশ্বের অনেক দেশেই ‘যৌনাচরণে ঝুঁকিপূর্ণ ব্যক্তি আইন (Sexually Dangerous Persons Act)’ নামে একটি আইন আছে। যারা কোন যৌন অপরাধে একবার দণ্ডিত হয়েছে, তাদেরকে এই আইনের মাধ্যমে ঝুঁকিপূর্ণ ব্যক্তি হিসেবে চিহ্নিত করে নজরদারিতে রাখা হয়। প্রয়োজনে যারা অনলাইন ও অফলাইনে ভিকটিম দোষারোপ ও ভিকটিম শেমিং-এর অপপ্রচার চালায়, তাদেরকেও এই আইনে ঝুঁকিপূর্ণ তালিকায় অন্তর্ভুক্ত করতে হবে। ধর্ষক ও ধর্ষণে প্ররোচনা দেয়া ব্যক্তিদের আইনি, সামাজিক ও সাংস্কৃতিকভাবে মোকাবিলা করতে হবে।\nধর্ষণ কমাতে সবচেয়ে বেশি জরুরী ভিকটিমদের এগিয়ে আসা। কিন্তু তারা এমনি এমনি আসবেন না, কারণ তাঁদের শেমিং-এর ভয় আছে। তাঁদেরকে বুঝাতে হবে যে, অপরাধ তাঁরা করেননি, অপরাধ করেছে ধর্ষক, এবং অপরাধীকে শাস্তি দিতে হলে তাঁদেরকেই এগিয়ে আসতে হবে। পারিবারিক যৌন নিগ্রহের ব্যাপারে মুখ খুললে অনেক ভিকটিমের পরিবার-ত্যাগ প্রয়োজন হতে পারে। সেক্ষেত্রে তাঁদের পুনর্বাসনের জন্য সরকার ও এনজিওদের এগিয়ে আসতে হবে।\nএমনিতেই বেশিরভাগ যৌন অপরাধ অপ্রকাশিত থেকে যায়, তার ওপর আইনের সঠিক প্রয়োগ না হওয়া ও বিচারে বিলম্ব এই অপরাধকে আরও বাড়িয়ে তুলেছে। বাংলাদেশে যৌন অপরাধ বিষয়ক আইনে কোন ঘাটতি নেই, কিন্তু অন্য অনেক আইনের মতো এরও নেই সঠিক প্রয়োগ। আইনানুযায়ী ধর্ষণের বিচার হয় দ্রুত বিচার আইনে, যাতে মামলা হওয়ার ১৮০ দিনের মধ্যে মামলাটি নিষ্পন্ন হওয়ার কথা। কিন্তু বাস্তবে দেখা যায়, মামলাগুলো বছরের পর বছর ধরে চলতে থাকে, আর অপরাধীরা বিভিন্ন অজুহাতে আইনের ফাঁক গলে জামিনে বেরিয়ে আসে। প্রথম আলো পত্রিকার ২০১৭ সালের একটি প্রতিবেদনে দেখা যায় নারী ও শিশু নির্যাতন প্রতিরোধে মাল্টিসেক্টরাল প্রোগ্রামের আওতায় ঢাকা, রাজশাহী, চট্টগ্রাম, সিলেট, বরিশাল, খুলনা, রংপুর ও ফরিদপুর জেলায় যে ওয়ান–স্টপ ক্রাইসিস সেন্টার (ওসিসি) চালু করা হয়েছে, ষোল বছরে তার অনিস্পত্ত মামলার সংখ্যা ৩,৩১২টি, যা ঐ সময়ের মোট মামলা সংখ্যার ৭৩%। আরও ভয়াবহ পরিসংখ্যান হলো নিষ্পত্তি হওয়া ১,২২৯টি মামলার মধ্যে মাত্র ৬০টিতে অপরাধীদের শাস্তি হয়েছে।(৬)\nসারা বাংলাদেশের চিত্র আরও ভয়াবহ। বিচারহীনতার পাশাপাশি রয়েছে পুলিশি হয়রানী, সময়মতো ডাক্তারি পরীক্ষার রিপোর্ট না পাওয়া, ফরেনসিক ডিপার্টমেন্টের ‘টু-ফিঙ্গারস টেস্ট’-এর লাঞ্ছনা, আলামত সংরক্ষণ ও সাক্ষ্যের অভাব, ইত্যাদি। ধর্ষণের অভিযোগ নিয়ে থানায় আসা ভিকটিমের অভিযোগ নেয়ার জন্য একজন নারী পুলিশের থাকার কথা থাকলেও সবসময় তা থাকে না। পুরুষ পুলিশরা অভিযোগ নিতে গিয়ে বিভিন্ন অবজ্ঞাসূচক মন্তব্য করেন। ‘টু-ফিঙ্গারস টেস্ট’ নামক পরীক্ষাটি করা হয় ভিকটিম যৌনকার্যে অভ্যস্ত কিনা তা জানার জন্যে। ভিকটিম যৌনকার্যে অভ্যস্ত কী অনভ্যস্ত তার সাথে ধর্ষণের যোগসূত্র খোঁজা যদি কোন রাষ্ট্রীয় আইন হয়, তবে সেই রাষ্ট্রের আইন-প্রণেতাদের মানসিক চিকিৎসা নেয়া জরুরী।\nধর্ষণের মামলার বিচারে আলামত বিশেষ গুরুত্বপূর্ণ। নারী ও শিশু নির্যাতন প্রতিরোধে বাংলাদেশে একটি ন্যাশনাল হেল্পলাইন আছে। ১০৯ ডায়াল করে যে কেউ এ ব্যাপারে সাহায্য চাইতে পারেন। অপরাধ ঘটার পর ভিকটিম বা অন্য কেউ যদি ১০৯-এ ডায়াল করে, তবে আলামত নষ্ট হয়ে যাবার পূর্বেই পুলিশ তা সংগ্রহ করতে পারে। বর্তমানে জরুরী হেল্পলাইন ৯৯৯ ডায়াল করেও সাহায্য নেয়া যায়। বাংলাদেশের বেশিরভাগ মানুষ এই সেবাগুলোর খবরই রাখেন না। এছাড়া আরও যেসব সামাজিক সমস্যা রয়েছে, তার মধ্যে উল্লেখযোগ্য হলো ধর্ষক বা ধর্ষকের পরিবার তুলনামূলক প্রভাবশালী হলে ভিকটিম বা ভিকটিমের পরিবারকে হুমকি ও ভয় প্রদর্শনের মাধ্যমে মামলা তুলে নিতে বাধ্য করা, সাক্ষীকে মিথ্যা সাক্ষ্য দিতে বাধ্য করা এবং প্রভাব খাটিয়ে বা ঘুষ খাইয়ে পুলিশের তদন্তকে প্রভাবিত করা, ডাক্তারি রিপোর্টে পরিবর্তন আনা, আলামত নষ্ট করে ফেলা, ইত্যাদি।\nধর্ষণ একটি মারাত্মক সামাজিক ব্যাধি। এটাকে দূর করতে হলে এ সম্পর্কে সমাজে প্রচলিত ভুল ধারণাগুলোকে দূর করতে হবে। প্রচলিত ধারণাগুলো খুব সরল, কিন্তু ধর্ষণ কোন সরল অপরাধ নয়। একটি বহুমাত্রিক ও সমন্বিত প্রতিরোধ ও প্রতিকার ব্যবস্থাই আমাদেরকে এ ব্যাধি থেকে উপশম দিতে পারে। ধর্ষণ এমন একটি সমস্যা যার সমাধান করতে ব্যক্তিক, সামাজিক, ধর্মীয়, সাংস্কৃতিক, অর্থনৈতিক, আইনগত এবং রাজনৈতিক পর্যায়ে কাজ করে যেতে হবে।\nLangton, Lynn; Truman, Jennifer L. (14 September 2014). “Criminal Victimization, 2013”. p. 7. Retrieved 26 March 2015.\nWhy Do Some Men Use Violence Against Women and How Can We Prevent It?” Unwomen-asiapacific.org. Retrieved 2013-12-03.\nMen who rape: the psychology of the offender. Groth, A. Nicholas and Birnbaum, H. Jean. Edition, 10, illustrated. Plenum Press, 1979.\nরতন কুমার সমাদ্দার, ব্লগার ও অনলাইন এক্টিভিস্ট


‘মানুষের নিরাপত্তার জন্যই ডিজিটাল নিরাপত্তা আইন’ | Dhaka Tribune Bangla\nপ্রকাশিত ১০:৪৮ সকাল ফেব্রুয়ারি ২৭, ২০২১\nতথ্যমন্ত্রী হাছান মাহমুদ বলেছেন, ডিজিটাল নিরাপত্তা আইন হয়েছে বাংলাদেশের মানুষকে “ডিজিটাল নিরাপত্তা” দেওয়ার জন্য। আর এই আইনের অপব্যবহার যাতে না হয়, সেবিষয়ে সরকার “সচেতন” আছে।\nশুক্রবার (২৬ ফেব্রুয়ারি) বিকেলে চট্টগ্রামের দেওয়ানজি পুকুরপাড়ে নিজ বাড়িতে এক প্রেস ব্রিফিংয়ে সাংবাদিকদের প্রশ্নের জবাবে তথ্যমন্ত্রীর কাছ থেকে এই মন্তব্য আসে।\nতিনি বলেন, “মুশতাক আহমেদের মৃত্যুটা সত্যিই অনভিপ্রেত। আমিও তার মৃত্যুতে শোক প্রকাশ করছি। সেখানে কারা কর্তৃপক্ষের কোনো গাফেলতি ছিল কিনা সেটা খুঁজে দেখা যেতে পারে।”\nউল্লেখ্য, নানা পক্ষের আপত্তি ও সাংবাদিকদের উদ্বেগের মধ্যে ২০১৮ সালের ১৯ সেপ্টেম্বর জাতীয় সংসদে পাস হয় ডিজিটাল নিরাপত্তা আইন।\nতথ্য ও যোগাযোগ প্রযুক্তি আইনের ব্যাপক সমালোচিত ৫৭সহ কয়েকটি ধারা বাতিল করে নতুন ডিজিটাল নিরাপত্তা আইন প্রণয়ন করা হলেও পুরনো আইনের বাতিল হওয়া ধারাগুলো নতুন আইনে রেখে দেওয়ায় এর অপপ্রয়োগের শঙ্কা থেকেই যায়। দেশের সাংবাদিক, আইনজীবী, বুদ্ধিজীবীদের পাশাপাশি আন্তর্জাতিক মানবাধিকার সংগঠনগুলোও সেসময় এর তীব্র প্রতিবাদ জানায়।\nকরোনাভাইরাস সঙ্কটের মধ্যে গতবছরের ৬ মে মুশতাককে তার লালমাটিয়ার বাসা থেকে গ্রেপ্তার করার পর ওই আইনেই তার বিরুদ্ধে মামলা করা হয়। এরপর বৃহস্পতিবার (২৫ ফেব্রুয়ারি) রাতে গাজীপুরের কাশিমপুরের হাই সিকিউরিটি কারাগারে মৃত্যু হয় ৫৩ বছর বয়সী মুশতাকের।\nসাংবাদিকদের প্রশ্নের উত্তরে আওয়ামী লীগের যুগ্ম সাধারণ সম্পাদক তথ্যমন্ত্রী হাছান মাহমুদ বলেন, “ডিজিটাল বিষয়টা আজ থেকে ১০-১৫ বছর আগে ছিল না, সুতরাং ডিজিটাল নিরাপত্তার বিষয়টিও ছিল না। সামাজিক যোগাযোগ মাধ্যমসহ অনলাইনে যখন একজন সাংবাদিকের চরিত্র হনন করা হয়, একজন গৃহিনীকে যখন অপবাদ দেওয়া হয়, একজন সাধারণ মানুষ যখন ডিজিটাল আক্রমণের শিকার হন, তিনি কোন আইনে প্রতিকার পাবেন? তখন কোন আইনের বলে সে নিরাপত্তা পাবে? সেজন্য একটা আইনের দরকার। এই জন্যই ডিজিটাল নিরাপত্তা আইন।”\nতবে ডিজিটাল নিরাপত্তা আইনের অপব্যবহার যাতে না হয়, সেবিষয়ে সরকার “সচেতন” রয়েছে মন্তব্য করে তিনি বলেন, “বিশেষ করে সাংবাদিকদের বিরুদ্ধে যাতে এই আইনের অপব্যবহার না হয়, সেজন্য তথ্য মন্ত্রণালয় ও আমি ব্যক্তিগতভাবে সবসময় সচেতন আছি এবং কোনোখানে এধরনের ঘটনা ঘটলে খোঁজ-খবর নিয়ে ব্যবস্থাও গ্রহণ করা হয়ে থাকে।”


JagrotaBangla | ১০৫ বছরে কারমাইকেল কলেজ\n2021 10 Wednesday 11 11 09\nউত্তর জনপদের প্রাচীন ও ঐতিহ্যবাহী শিক্ষাপ্রতিষ্ঠান কারমাইকেল কলেজ প্রতিষ্ঠার আজ ১০৫ বছর। শিক্ষার আলো বিতরণের মাধ্যমে যোগ্য নেতৃত্বের গুণাবলিসম্পন্ন মানুষ তৈরির কারখানা হিসেবেই পরিচিত শতবর্ষী এই বিদ্যাপীঠ।\n১৯১৬ সালের ১০ নভেম্বর যাত্রা করা এই শিক্ষাপ্রতিষ্ঠান ভারতীয় উপমহাদেশের বিট্রিশ-বাঙালির শিক্ষা-দীক্ষা, আন্দোলন-সংগ্রাম, ইতিহাস আর ঐতিহ্যের জীবন্ত প্রতীক। যাত্রাকাল থেকেই অবহেলিত উত্তরাঞ্চলের বিদ্যারণ্যে প্রবীণ এক বৃক্ষের নাম ‘কারমাইকেল কলেজ’। এ প্রতিষ্ঠান থেকে শিক্ষা নিয়ে শিক্ষার্থীরা দেশের শীর্ষ পর্যায়ে নেতৃত্ব দেওয়াসহ দেশ-বিদেশে কৃতিত্বের স্বাক্ষর রেখেছেন। বটবৃক্ষের মতো আপন মহিমায় হাজারও আনন্দ-বেদনা স্মৃতি নিয়ে ১০৫ বছর ধরে দণ্ডায়মান শিক্ষাপ্রতিষ্ঠানটি।\nউত্তর জনপদে শিক্ষা বিস্তারের মূল কেন্দ্রবিন্দু হয়ে ওঠা শতবর্ষী এই বিদ্যাঙ্গনের ১০৫ বছর পূর্তি উদযাপনে নবীন-প্রবীণ শিক্ষক-শিক্ষার্থী প্রহর গুনছেন। উৎসব উদযাপনকে ঘিরে সাজ সাজ রব ক্যাম্পাসজুড়ে। আলোকসজ্জাসহ ঐতিহ্যবাহী ভবনগুলো পরিষ্কার-পরিচ্ছন্ন করা হয়েছে।\n‘হৃদয়ের টানে ফিরে আসি বার বার’- স্লোগানে গৌরবময় পথচলার ১০৫ বছর পূর্তি উৎসবের আয়োজন রয়েছে শুক্রবার (১২ নভেম্বর)। এ দিন বর্ষপূর্তি উপলক্ষে অ্যাম্বুলেন্স উদ্বোধন, বর্ণাঢ্য শোভাযাত্রা, আলোচনা সভা, স্মৃতিচারণ ও মনোজ্ঞ সাংস্কৃতিক অনুষ্ঠান আয়োজন করেছে কারমাইকেল কলেজ প্রাক্তন ছাত্র সমিতি।\nএদিকে আজ বুধবার কলেজ প্রশাসনসহ কারমাইকেল কলেজ শিক্ষার্থী পরিষদের আয়োজনে রয়েছে নানান কর্মসূচি। দুই দিনের এ উৎসবে অংশ নিতে ইতোমধ্যে কলেজটির বর্তমান ও সাবেক শিক্ষার্থী এবং শিক্ষকরা নিবন্ধন সম্পন্ন করেছেন।\nকারমাইকেল কলেজ প্রতিষ্ঠার ইতিহাস\n১৯১৬ সালের ১০ নভেম্বর তৎকালীন অবিভক্ত বাংলার গভর্নর লর্ড থমাস ডেভিড ব্যারন কারমাইকেল কলেজের ভিত্তিপ্রস্তর স্থাপন করেন। তার নামানুসারেই কলেজের নামকরণ করা হয় কারমাইকেল কলেজ। ১৯১৭ সালের জুলাই মাসে কলকাতা বিশ্ববিদ্যালয় এই কলেজে আইএ ও বিএ ক্লাস খোলার অনুমতি দেয়। সেই সময় থেকে প্রায় দুই বছরের জন্য কলেজটির পঠনপাঠনের কাজ চলে রংপুরের বর্তমান জেলা পরিষদ ভবনে। এরপর ১৯১৮ সালের ১২ ফেব্রুয়ারি কারমাইকেল কলেজের মূল ভবনের উদ্বোধন করা হয়। জার্মান নাগরিক ড. ওয়াটকিন ছিলেন কলেজের প্রতিষ্ঠাকালীন অধ্যক্ষ।\nএই কলেজ প্রতিষ্ঠার নেপথ্যে রয়েছে অনেক কারণ আর স্বপ্ন। ১৮৩২ সালে মাধ্যমিক শিক্ষার জন্য রংপুর জিলা স্কুল প্রতিষ্ঠিত হয়। এতে করে রংপুর অঞ্চলের মানুষ লেখাপড়ায় আগ্রহী হয়ে ওঠে। ওই সময়ে কোনো কলেজ না থাকায় উচ্চ শিক্ষার জন্য এ অঞ্চলের শিক্ষার্থীদের ভারতের কুচবিহারে যেতে হতো। একটি মানসম্মত কলেজ প্রতিষ্ঠা ছিল রংপুরবাসীর আজন্ম লালিত স্বপ্ন।\n১৯১৩ সালে অবিভক্ত বাংলার গভর্নর লর্ড ব্যারন কারমাইকেল রংপুর পরিদর্শনে এলে তার সংবর্ধনা সভায় কলেজ স্থাপনের দাবি উত্থাপিত হয়। রংপুর, লালমনিরহাট, কুড়িগ্রাম, নীলফামারী ও গাইবান্ধার জমিদার এবং শিক্ষানুরাগীদের দানে সংগৃহীত অর্থ এবং জমিদারদের দান করা ৯০০ একর জমির ওপর গড়ে ওঠে কারমাইকেল কলেজ। রংপুর নগরী থেকে পাঁচ কিলোমিটার দূরে এই কলেজের অবস্থান। জাতীয় বিশ্ববিদ্যালয় অধিভুক্ত এ শিক্ষাপ্রতিষ্ঠানটিতে বর্তমানে উচ্চ মাধ্যমিক, ডিগ্রিসহ ২১টি বিষয়ে সম্মান ও স্নাতকোত্তরে প্রায় ২৫ হাজার শিক্ষার্থী অধ্যয়ন করছেন।\nঅবিভক্ত বাংলার যে কটি শিক্ষাপ্রতিষ্ঠান বিপুল খ্যাতি অর্জন করেছিল এর মধ্যে কারমাইকেল কলেজ রয়েছে প্রথম সারিতে। ইংরেজ আমলের অবিভক্ত বাংলাদেশে উচ্চ শিক্ষার প্রসার ও প্রচারের জন্য অসামান্য খ্যাতির অধিকারী এই কারমাইকেল কলেজ। তৎকালীন রংপুর, দিনাজপুর অঞ্চলসহ অবিভক্ত ভারতের জলপাইগুড়ি, আসাম ও সংলগ্ন এলাকার শিক্ষার্থীদের উচ্চ শিক্ষার সুযোগ সৃষ্টির ক্ষেত্রে এই শিক্ষাপ্রতিষ্ঠানের রয়েছে গৌরবময় ইতিহাস।\nকারমাইকেল কলেজ ক্যাম্পাস\nগাছপালা, পাখপাখালিতে ভরা প্রাকৃতিক পরিবেশ ও সৌন্দর্যে ঘেরা নয়নাভিরাম এর ক্যাম্পাস। জমিদারি স্থাপত্যের যেন এক অনন্য নিদর্শন। চারদিকে সবুজের সমারোহের মধ্যে যেন গর্বিত ভঙ্গিতে দাঁড়িয়ে আছে অনিন্দ্য সুন্দর স্থাপত্য কীর্তি কারমাইকেল কলেজের শ্বেতশুভ্র মূল ভবন।\nকলেজে ঢুকতেই হাতের বাঁয়ে চোখে পড়বে জাতির জনক বঙ্গবন্ধু শেখ মুজিবুর রহমানের ম্যুরাল। কয়েক পা বাড়ালেই বাম দিকে শিক্ষকদের আবাসিক ভবন। আর একটু এগিয়ে গেলে শিক্ষকদের ডরমেটরি, যা ‘হোয়াইট হাউস’ নামে পরিচিত। পাশেই স্বাস্থ্যকেন্দ্র ও কিউএ মেমোরিয়াল প্রাথমিক বিদ্যালয় (কলেজ প্রাইমারি স্কুল)। এর বিপরীতে মাথা উচু করে দাঁড়িয়ে আছে আরেক বিস্ময় বৃক্ষ ‘কাইজেলিয়া’। এই কাইজেলিয়া বৃক্ষটি বিলুপ্ত প্রজাতির বৃক্ষ। এর বয়সও শত বছর পেরিয়েছে। এটি মূলত আফ্রিকা মহাদেশ থেকে আনা কোনো এক বৃক্ষপ্রেমীর স্মৃতির সাক্ষী। বিলুপ্ত সেই কাইজেলিয়াকে যুগের পর যুগ ধরে রাখতে প্রতিষ্ঠিত হয়েছে সাংস্কৃতিক সংগঠন ‘কারমাইকেল কাইজেলিয়া শিক্ষা-সংস্কৃতি সংসদ (কাকাশিস)। কাইজেলিয়া বৃক্ষ থেকে আরও সামনের দিকে এগিয়ে গেলে চৌরাস্তা বা জিরো পয়েন্ট।\nএছাড়া রয়েছে একটি সুদৃশ্য বিশাল মসজিদ, পরীক্ষা নিয়ন্ত্রণ কেন্দ্র, ছাত্রী বিশ্রামাগার, বিভিন্ন বিভাগীয় ভবন, ক্যান্টিন রয়েছে। ক্যাম্পাসের ভেতরে তাপসী রাবেয়া হল, বেগম রোকেয়া হল, জাহানারা ইমাম হল, জি এল ছাত্রাবাস, ওসমানী ছাত্রাবাস, সি এম ছাত্রাবাস, কে বি ছাত্রাবাস (হিন্দুদের জন্য) নামে আবাসিক হল রয়েছে। এর মধ্যে সিএম হলটি পরিত্যক্ত ঘোষণা করেছে কলেজ কর্তৃপক্ষ। এছাড়া কলেজে সাব পোস্ট অফিস, অত্যাধুনিক অডিটোরিয়াম, একটি টালি ভবন (বিএনসিসি ও স্কাউট), ছাত্র বিশ্রামাগার, পুলিশ ফাঁড়ি, প্রশাসন ভবন ও দুটি বিশাল খেলার মাঠ রয়েছে।\nমূল ভবনের পূর্বে রয়েছে মুক্তিযুদ্ধের একটি স্মারক ভাস্কর্য ‘প্রজন্ম’ যা নতুনমাত্রা যোগ করেছে মূল ভবনের নান্দনিকতায়। দক্ষিণে শহীদ মিনার, তিন তলা বিজ্ঞান ভবন (সেকেন্ড বিল্ডিং), তিন তলা কলা ও বাণিজ্য ভবন (থার্ড বিল্ডিং), দ্বিতল রসায়ন ভবন, নানা ফুলে সজ্জিত একটি বাগান। রয়েছে প্রায় ৭০ হাজার বইয়ের এক বিশাল ভারসমৃদ্ধ লাইব্রেরি, যা কলেজ প্রতিষ্ঠাকালীন রংপুর জেলা গ্রন্থাগার থেকে ২৫০টি বই নিয়ে যাত্রা শুরু করেছিল। কলেজের মূল ভবনের ঠিক মাঝে রয়েছে ‘আনন্দমোহন হল’।\nউত্তর-পশ্চিম কোণে রয়েছে একটি উন্মুক্ত মঞ্চ, যা ‘বাংলা মঞ্চ’ নামে পরিচিত। কলেজের সব সাংস্কৃতিক কর্মকাণ্ডের প্রাণকেন্দ্র এটি। পড়ার ফাঁকে বাংলা বিভাগের পাশে লিচুতলার সংস্কৃতি মঞ্চে নানামুখী সৃজনশীল কর্মকাণ্ডে মেতে ওঠে কলেজর শিক্ষার্থীরা। রয়েছে স্পন্দন, কানাসাস, বিতর্ক পরিষদ, কাকাশিস, বাঁধন, বিএনসিসি, রোভার স্কাউটসহ একাধিক সাহিত্য, সাংস্কৃতিক, বিতর্ক ও স্বেচ্ছাসেবী সংগঠন। সব মিলিয়ে সারা বছরই প্রাণোচ্ছল থাকে কারমাইকেল কলেজ। ঐতিহ্যবাহী এই কলেজ ক্যাম্পাসের দক্ষিণে রংপুর ক্যাডেট কলেজ, উত্তরে রংপুর রেল স্টেশন ও লালবাগ হাট-বাজার এবং চারপাশ ঘিরে গড়ে উঠেছে অসংখ্য ছাত্রাবাস।\nকারমাইকেল কলেজ মানেই লাখ লাখ শিক্ষার্থীর ভালোবাসা ও জীবনের সোনালি দিনের স্মৃতিতে ফিরে যাওয়ার নাম। এই খ্যাতিজোড়া প্রতিষ্ঠানে বহু খ্যাতিমান পন্ডিত, গবেষক ও জ্ঞানতাপসের ছোঁয়া রয়েছে। এই কলেজ জন্ম দিয়েছে অনেক জ্ঞানী-গুণী ব্যক্তিকে। যারা বিভিন্ন ক্ষেত্রে রেখেছেন উজ্জ্বল ভূমিকা।\nএখানে পড়েছেন একাত্তরের ঘাতক দালাল নির্মূল আন্দোলনের নেত্রী জাহানারা ইমাম, সাবেক রাষ্ট্রপতি হুসেইন মুহম্মদ এরশাদ, সাবেক সেনাবাহিনী প্রধান মেজর জেনারেল মুস্তাফিজার রহমান, দেশবরেণ্য কথাসাহিত্যিক ও নাট্যকার আনিসুল হক, সাংস্কৃতিক ব্যক্তিত্ব ও সাবেক মন্ত্রী আসাদুজ্জামান নূরসহ এ দেশের রাজনীতি, অর্থনীতি, সংস্কৃতিতে নামকরা জানা-অজানা আরও অনেকে।\nএখানে আরও পড়ালেখা করেছেন স্বৈরাচার বিরোধী আন্দোলনে শহীদ হওয়া ছাত্রনেতা রাউফুন বসুনীয়া, নজরুল গবেষক, কবি ও সাংবাদিক আবদুল হাই শিকদার, সাবেক উপমন্ত্রী আসাদুল হাবিব দুলু, বাংলাদেশের জাতীয় সংসদের প্রথম স্পিকার শাহ আব্দুল হামিদ, প্রখ্যাত ছড়াকার রফিকুল হক, ইংল্যান্ডের ল্যাঙ্কাশায়ারের হিন্ডবার্ন সিটির সাবেক মেয়র আলতাফুর রহমান।\nপ্রাক্তন শিক্ষার্থীদের মধ্যে ছিলেন বাংলাদেশের সংবিধান প্রণয়ন কমিটির অন্যতম সদস্য এম আব্দুর রহিম, প্রথিতযশা চারণ সাংবাদিক মোনাজাতউদ্দিন, বাংলাদেশের প্রথম প্রধান বিচারপতি ও ষষ্ঠ রাষ্ট্রপতি আবু সাদাত মোহাম্মদ সায়েম, ব্রিটিশ বিরোধী স্বাধীনতা সংগ্রামী ও তেভাগা আন্দোলনের নেতা মণিকৃষ্ণ সেন। ব্রিটিশ শাসন, পাকিস্তানি শোষণ আর বাংলাদেশের অভ্যুদয়ের ইতিহাসের সঙ্গে কারমাইকেল কলেজের অসংখ্য শিক্ষক-শিক্ষার্থীর নাম ও রক্ত মিশে আছে। এ দেশের স্বাধীনতা আন্দোলন সংগ্রামে প্রাণ দিয়েছেন অনেক শিক্ষক ও শিক্ষার্থী। যারা এই বিদ্যাঙ্গনের নামকে গর্বিত ও সম্মানিত করেছেন।\nশুক্রবার বর্ষপূর্তি অনুষ্ঠানে যারা থাকবেন\n১০৫ বছর উদযাপনে শুক্রবার (১২ নভেম্বর) দিনব্যাপী বিভিন্ন কর্মসূচি গ্রহণ করেছে কারমাইকেল কলেজ প্রাক্তন ছাত্র সমিতি। ওই দিন সকাল ৯টা থেকে কারমাইকেল কলেজ ক্যাম্পাসে বর্ণাঢ্য শোভাযাত্রা, আলোচনা সভা, স্মৃতিচারণ ও সাংস্কৃতিক অনুষ্ঠান আয়োজন করা হয়েছে। এছাড়াও প্রাক্তন ছাত্র সমিতির পক্ষ থেকে ক্যাম্পাসে একটি অ্যাম্বুলেন্স উদ্বোধন করা হবে।\nদিনব্যাপী এ অনুষ্ঠানে প্রধান অতিথি থাকবেন সমাজকল্যাণ মন্ত্রী নুরুজ্জামান আহমেদ। বিশেষ অতিথি হিসেবে উপস্থিত থাকবেন বাংলাদেশ সুপ্রিম কোর্টের (হাইকোর্ট বিভাগ) বিচারপতি এম এনায়েতুর রহিম, বিরোধী দলীয় চিফ হুইপ মসিউর রহমান রাঙ্গা, সংসদ সদস্য আবুল কালাম মো. আহসানুল হক চৌধুরী ডিউক, রংপুর সিটি করপোরেশনের মেয়র মোস্তাফিজার রহমান মোস্তফা, কারমাইকেল কলেজ অধ্যক্ষ প্রফেসর ড. মো. আমজাদ হোসেন। অনুষ্ঠানে সভাপতিত্ব করবেন সরকারের অতিরিক্ত সচিব ও প্রাক্তন ছাত্র সমিতির সভাপতি জাহাঙ্গীর আলম।


আগামী নির্বাচনে ৭০ আসনসহ ১২ মন্ত্রণালয় চান এরশাদ! - রাজনীতি - Premier News Syndicate Limited (PNS)\nআগামী নির্বাচনে ৭০ আসনসহ ১২ মন্ত্রণালয় চান এরশাদ!\n১৫ এপ্রিল ২০১৮, ১১:৪৭ সকাল\nপিএনএস ডেস্ক: আগামী নির্বাচনে আওয়ামী লীগ নেতৃত্বাধীন মহাজোটের কাছে ৭০টি আসন দাবি করেছেন জাতীয় পার্টির চেয়ারম্যান এইচ এম এরশাদ। এ দাবির পাশাপাশি ১২টি মন্ত্রণালয়ও চেয়েছেন তিনি। এসব দাবি পূরণ না হলে জাতীয় পার্টি ৩০০ আসনে প্রার্থী দেবে বলেও জানিয়েছেন।\nশনিবার রংপুর সার্কিট হাউসে স্থানীয় সাংবাদিকদের সঙ্গে মতবিনিময়কালে এরশাদ এসব কথা জানান।


তত্ত্বাবধায়ক সরকার বাতিল করা নিয়ে সরকার ও বিরোধী দলীয় সদস্যরা যা বললেন\nপ্রচ্ছদ » জাতীয় » তত্ত্বাবধায়ক সরকার বাতিল করা নিয়ে সরকার ও বিরোধী দলীয় সদস্যরা যা বললেন\nনিউজ ডেস্ক | বাংলার শিরোনাম নভেম্বর ১৬, ২০২০\tজাতীয়\nতত্ত্বাবধায়ক সরকার ব্যবস্থা বাতিল করা নিয়ে বিতর্কে সরকার ও বিরোধী দলীয় সদস্যরা অংশ নিয়েছেন। সোমবার রাতে সংসদে সামুদ্রিক মৎস্য বিল-২০২০ পাসের সময় এ বিতর্ক হয়।\nবিএনপি দলীয় সংসদ সদস্য ব্যারিস্টার রুমিন ফারহানা বলেন, যখন কেউ ক্ষমতায় থাকেন তখন আইন-শৃঙ্খলা বাহিনীকে যথেচ্ছা ক্ষমতা দিতে খুব ভালো লাগে। গৃহ তল্লাশি, বিনা পরোয়ানায় তল্লাশি, সেগুলোতো গুচ্ছক্ষমতা, পারলে বিনা বিচারের হত্যার ক্ষমতা, দেখামাত্র গুলি করার ক্ষমতা- এগুলো ক্ষমতা দিতে খুব আরাম লাগে। কিন্তু ক্ষমতা থেকে যখন চলে যায়, তখন বোঝা যায় যে এ ধরনের ক্ষমতার ফল কি হতে পারে তা সবারই জানা।\nবিএনপি দলীয় সংসদ সদস্য হারুনুর রশীদ অভিযোগ করে বলেন, সংবিধান থেকে ততত্ত্বাবধায়ক সরকার ব্যবস্থা বাতিল করার মূল উদ্দেশে ছিল সরকারকে সন্তুষ্ট করা। জবাবে মৎস ও প্রাণিসম্পদ মন্ত্রী শ ম রেজাউল করিম বলেন, দেশের সাংবিধানিক ব্যবস্থাকে সমুন্নত রাখতে রায়টি দেয়া হয়েছিল। এটা সরকারকে খুশি করার জন্য নয়। বিলটি পাসের প্রস্তাব উত্থাপন করেন মৎস ও প্রাণী সম্পদ মন্ত্রী।\nবিলের সংশোধনী ও জনমত যাচাই-বাছাই করার প্রস্তাবের আলোচনায় অংশ নিয়ে হারুনুর রশীদ তত্ত্বাবধায়ক সরকার ব্যবস্থা নিয়ে কথা তোলেন। সামরিক শাসনামলে জারি করা সব অধ্যাদেশ বাতিল করা নিয়ে প্রশ্ন তুলে তিনি বলেন, সুপ্রিম কোর্টের যে সব রায় দেয়া হয়, সব রায় কি আমরা কার্যকর করি, মানি? তত্ত্বাবধায়ক সরকারের যে পর্যবেক্ষণ দেয়া হয়েছিল, যে রায় দেয়া হয়েছিল সেগুলো কার্যকর করা হয়নি। ২০১১ সালে সরকারকে সন্তুষ্ট করার জন্য রায়টি দেয়া হয়েছিল।\nশ ম রেজাউল করিম বলেন, পর্যবেক্ষণ আমরা মানিনি কেন? এরকম একটা কথা বলতে চেয়েছেন? পর্যবেক্ষণ কতটুক ছিল? পর্যবেক্ষণটা কোনো সিদ্ধান্ত নয়, আর সংসদ যেটা যথার্থ মনে করেছেন সেটিই করেছে। সরকারকে খুশি করার জন্য পঞ্চদশ ও সপ্তদশ সংশোধনী হয়নি।\nতিনি বলেন, ‘সংবিধান থেকে প্রায়ই আমরা উদ্ধৃতি দেই। এ সংবিধানের প্রস্তাবনা থেকে শুরু করে; অনুচ্ছেদ ১ থেকে শুরু করে শেষ অনুচ্ছেদ পর্যন্ত কোথাও সামরিক আইন শাসক নামে কোনো আইন নেই এবং কেউ কাউকে কর্তৃত্ব দেননি। চাকুরিতে থাকা অবস্থায় কেউ দাঁড়িয়ে বলতে পারেন না বিসমিল্লাহির রহমানের রাহিম দেশবাসী আমি দায়িত্ব গ্রহণ করলাম।’